Saeed ge leadership gai othee huss kurierun | Mihaaru\nސައީދުގެ ލީޑަޝިޕްގައި އޮތީ ހުސް ކުރިއެރުން\nފެނަކައިގެ އެމްޑީ ސައީދުގެ މޭސްތިރިކަމުގައި ކުންފުންޏަށް މިދިޔަ ތިން އަހަރު ވެސް ވީ ފައިދާ. ރަށްރަށަށް ބޭނުންވާ 200 އަށް ވުރެ ގިނަ ޖަނެރޭޓަރު ގަތީ ކުންފުނީގެ ބަޖެޓުން.\n18 ނޮވެމްބަރ 2021 - 06:50\nފެނަކަ ކޯޕަރޭޝަންގެ މެނޭޖިން ޑިރެކްޓަރުކަމާ މީގެ ތިން އަހަރެއްހާ ދުވަސް ކުރިން އަހުމަދު ސައީދު ހަވާލުވެވަޑައިގެންނެވިއިރު، ދެއިރުދެދަޅަ އަށް ކަހަލަ ގޮތަކަށް ކަރަންޓު ކެނޑުން ބައެއް ރަށްރަށުގައި ވަރަށް އާންމެވެ. އާންމުންގެ ޝަކުވާ އިންތިހާ އަށް އޭރު އޮތް ކަމަށް އޭނާ ވިދާޅުވި އެވެ.\n"[މިހާރު] ވަރަށް ނާދިރު ކަމެއް ރާއްޖޭގެ ރަށެއްގައި އެ ގޮތަށް ކަރަންޓު ކަނޑައިގެން ދިއުން. ކަރަންޓު ކެނޑިދާނެ. ނަމަވެސް އެއަށް ހައްލު ހޯދުމުގެ ގާބިލްކަން މި ވަގުތު ފެނަކައިގައި އެބަހުރި. އެ ކަމަށް އަޅުގަނޑުމެން ތައްޔާރު،" ސައީދު ވިދާޅުވި އެވެ.\nރާއްޖޭގެ 154 ރަށަކަށް ކަރަންޓުގެ ހިދުމަތް ދޭ، 3،000 އަށް ވުރެ ގިނަ މުވައްޒަފުން ތިބޭ ކުންފުންޏާ އޭނާ ހަވާލުވެވަޑައިގެންނެވިއިރު، ކޮންމެ އަހަރަކު ވެސް ދިޔައީ ގެއްލުންވަމުންނެވެ. އެކަމަކު، ސައީދު ވިދާޅުވާ ގޮތުން މިދިޔަ ތިން އަހަރު ވެސް އެ ކުންފުނިން ނެރުނީ ފައިދާ އެވެ. އެ ތިން އަހަރުގެ ޓްރެކް ރެކޯޑަށް ހަމައެކަނި ބެލިޔަސް، ރާއްޖޭގައި ޔުޓިލިޓީގެ ހިދުމަތް ދޭ ކުންފުނިތަކުގެ އެއްވަނަ ފެނަކަ އަށް ލިބޭނެ ކަމަށް އޭނާ ޔަގީން ކުރައްވަ އެވެ.\n"އަބަދުވެސް ވިސްނުމަކީ މި ތަނަށް ލިބޭ އެއްޗަކުން މި ތަނުގެ ހަރަދުބަރަދު ކުރެވި، ރައްޔިތުންގެ އިތުބާރު ލިބި، ޒަމާނީ ވަސީލަތްތައް ބޭނުންކުރާ ކުންފުންޏަކަށް މި ކުންފުނި ބަަދަލުވުން. އަޅުގަނޑުމެން އައި ފަހުން ކުންފުންޏަށް ލޯނެއް ނުނަގަން. ލިބޭ އެއްޗަކުން މި އުޅެނީ،" ސައީދު ވިދާޅުވި އެވެ.\n"އޮޑިޓް ރިޕޯޓުތައް ބައްލަވާ. ދެހާސް އަށާރަ ވަނަ އަހަރުގެ ޑިސެމްބަރާ ހަމައަށް ބޮޑުތަނުން ގެއްލުން ވަމުން ދިޔައީ. އަޅުގަނޑު ހަނދާންވާ ގޮތުން 140 މިލިއަން އޭގެ ކުރީ އަހަރު ވެސް ގެއްލުންވި. މިހާރު ގެއްލުމެއް ނުވާނެ."\n"އަޅުގަނޑުމެން މިހާތަނަށް 200 އެތައް އިންޖީނެއް މުޅިން އަލަށް ގެނެސްފިން. އަޅުގަނޑުމެން ލޯނެއް ނަގައިގެން ނޯންނާނެ އެންމެ ޖެން ސެޓެއް ވެސް ގެނެސްފައި އަދި އެހެން ވަސީލަތެއް ވެސް ބޭނުންކޮށްގެން. ހަމަ ފެނަކަ އަށް ލިބޭ އާމްދަނީގެ މިންވަރަކުން ޖެން ސެޓެއް މި ގެނައީ.---ސައީދު\nކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު 80 ވަރަކަށް ޖަނެރޭޓަރު ފެނަކަ އަށް ގަތީ އެމްއައިބީން ލޯނު ނަގައިގެން ކަމަށް ވިޔަސް މިއަދު 200 އަށް ވުރެ ގިނަ ޖަނެރޭޓަރު ސައީދުގެ ބެއްލެވުމުގެ ދަށުން ގެނެސްފައި ވަނީ ކުންފުނީގެ ބަޖެޓުން ހަރަދު ކޮށްގެންނެވެ.\nފެނަކައިގެ އެމްޑީ ސައީދު، މިދިޔަ އަންގާރަ ދުވަހު އެ ކުންފުނީގެ އޮފީހުގައި މުވައްޒަފަކާއެކު.---ފޮޓޯ: ނިޝާން އަލީ/ މިހާރު\n"އަޅުގަނޑުމެން މިހާތަނަށް 200 އެތައް އިންޖީނެއް މުޅިން އަލަށް ގެނެސްފިން. އަޅުގަނޑުމެން ލޯނެއް ނަގައިގެން ނޯންނާނެ އެންމެ ޖެން ސެޓެއް ވެސް ގެނެސްފައި އަދި އެހެން ވަސީލަތެއް ވެސް ބޭނުންކޮށްގެން. ހަމަ ފެނަކަ އަށް ލިބޭ އާމްދަނީގެ މިންވަރަކުން ޖެން ސެޓެއް މި ގެނައީ. އެ ހުންނާނީ ރަށްރަށުގައި އިންސްޓޯލް ކޮށްފައި،" ސައީދު ވިދާޅުވި އެވެ.\nއޭނާ ވިދާޅުވީ، ޔާމީންގެ ސަރުކާރުގެ ދުވަސްވަރު ފެނަކަ އަށް ބޮޑު ލޯނެއް ނަގައިގެން 80 އަށް ވުރެ ގިނަ ޖަނެރޭޓަރު ގެނެސް ބޮޑުސިންގާކޮށް އެކަން ފާހަގަކުރި ނަމަވެސް މިއަދުގެ ހަގީގަތަކީ އޭގެ ތެރެއިން ގިނަ އިންޖީނުތައް ބޭނުން ނުކުރެވުން ކަަމަށެވެ. މާ ގިނަ ދުވަހެއް ނުވެ ގިނަ އިންޖީނުތައް ހަލާކުވީ ފެންވަރު ދަށްވެގެންނެވެ.\n"ވަރަށް ކުޑަ މުއްދަތެއްގެ ތެރޭގައި އެ ހަލާކުވެގެން ދިޔައީ. ގިނަ އިންޖީނުތައް މިހާރު ވަނީ ފަނާވެ ގޮސްފައި. ޖުމުލަކޮށް އަޅުގަނޑު ޖެހުނީ މި ޒަމާނުގެ ވަސީލަތްތަކަށް އިންފްރާސްޓްރަކްޗަރު އަލުން ބަލުން ގެންނަން،" ސައީދު ވިދާޅުވި އެވެ.\n"އެ ރަށެއްގެ ރައްޔިތުންނަށް އެކަށީގެންވާ ވަރަށް ކަރަންޓު ފޯރުކޮށްދޭން ބޭނުންވާ ނަމަ އަޅުގަނޑުމެންނަށް ޖެހުނީ އަލުން ބަލުން އެކަން ކުރަން. އެ ކަންތައް މިހާރު ވެސް މި ކުރަނީ."\nފެނަކައިގެ އެމްޑީ ސައީދު، ރަށެއްގައި އިމާރާތްކުރާ އިންޖީނުގެއްގެ މަސައްކަތް ހިނގަމުންދާ ގޮތް ބައްލަވަނީ.\nއޭނާގެ ލީޑަޝިޕްގައި ޖަނެރޭޓަރު ކެޕޭސިޓީ 80 ޕަސެންޓަށް މިހާރު މަތިކޮށްފައިވާއިރު، ފެންވަރު ރަނގަޅު ޖަނެރޭޓަރު ގެނެސް ހިދުމަތް ދިގު މުއްދަތަކަށް ދިނުމަކީ އެންމެ ބޮޑު އަމާޒެވެ.\n"އަޅުގަނޑަށް ލިބޭ އެންމެ ބޮޑު ކާމިޔާބީ އަކީ ރާއްޖޭގެ ރަށްރަށުގައި މީހުން ދިރިއުޅޭ ސަރަހައްދުތަކުގައި ހުރި އިންޖީނުގެތައް ރިލޮކޭޓް ކުރުމުގެ ތެރެއިން މި ވަގުތަށް ފަންސާހަކަށް އިންޖީނުގެ ރިލޮކޭޓް ކުރުމަށްޓަކައި ކުރި މަސައްކަތް ނިންމައިލުން،" ސައީދު ވިދާޅުވި އެވެ.\n"މިހާރު ވެސް 160 އަށް ވުރެ ގިނަ ޕްރޮޖެކްޓް އަޅުގަނޑުމެން އެބަ ހިންގަން އެކި ކަންކޮޅުތަކުގައި. އެއީ އިންޖީނުގެ ރިލޮކޭޓް ކުރުމާއި އޮފީސް އެޅުމާއި ކޭބަލް ނެޓްވޯކް ބަދަލުކުރުން. އެހެންވީމާ އަޅުގަނޑަށް ދެންނެވިދާނެ ފާއިތުވި ތިން އަހަރުގައި ފެނަކައިގެ ހަޔާތުގައި ވަރަށް ބޮޑެތި ކާމިޔާބީތަކެއް ހޯދުނު ކަމަށް."\nކުރިން ދުނބުޅި ބަދިގެތަކެއް، މިހާރު ޒަމާނީ ފެންވަރުގެ އިންޖީނުގެތަކެއް\nރާއްޖޭގެ ބައެއް ރަށްރަށުގައި ހުންނަނީ ވަރަށް ހާލުގައި ހުރި އިންޖީނުގެތަކެކެވެ. ކުދިކުދި ގޮޅިތަކުގައި އިންޖީނުގެތައް ހިންގަމުން ދިޔައިރު، އެ ރަށްރަށުގެ ކަރަންޓު ނެޓްވޯކްގެ ހާލަތު ވެސް ވަރަށް ދަށެވެ. ވަރަށް ފަހަކާ ޖެހެންދެން ވެސް ގިނަ އިންޖީނުތައް ހުރީ އަދި އާ އިންޖީނުގެތައް އިމާރާތް ކުރަމުން އައީ ވެސް މީހުން ދިރިއުޅޭ ސަރަހައްދުތަކާ ކައިރީގަ އެވެ. ނަތީޖާއަކީ އިންޖީނުތަކުގެ އަޑާ ހެދި ބައެއް ރަށްރަށުގެ ހަމަ ނިދި ނުލިބި އުނދަގުލަކަށް ވުމެވެ.\n"މިހާރު އިމާރާތް ކުރަމުންދާ އިންޖީނުގެތަކަކީ އަދި އޮފިސްތަކަކީ އެންމެ މި ޒަމާނާ އެއްގޮތަށް އަދި އެންމެ މި ޒަމާނުގެ ވަސީލަތްތައް ބޭނުން ކޮށްގެން ހަދާ ތަންތަން. އަޅުގަނޑަށް ހަމަ ޔަގީން އިންސްޓަގްރާމަށް ލާން އެ ފޮޓޯ ހަޑިއެއް ނުވާނެ. އެހާ ވެސް ފުރިހަމަ ވެފައި ރީތިވާނެ،" މިހާރު ރަށްރަށުގައި އިމާރާތްކުރާ އިންޖީނުގެތަކުގެ ރީތިކަމާ ގުޅޭ ގޮތުން ސައީދު ވިދާޅުވި އެވެ.\nސައީދުގެ މެނޭޖުމަންޓުގެ ދަށުން ރަށެއްގައި ހަދާފައިވާ ޒަމާނީ ފެންވަރުގެ އިންޖީނުގެއެއް: އެ ކުންފުނިން މިހާރު އިމާރާތް ކުރަނީ ޒަމާނީ އިންޖީނުގެތައް\nއޭނާ ދެއްކެވި ބައެއް ފޮޓޯތަކާއި ވީޑިއޯތަކަށް ބަލާއިރު، މިހާރު ވެސް ފެނަކަ އިން ގެންދަނީ ބައެއް ރަށްރަށުގައި ތިން ބުރީގެ ބޮޑެތި އިންޖީނުގެތަކެއް އިމާރާތް ކުރަމުންނެވެ. އެ ތަންތަން ހިންގާނީ އެ ރަށެއްގެ އާބާދީގެ ނިސްބަތަށް ބަލައި ކަރަންޓު ދިނުމަށްޓަކައި ޒަމާނީ ވަސީލަތްތަކާއެކު އެވެ. ނެޓްވޯކްތަކުގެ ހާލަތު ރަނގަޅުވާނެ އެވެ. އިންޖީނުގެތަކުގެ ތަފާތު ތިން ކެޓަގަރީއަކަށް ބަހާލައިގެން އިންޖީނުގެތައް ހަދަނީ ސައުންޑްޕްރޫފް ކުރުމަށް ބޮޑު އިސްކަމެއް ދީގެންނެވެ.\nސައީދު ވިދާޅުވާ ގޮތުގައި މާލެ ސަރަހައްދުގެ ރަށެއް ފިޔަވައި އެހެން ރަށެއްގައި އިމާރާތްކުރާ އެންމެ ބޮޑު އިންޖީނުގޭގެ މަސައްކަތް ގދ. ތިނަދޫގައި މިހާރު ބާރަށް ކުރިއަށް އެބަދެ އެވެ. އެއީ އެންމެ މި ޒަމާނުގެ މާލޭގައި ހިންގާ އިންޖީނުގެތަކާ އެއް ފެންވަރަށް ސައުންޑްޕްރޫފްވާނެ އެވެ.\nފެނަކައިގެ ބަޖެޓުން 15 ވަރަކަށް މިލިއަން ރުފިޔާ ހަރަދު ކޮށްގެން ހަދާ އެ އިންޖީނުގެ ނިމުމުން ކުރިއަށް އޮތް 40 އަހަރަށް ވެސް ތިނަދު އަށް ބޭނުންވާ ކަރަންޓު ކެޕޭސިޓީ އިތުރު ކުރެވޭނެ އެވެ.\nރަރްރަށުގައި ހިންގާ ޕްރޮޖެކްޓްތައް ލައިވްކޮށް ކޮންމެ ދުވަހަކު ވެސް ބައްލަވާ!\nފެނަކައިގައި ސައީދު އިންނަވާ ކޮޓަރިން އަބަދުވެސް އެކި ރަށްރަށުގެ އިންޖީނުގެތަކާއި އެ ތަންތަނުގެ އޮފީސްތަކާއި އިންޖީނުގެ އިމާރާތް ކުރުމުގެ މަޝްރޫއުތައް ލައިވްކޮށް ބޮޑު ސްކްރީނުން ފެންނަން ހުރެ އެވެ. އޭނާ އޮފީހުގައި އިންނަވާ ކޮންމެ ވަގުތެއްގައި އެ ތަންތަނުގެ މުވައްޒަފުންގެ ހަރަކާތްތައް އެ ސްކްރީނުން ބައްލަވަ އެވެ. އޮފީސްތަކުގެ އެތެރޭގެ ހަރަކާތްތަކާއި ބައެއް އިންޖީނުގެތަކުގެ އެތެރޭގެ ކަންކަން ވެސް ފެނެ އެވެ.\nއެހެންވެ، ސަރުކާރުގެ ކުންފުނިތަކުގެ އެމްޑީންގެ ތެރެއިން ސައީދަކީ މި ގޮތަށް ލައިވްކޮށް އެ ހުރިހާ ކަމެއް ވަގުތުން ވަގުތަށް ލައިވްކޮށް ބައްލަވާ ހަމައެކަނި އެމްޑީ އަށް ވުމަކީ ވެސް ދުރު ކަމެއް ނޫނެވެ.\nގދ. ތިނަދޫގައި ފެނަކަ އިން އިމާރާތްކުރާ އެންމެ މި ޒަމާނުގެ އިންޖީނުގޭގެ ލައިވް މަންޒަރުތައް އެމްޑީ ސައީދު "މިހާރު" ގެ ނޫސްވެރިންނަށް މިދިޔަ އަންގާރަ ދުވަހު ދައްކާލަނީ.---ފޮޓޯ:\n"އަޅުގަނޑު މާލޭގައި ހުއްޓަސް އެ ސައިޓްތަކަށް ދޭންޖެހޭ ފުރިހަމަ އިރުޝާދު ލައިވްކޮށް ދެމުން ދާނީ. އޭގެ ނަތީޖާއަކީ ގިނަ ސައިޓްތަކުގައި މަސައްކަތުގެ ސްޕީޑް އަވަސްވުން. މުވައްޒަފުންގެ މޯޓިވޭޝަން ވަރަށް ރަނގަޅު އަޅުގަނޑު އެކަން ކުރާތީ،" ސައީދު ވިދާޅުވި އެވެ.\n"މިސާލަކަށް އަޅުގަނޑަށް ފެނުނީ ބައެއް މުވައްޒަފުން ތަންކޮޅެއް ލަސްކޮށް މަސައްކަތް ކުރާ ތަން. އެހެންވެ، އަޅުގަނޑު ސުވާލު ކުރާނަން އެ ސައިޓުގެ އިސްކޮށް ހުންނަ ބޭފުޅަކާ. ގާތުން އެ ކަން ބެލުމުގެ ނަތީޖާ ވަރަށް ރަނގަޅު."\nމާލޭގައި ހުންނަ ފެނަކައިގެ މައި އޮފީހުގެ ކޮޓަރީގައި އިންނަވައިގެން، ފެނަކައިގެ ގާތްގަނޑަކަށް 90 ޕަސެންޓް ސައިޓް ލައިވްކޮށް ސައީދު ބައްލަވާއިރު، އެންމެ ސަމާލުވާ ގަޑިއަކީ ހެނދުނެވެ. މުވައްޒަފުން އޮފީހަށް ގަޑިއަށް ދޭތޯ އާއި ކޮފީގައި ތިބޭތޯ ބައްލަވަ އެވެ.\n"އަޅުގަނޑަށް ފެންނަ ފެނުމުގައި ދެމެހެއްޓެނިވި ގޮތެއްގައި މި ހިދުމަތް ދިނުމަށް ވެސް އެޅިގެންދާ ވަރަށް ރަނގަޅު ފިޔަވަޅެއް އެއީ،" އޭނާ ވިދާޅުވި އެވެ.\nފެނަކައިގެ މުވައްޒަފުންނަށް ހާއްސަ އިންސްޓިއުޓެއް\nކުންފުންޏާ ހަވާލުވެވަޑައިގަތުމަށް ފަހު ސައީދު އެންމެ އިސްކަން ދެއްވި އެއް ކަމަކީ މުވައްޒަފުން ބިިނާކޮށް، އެ މީހުންގެ ގާބިލްކަން އިތުރު ކުރުމަށެވެ. އެހެންވެ، އެންމެ ފުރަތަމަ ކުރެއްވި އެއް ކަމަކީ ފެނަކައިގެ މުވައްޒަފުންނަށް ކޯސްތައް ހިންގަން ހާއްސަ އިންސްޓިޓިއުޓެއް އުފެއްދުމެވެ.\nފެނަކައިގައި އުޅޭތާ އެތައް ޒަމާނެއް ވެފައިވާ މުވައްޒަފުން ތިބިއިރު ބައެއް މީހުންގެ އަތުގައި މި ޒަމާނުގެ ސެޓްފިކެޓެއް ނެތެވެ. މޯލްޑިވްސް ކޮލިފިކޭޝަން އޮތޯރިޓީ ގަބޫލުކުރާ ސެޓްފިކެޓެއް ލިބޭނެ ފަހި ފުރުސަތެއް އެ މީހުންނަށް ނެތެވެ. ނަމަވެސް އެއީ ފެނަކައިގައި އެހާ ދުވަސްވީ، ބޭނުންތެރި މުވައްޒަފުންނަށް ވުމުން އެ މީހުންގެ އަތުގައި ސެޓްފިކެޓެއް ނެތިގެންނޭ ކިޔާފައި ބޭކާރުވާކަށް ސައީދު ބޭނުމެއް ނުވި އެވެ.\nފެނަކައިގެ އިންސްޓިއުޓްގެ ކްލާހެއްގައި އެ ކުންފުނީގެ މުވައްޒަފުންތަކެއް މަޑުކޮށްލައިގެން.\nއެހެންވެ، އިންސްޓިޓިއުޓެއް ހިންގާނެ ހުރިހާ ވަސީލަތެއް ހުރުމާ ވެސް އެކު، އިންސްޓިޓިއުޓް ގާއިމު ކުރެއްވީ އެވެ.\n"އިރާދަކުރެއްވިޔާ މިއަދާ ހަމައަށް އެ އިންސްޓިޓިއުޓްގެ މަސައްކަތް ވެސް ވަރަށް ކާމިޔާބު. އަޅުގަނޑުމެންގެ ޓާގެޓަކީ މި އަހަރު ނިމުމުގެ ކުރިން ސެޓްފިކެޓް ލެވެލްގެ 100 މުވައްޒަފުން ތަމްރީނު ކުރުން،" ސައީދު ވިދާޅުވި އެވެ.\nއޭނާ ވިދާޅުވިގޮތުގައި އަމާޒަކީ ފެނަކަ އަށް ހާއްސަ ދާއިރާތަކުން މާސްޓާސް އާއި ޑިގްރީ ފެންވަރަށް އެ އިންސްޓިއުޓްގައި ކިޔަވައިދޭން ފެށުމެވެ.\n"މި އިންސްޓިޓިއުޓްގައި ކިޔަވަނީ ސައްތައިން ސައްތަ ފެނަ ކައިން ސްޕޮންސާ ކޮށްގެން ކިޔަވާ ދަރިވަރުން."\nހޯދުނު ކާމިޔާބީތައް މަދެއް ނޫން\nމީގެ ކުރިން ފެނަކައިގައި ބޭނުންކުރަމުން އައީ އެހެން މީހެއްގެ ސޮފްޓްވެއާއެކެވެ. ކަރަންޓު ބިލް ހަދަމުން އައީ އެ ސޮފްޓްވެއާ ބޭނުން ކޮށްގެންނެވެ. އެކަމަކު، މިހާރުގެ އެމްޑީ ސައީދު ވަނީ އެ ކުންފުނީގެ އަމިއްލަ ސޮފްޓްވެއާއެއް ގާއިމު ކޮށްދެއްވައި، މިނިވަންކަމާއެކު ބިލްތައް ތައްޔާރު ކުރުމުގެ މަގުފަހި ކޮށްދެއްވައިފަ އެވެ.\nއިންޖީނުގެ އަށް ނުވަތަ އެހެން ތަނަކަށް ނުގޮސް ގޭގައި ހުރެގެން ބިލްތައް ދެއްކޭނެ ގޮތް ހަމަޖައްސައިދީފި އެވެ. ކަރަންޓު މީޓަރުގެ ރީޑިން ނެގުމަށް ފަހު، ވަގުތުން ބިލް ޕްރިންޓް ކުރެވޭނެ ނިޒާމެއް ގާއިމުކޮށްފި އެވެ.\n"މި ނިޒާމުތައް އިތުރަށް ވަރުގަދަކޮށް، އެ އަށް ވުރެ މަތީ ހަރުފަތްތަކަށް ގެންދިއުން މުހިންމު ކުރިމަގުގައި. އަނެއް ކަމަކީ އަޅުގަނޑުމެން އެބަޖެހޭ ގުޅެން ހުރި ރަށްތައް އެއް ވިއުގާއަކުން ގުޅައިގެން ކަރަންޓު ދޭން ގްރިޑެއް ގާއިމުކުރަން. ދެމެހެއްޓެނިވި ގޮތަކަށް މިކަން ކުރާ ނަމަ ހަރަދުގެ ގޮތުންނާއި ހިންގުމުގެ ގޮތުން ވަރަށް ބޮޑު މަންފާތަކާއި ފަސޭހަތައް އޭރުން ލިބޭނެ،" ސައީދު ވިދާޅުވި އެވެ.\n"އެއީ ކުރިމަގުގައި މި ކުންފުނިން ކުރާނެ ވެސް ކަމެއް. ކުރަންޖެހޭ ކަމެއް. މިވަގުތު ކުރަން ޖެހުނީ މިހާރު ހުރި އިންފްރާސްޓްރަކްޗާ ތަރައްގީ ކުރުން. ދެން ފެނަކަ އަންނަން ޖެހޭ މަރުހަލާއަކީ އެ މަރުހަލާ [އެއް ވިއުގާއަކުން ގުޅައިލުން] ކަމަށް އަޅުގަނޑު ގަބޫލު ކުރަނީ."\nފެނަކައިގެ އެމްޑީ ސައީދު، މިދިޔަ އަންގާރަ ދުވަހު "މިހާރު" އާ ވާހަކަ ދައްކަވަނީ.---ފޮޓޯ: ނިޝާން އަލީ/ މިހާރު\nސައީދުގެ ލިސްޓުގައި ދެން އޮތީ ސްމާޓް މީޓަރު ހަރުކުރުމެވެ. މި އަހަރު އެކަން ކުރެވޭނެ ކަމަށް ކުރިން ބެއްލެވި ނަމަވެސް މިހާރު ބެލެވޭ ގޮތުން އެކަން ހަގީގަތަކަށް ވާނީ އަންނަ އަހަރުގެ ފުރަތަމަ ކުއާޓަރުގެ ތެރޭގަ އެވެ.\n"ޑިޖިޓަލައިޒޭޝަނަކީ ފެނަކަ އިން ވަރަށް އިސްކަން ދީގެން ކުރާ ކަމެއް. އޭގެ ނަތީޖާ މިއަދު މި ފެނުނީ. އަޅުގަނޑުމެންގެ އަމިއްލަ އެޕެއްގައި އަޅުގަނޑުމެންގެ އަމިއްލަ ސޮފްޓްވެއާއެއްގައި ބިލް ޕްރިންޓް ކޮށްގެން ރައްޔިތުމީހާ އަތަށް ވަގުތުން ދިނުން،" އޭނާ ވިދާޅުވި އެވެ.\n"މިހާރު އަޅުގަނޑުމެންނަށް އިންޖީނުގެތައް މި ބަލައިލެވެނީ ކެމެރާގެ ޒަރީއާ އިން. ކުރިމަގުގައި ފައިބާ އޮޕްޓިކް ކޭބަލް ބޭނުންކޮށްގެން އެ ނޫން އެހެން މަރުހަލާއަކަށް ވެސް ދާން ޖެހޭނެ ކަމަށް އަޅުގަނޑު ގަބޫލުކުރަނީ."\nއިންޖީނެއް ބާވެގެން މިހާރަކު ކަރަންޓެއް ނުކެނޑޭނެ\nސައީދަށް އޮތް އެންމެ ބޮޑު ޔަގީން ކަމަކީ އެއްވެސް ރަށެއްގައި ބޭނުންކުރާ އިންޖީނެއް ބާވެގެން ނުވަތަ އެ އިންޖީނެއްގެ ފެންވަރު ދަށްވެގެން ކަރަންޓު ނުކެނޑޭނެ ކަމެވެ.\n"ސަތޭކަ ޕަސެންޓު ޔަގީންކަން އަޅުގަނޑު އެ ކަމަށް ދެން. އެކަމަކު މިއީ ޓެކްނިކަލް ކަމެއް. ކޮންމެ ފަދަ ކަމެއް ވެސް ކޮންމެ އިރަކު ވެސް ވެދާނެ. ދިމާވުމަށް ފަހު ފެނަކަ އިން އެ އަށް އެޓެންޑް ވާނެ. ބައެއް ރަށްރަށަށް ބައި ގަޑިއިރު، އަނެއް ބައި ރަށްރަށަށް 45 މިނިޓް،" ސައީދު ވިދާޅުވި އެވެ. "އަޅުގަނޑުމެން ގެންގުޅޭ މިންގަނޑަކީ އެންމެ ލަސްވެގެން ވެސް އެއް ގަޑިއިރުގެ ތެރޭގައި މުވައްޒަފުން އެޓެންޑް ވެގެން މަސައްކަތް ކުރުން."\nކަރަންޓު ފެނަކަ ކޯޕަރޭޝަން އަހުމަދު ސައީދު މުހައްމަދު، އެމްޑީ (ފެނަކަ)\n21 ކޮމެންޓް, 16 ރިއެކްޝަންސް\nކޭވަރު އެނގޭނީ ދައުރުނިމި ބިތްގަނޑު ނެގޭ ދުވަހުން.\nފައިނޭންސްގެ ވެރިޔާގެ ޓީޖެޓީ\nމަނިކުފާނު ދެން ކޮށްދެއްވަންވީ ކަމަކީ ފެނަކައިން ވެންޑަރއިންނަށް ޕޭމަންޓް ރިލީސްކުރާއިރު ފެނަކައިގެ އެކައުންޓްސް ހިންގެވުމާއި ހަވާލުވެ ތިއްބާވާ ބޭފުޅުން ވެންޑަރއިންގެ އަތުން ކޮންމެ އިނވޮއިސްއަކުން ނަންގަވާ 10% ކަމިޝަން ހުއްޓުވުމަކަށް ގެނައުމެވެ. އަޅުގަނޑު ފެނަަކައިގެ އިމާރާތެއްކޮށްފައި ލިބެންޖެހޭ ފައިސާ ނުލިބިގެން އުޅޭތާ 90 ދުވަސްވެދާނެއެވެ. އިންވޮއިސް އެމައުންޓުން 10% ދީގެން ފައިސާ ނުހޯދަންވެގެން މިހުންނަނީއެވެ.\nތިޔައުޅެނީ ތިޔަކުންފުނި އެހެން މީހަކާއި ހަވާލު ކުރަން އުޅޭތީ މަމޮޅު ކިޔައިގެން އިސްތިހާރުވާން\nހެހެހެ، މިނޫނީ މިބުރޭންޑަށް ގައުމެއް ހިންގާތަން މިދުނިޔެމައްޗަކު ފެންނާކަށް އަދި ނެތް. ރާއްޖޭގެ 200 ރަށުގަ އިންޖީނުގޭގޭގަ މަސައްކަތްކުރާމީހުންގެ ހަރަކާތްތައް ބަލަން ކ.މާލޭގަ ޓީވީއެއް ބަހައްޓައިގެން މީހަކު މިއޮންނަނީ. އައްޑޫގަ ކެމެރާ ޖަހައިގެން ކ.މާލޭ ފުލުސް ސްޓޭޝަނުގެ އައިސްކުރި ކޮޓަރިއަކުން އައްޑޫގެ ރަށުތެރެ ބަލަހައްޓަން އެފަށަނީ.\nވަރަށް ރަނގަޅަށް މަސައްކަތްކުރާ ކުންފުނިދެކެ ލޯބިވާ އެތައް ބަޔަކަށް ވަޒީފާ ގެކުރިއެރުން ނުދީ ސިޔާސީ މަންފާއަށް ބަލައިގެން ވަޒީފާގެ ކުރިއެރުން ލިބޭތަނެއް. ވަޒީފާ މުޅިން ދެނީީވެސް އެކްޓިވިސްޓުންނަށް. ކިތަންްމެ ރަނގަޅަށް ކިޔަވައިގެން ހުއްޓަސް ސިޔާސީ ގުޅުމެއް ނެތިއްޔާ ތިތަނުން ވަޒީފާވެސް ނުލިބޭނެ. ކުރިއެރުމެއްވެސް ނުލިބޭ. ހުސްބޯތަކެއް ވިޔަސް ބޮޑެތި މަގާމްތަކުގައި ގެންގުޅޭނީ. އެތާގެ ޑީއެމްޑީއަކީވެސް އޭގެ ހުސްބޮލެއް.\nކެޔޮކޭ ވަރު އެނގޭނީ ބިތު ފަންގި ނެގީމަ އެވެ.\nދިވެހި ސަރުކާރުގައޮތް މުވައްޒަފުންގެ އެންމެ މުސާރަކުޑަ ކުންފުނި. އެމްޑީގެ މުސާރަ ވަރަށް ފަލަވާނެ. ކުޑަމިނުން ސެޓިފިކެޓް އެލަވަންސް ވެސް ނުދޭ.\nފެނަކަ އަކީ ރީޖަނަލް ލެވެލްގެ އޮންނަންޖެހޭ އެއްޗެއް މިސާލަކަށް އައްޑުއަތޮޅު އިންޖީނުގެ ހިންގަނީ އައްޑޫރައްޔިތުންނާއި ކައުންސިލް ހިއްސާވާ ކުންފުންޏަކުން ސްޓެލްކޯ ކަހަލަ.


SunOnline: Bangladesh aa Lanka in minivan viyafaareege ebbasvumeh ekulavaalanee\nލަންކާގެ ފިނޭންސް މިނިސްޓަރު ރަވީ ކަރުނާނަޔަކައާ ބަންގްލަދޭޝް ސަފީރު ބައްދަލުކުރައްވަނީ--\nބަންގްލަދޭޝާއި ލަންކާއިން މިނިވަން ވިޔަފާރީގެ އެއްބަސްވުމެއް އެކުލަވާލަނީ\nސްރީލަންކާއާއި ބަންގްލަދޭޝްއާ ދެމެދު މިނިވަން ވިޔަފާރީގެ އެއްބަސްވުމެއް އެކުލަވާލުމާ ބެހޭގޮތުން، ދެގައުމުގެ ސަރުކާރުގެ އިސްވެރިން މަޝްވަރާ ކުރައްވައިފިއެވެ.\nބަންގްލަދޭޝުން ސްރީލަންކާއަށް ކަނޑައެޅި އާ ސަފީރު ރިޔާޒް ހާމިދުﷲ މިދިޔަ ހަފްތާގައި، ލަންކާގެ ފިނޭންސް މިނިސްޓަރ ރަވީ ކަރުނާނަޔަކައާ ވަނީ ބައްދަލުކުރައްވައިފައެވެ. އެ ބައްދަލުވުމުގައި، ސަރަހައްދީ ވިޔަފަރީގައި ދެގައުމަށް ފައިދާ ކުރުވަނިވި ގޮތްތަކެއް ތައާރަފު ކުރުމާ މެދު ދެބޭފުޅުން މަޝްވަރާ ކުރެއްވިއެވެ.\nއެގޮތުން، ފްރީ ޓްރޭޑު އެގްރިމެންޓެއް ދެގައުމުގެ ދެމެދުގައި އެކުލަވާލުމުގެ މަޝްވަރާތައް ވެސް ކުރެއްވިއެވެ.\nއެ މަޝްވަރާގައި، ޖޯގުރަފީގެ ގޮތުން ދެގައުމު ގާތުގައި އޮތުމަކީ، މިނިވަން ވިޔަފާރީގެ އެއްބަސްވުމުގެ ދަށުން ވިޔަފާރި އިތުރަށް ފުޅާކުރުމަށް އޮތް ފަސޭހައެއް ކަމަށް ދެގައުމުން އެއްބަސްވިއެވެ. އަދި ބަންގްލަދޭޝްގެ ބަނދަރުމަތީ ސިޓީ ޗިއްޓަގޮންގާއި ލަންކާގެ ކޮލޮމްބޯ ހާބަރާ ދެމެދު މިހާރަށް ވުރެ ބޮޑަށް ކަނޑު ދަތުރުފަތުރުގެ ޓްރެފިކް އިތުރު ކުރުމަކީވެސް، މިފަދަ އެއްބަސްވުމެއް އެކުލަވާލުމަށް ލިބޭނެ އެހީއެއް ކަމަށް ދެބޭފުޅުން ވިދާޅުވިއެވެ.\nދެކުނު އޭޝިއާ ސަރަހައްދުގައި އަންނައުނާއި ފޭރާން ގިނަ އަދަދަކަށް އުފައްދާ ދެ ގައުމުގެ ގޮތުގައި އޮވެ، ލަންކާއާއި ބަންގްލަދޭޝުން ގުޅިގެން، ދެކުނު އޭޝިއާ ސަރަހައްދުން ބޭރުގެ މާކެޓުތަކަށް ވިޔަފާރި ފުޅާކުރުމާ ބެހޭގޮތުންވެސް ދެބޭފުޅުން ވާހަކަ ދެއްކެވިއެވެ.\nސްރީލަންކާއާއި ބަންގުލަދޭޝާ ދެމެދު މިދިޔަ އަހަރު ކޮށްފައިވަނީ 76 މިލިޔަން ޑޮލަރުގެ ވިޔަފާރިއެވެ. އޭގެ ތެރެއިން، ބަންގްލަދޭޝުން އިމްޕޯޓުކުރީ 45.55 މިލިޔަން ޑޮލަރުގެ މުދަލެވެ. އަދި ލަންކާއިން އިމްޕޯޓުކޮށްފައިވަނީ 30.45 ނިލިޔަން ޑޮލަރުގެ މުދަލެވެ.\nވިޔަފާރި ސާކް ސްރީ ލަންކާ ބަނގުލަދޭޝް ބޭރުގެ ވިޔަފާރި ބޭރުގެ އިގްތިޞާދު ދެކުނު އޭޝިއާ


ފެސާ މަޒުމޫނު ލިޔުމުގެ މުބާރާތުގެ އެއްވަނަ ސަޖުހާއަށް! – MNUSU\nފެސާ މަޒުމޫނު ލިޔުމުގެ މުބާރާތުގެ އެއްވަނަ ސަޖުހާއަށް!\nby FESA MNUSU\nމިއަހަރުގެ ގައުމީ ދުވަސް ފާހަގަ ކުރުމަށް ފެކަލްޓީ އޮފް އެޑިއުކޭޝަން ސްޓޫޑެންޓްސް އެސޯސިއޭޝަން (ފެސާ)އިން އިންތިޒާމްކޮށްގެން ބޭއްވި މަޒުމޫނު ލިޔުމުގެ މުބާރާތުގެ އެއްވަނަ ފެކަލްޓީ އޮފް އެޑިއުކޭޝަންގެ ދަރިވަރު، އައިމިނަތު ސަޖުހާ ހޯދައިފިއެވެ.\nމިމުބާރާތުގެ އެއްވަނައަށްދާ ފަރާތަކަށް ވަނީ އަގުހުރި އިނާމެއް ކަނޑައެޅިފައެވެ. މި އިނާމު ސަޖުހާއަށް ހަވާލުކޮށްދެއްވީ އެމްއެންޔޫއެސްޔޫގެ ނައިބު ރައީސް (އަމަލީ) އާދަމް ރުޝްދީއެވެ.\nގައުމިއްޔަތު ތީމަކަށް ކަނޑައެޅި މިމުބާރާތަށް މަޒުމޫނު ހުށަހެޅުމަށް ހުޅުވާލީ މި އަހަރުގެ ގައުމީ ދުވަހުން ފެށިގެން2ނޮވެމްބަރުގެ ނިޔަލަށެވެ. މި މުބާރާތަށް ސަޖުހާ ހުށަހެޅި މަޒުމޫނުގެ ނަމަކީ ”ދިވެހި ސަޤާފަތް“ އެވެ.\nމި މުބާރާތަށް ހުށަހެޅި މަޒުމޫނުތަކަށް މާރކްސް ދެއްވީ ފެކަލްޓީ އޮފް އެޑިއުކޭޝަންގެ ލެކްޗަރާއިންގެ ޕެނަލްއަކުންނެވެ.\nމިފަދަ މުބާރާތެއް ހުޅުވާލުމުގެ މަގުސަދަކީ ދަރިވަރުންގެ މެދުގައި ގައުމީ ރޫހު އާލާކޮށް ދިވެހި ބަހަށް ދަރިވަރުން ހިތްޖައްސުވުމެވެ. ންަމަވެސް މިފަދަ މުބާރާޓްތަކަށް ލިބޭ ތަރުހީބު އަދިވެސް ކުޑަކަން ވަޖާހާ ފާހަގަ ކުރެއްވިއެވެ.\nމި މުބާރާތުގައި ސަޖުހާ ލިޔުނު މަޒުމޫނު އެމްއެންޔޫއެސްޔޫގެ ވެބްސައިޓްގައި ޝާއިއު ކުރުމަށް ވަނީ ހަމަޖެހިފައެވެ.


ވައިގެ ހަކަތަ ރާއްޖޭގައި ވެސް ވައިގައި ހިފާނެ!މިކަލް ނޫސް\nޕިލިޕީންސްގެ ބެންގުއި ވިންޑް ފާމް - ރާއްޖޭގައި ވެސް ވައިން ހަކަތަ އުފެއްދިދާނެ.\nވައިގެ ހަކަތަ ރާއްޖޭގައި ވެސް ވައިގައި ހިފާނެ!\n24 މެއި 2018, 15:22 |\nފިލިޕީންސްގެ ބެންގުއި ވިންޑް ފާމް އަކީ ސައޮތު އީސްޓް އޭޝިއާގައި ވާ ވައިން ހަކަތަ އުފައްދާ އެންމެ ބޮޑު މަރުކަޒު ނުވަތަ ފާމެވެ. އެގައުމުގެ ބެންގުއި ބޭގައި ހުންނަ ‘ބެންގުއި ބޭ ވިންޑް ފާމް’ ގައި ވައިން ހަކަތަ އުފައްދާ 70 މީޓަރުގެ ބުރަފަތި ދަނޑިތައް (ވިންޑް ޓާރބައިންސް) ހަރުކޮށްފައި ވެއެވެ. މި ބުރަފަތިތަކުން ރަށުގެ އައްސޭރިފަށަށް ރީތި މަންޒަރަކުން ސިފަކުރުވައި ވެސް ދެއެވެ.\nމިބުރަފަތި ތަކުން 33 މެގަވޮޓް ގެ ކަރަންޓް އުފައްދާދެއެވެ. 2005 ވަނަ އަހަރު ފެށި މި މަޝްރޫޢޫ އިތުރަށް ފުޅާކޮށް އެ ގައުމުގައި މިހާރު ވަނީ އިތުރު5ވައިން ހަކަތައް އުފައްދާ މަރުކަޒު ގާއިމުކޮށް، އެއިގެ ނަފާ ހޯދަމުންނެވެ. މިވިންޑް ފާރމްތަކުން ހަކަތަ އުފެއްދުމުގެ އިތުރުން ގިނަ ބަޔަކަށް ވަޒީފާ ވެސް އުފައްދައި ދެއެވެ. އަދި މިއާއި ގުޅިގެން ޓްވަރިޒަމްގެ ސިނާއަތެއް ވެސް އުފެދި ގައުމުގެ އިގުތިސާދަށް އެއިގެ ފައިދާ ލިބެމުން ދެއެވެ.\nރާއްޖޭގައި ވެސް 2008 ވަނަ އަހަރު ގާފަރު ފަޅުގައި ވައިން ހަކަތަ އުފައްދާ “ވިންޑް ފާމެއް” ގައިމު ކުރުމަށް ރޭވިގެން ދިޔައެވެ. ނަމަވެސް އެ މަޝްރޫއަށް ވީގޮތެއް ފަހުން ނޭގުނެވެ. އެސްޓީއޯއިން ދައްކާލުމުގެ ވައިން ހަކަތަ އުފައްދާ ބުރަފަތި ދަނޑިއެއް މާލޭގެ ދެކުނު ފަރާތުން ބޮޑު ތަކުރުފާނު މަގުގެ ކައިރިގައި ހަރުކުރިއެވެ. އަދި މި ބުރަފަތި ދަނޑި ބަލާފައި ގިނަބަޔަކު އުއްމީދުކޮށްގެން ތިބީ ރާއްޖޭގައި ވެސް ވައިން ހަކަތަ އުފެއްދުމުގެ ޒަމާން ފެށުނީ ކަމަށެވެ. ނަމަވެސް އެކަން އަމަލީގޮތުން ކުރިތަނެއް އަދި ނުފެނެއެވެ.\nރާއްޖޭގައި މިހާރު ވެސް އަވިން ހަކަތަ އުފެއްދޭ ގޮތަށް ވައިން ވެސް ހަކަތަ އުފެއްދައި އެއިގެ ނަފާ ގައުމަށް ހޯދިދާނެ ކަމަށް ގިނަ ބަޔަކު އިއްތިފާގު ވެއެވެ.


Netanyahu Ge Mahchah Corruption Ge Dhauvaa Ufulanee\nނަތަންޔާހޫގެ މައްޗަށް ކޮރަޕްޝަންގެ ދައުވާ އުފުލަނީ\n11 މަސް,4ދުވަސް, 27 މިނެޓް, 45 ސިކުންތު ކުރިން 2870ފަތޯނާ ފާއިޒް\nއިޒްރޭލްގެ ބޮޑުވަޒީރު ބެންޖަމިން ނަތަންޔާހޫ\nއިޒްރޭލްގެ ބޮޑުވަޒީރު ބެންޖަމިން ނަތަންޔާހޫގެ މައްޗަށް ކޮރަޕްޝަންގެ ދައުވާ އުފުލާނެ ކަމަށް އިޒްރޭލްގެ ފުލުހުން ބުނެފިއެވެ.\nއިޒްރޭލްގެ ފުލުހުން ބުނީ ބޮޑުވަޒީރު ނަތަންޔާހޫއާއި ދެކޮޅަށް މަކަރާއި ހީލަތް ހެދުމުގެ އިތުރުން ރިޝްވަތު ދިނުމުގެ ކުށް ސާބިތު ކުރެވޭ ވަރަށް ހެކި ލިބިފައިވާ ކަމަށެވެ. އެތުހުމަތުތަކާއި ގުޅޭގޮތުން ޓީވީ މެދުވެރި ކުރައްވާ ވާހަކަ ދައްކަވަމުން ނަތަންޔާހޫ ވިދާޅުވީ، އެއީ އެއްވެސް އަސާސެއް ނެތް ތުހުމަތުތަކެއް ކަމަށާއި އިޒްރޭލްގެ ބޮޑުވަޒީރުގެ މަގާމްގައި ދެމިހުންނަވާނެ ކަމަށެވެ.\nއަދި ކޮރަޕްޝަންގެ ދައުވާ އުފުލަން ކުރާ މަސައްކަތުން އެއްވެސް ކަމެއް ހާސިލް ނުވާނެ ކަމަށްވެސް ނަތަންޔާހޫ ވަނީ ވިދާޅުވެފައެވެ. ނަތަންޔާހޫގެ މައްޗަށް ކުރެވޭ ތުހުމަތުތަކުގެ ތެރޭގައި އިޒްރޭލްގެ ނޫހަކަށް ރިޝްވަތުދީގެން އޭނާގެ ސަރުކާރު ޕްރޮމޯޓް ވާ ގޮތަށް ހަބަރު ފެތުރުމަށް އެދިވަޑައިގަތުން ހިމެނެއެވެ. އެކަމުގެ ބަދަލުގައި ނަތަންޔާހޫ ވަނީ އެނޫހަށް ކުރިއެރުން ހޯއްދަވައި ދެއްވާނެ ކަމަށް ވިދާޅުވެފައެވެ.\nމީގެ އިތުރުން ހޮލީވުޑްގެ ޕްރޮޑިއުސަރަކަށް އެމެރިކާގެ ވިސާ ހޯދައިދީގެން އޭނާއަތުން ފައިސާގެ ބޮޑެތި ހަދިޔާތަކެއް ހޯދި ކަމުގެ ތުހުމަތުވެސް އިޒްރޭލްގެ ބޮޑުވަޒީރުގެ މައްޗަށް ކުރެވެއެވެ. އިޒްރޭލްގެ ފުލުހުން ބުނީ ރިޝްވަތުގެ ފައިސާ ހިފި ނޫހުގެ އެޑިޓަރަށާއި، ހޮލީވުޑްގެ ޕްރޮޑިއުސަރުގެ މައްޗަށްވެސް ދައުވާ ކުރާނެ ކަމަށެވެ. ނަތަންޔާހޫގެ މައްޗަށް ކޮރަޕްޝަންގެ ދައުވާ ކުރާނެކަން ނުވަތަ ނޫން ކަން ނިންމާނީ އެޓަރނީ ޖެނެރަލްގެ އޮފީހުންނެވެ. އެކަމަށް އެއް މަސް ދުވަސް ހޭދަވާނެ ކަމަށް ރިޕޯޓްތައް ބުނެއެވެ.\nޓީވީ މެދުވެރިކުރައްވާ ދެއްވި ތަގްރީރުގައި އުމުރުން 68 އަހަރުގެ ނަތަންޔާހޫ ވިދާޅުވީ މީގެ ކުރިންވެސް ކޮރަޕްޝަންގެ މައްސަލަތަކުގެ ތުހުމަތު އޭނާގެ މައްޗަށް ކޮށްފައިވާ ކަމަށާއި، އެހެންނަމަވެސް މިހާތަނަށް އެއިން އެއްވެސް ކަމެއް ސާބިތު ކުރެވިފައިނުވާ ކަމަށެވެ.\nނަތަންޔާހޫ ކޮރަޕްޝަން އިޒްރޭލް


ފިލްމް އިންޑަސްޓްރީގެ މަސައްކަތަށް ވެވަޑައިގެންނެވި މިންވަރަކުން އެއްބާރުލެއްވުން ދެއްވާނޭ ކަމުގައި ރައީސުލްޖުމްހޫރިއްޔާ ވިދާޅުވެއްޖެ – Maldivian Democratic Party\nފިލްމް އިންޑަސްޓްރީގެ މަސައްކަތަށް ވެވަޑައިގެންނެވި މިންވަރަކުން އެއްބާރުލެއްވުން ދެއްވާނޭ ކަމުގައި ރައީސުލްޖުމްހޫރިއްޔާ ވިދާޅުވެއްޖެ\nފިލްމް އިންޑަސްޓްރީގެ މަސައްކަތަށް ވެވަޑައިގެންނެވި މިންވަރަކުން ސަރުކާރުން ވާގިދެއްވައި، އަޅުއްވައިލައްވަމުން ގެންދަވާނެ ކަމުގައި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ. ރައީސުލްޖުމްހޫރިއްޔާ މިހެން ވިދާޅުވީ، މޯލްޑިވްސް ފިލްމް އެސޯސިއޭޝަނުން އަލަށް ތަޢާރުފްކުރި މޯލްޑިވްސް ފިލްމް އެވޯޑް ދިނުމުގެ ޙަފްލާގައި، ރޭ ވާހަކަފުޅު ދައްކަވަމުންނެވެ.\nސޯޝަލް ސެންޓަރުގައި ރޭ ބޭއްވެވި މި ޙަފްލާގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ރާއްޖޭގެ ފިލްމް އިންޑަސްޓްރީ މިހާރު ކުރިއަށްދާ ގޮތަށް ބާރަށް ގޮސް ތަރައްޤީވެ ދިޔުމަކީ، ސަރުކާރުގެވެސް ވަރަށްބޮޑު އަމާޒެއް ކަމަށާއި، އުންމީދެއް ކަމުގައި ވިދާޅުވިއެވެ. އަދި ރޭ އެވޯޑް ލިބުނު ހުރިހާ ފަރާތްތަކަށް އެމަނިކުފާނު ތަހުނިޔާ ވިދާޅުވެ، ހެޔޮއެދުންތައް ފޮނުއްވިއެވެ.\nރޭގެ ޙަފްލާގައި، މޯލްޑިވްސް ފިލްމް އެސޯސިއޭޝަންގެ ލައިފްޓައިމް އެޗީވްމަންޓް އެވޯޑް 2011 ޙާޞިލު ކުރެއްވި އަލްފާޟިލް ރޯނުގޭ ޙަސަން މަނިކަށް، އެ އެވޯޑް ދެއްވީ، ރައީސުލްޖުމްހޫރިއްޔާ މުޙަންމަދު ނަޝީދެވެ. އެންމެމޮޅު ފީޗަރ ފިލްމަކަށް ހޮވިފައިވަނީ ޑާކް ރެއިން އެންޓަރޓެއިންމަންޓްގެ ފިލްމް [ހެޕީ ބަރތްޑޭ] އެވެ. އެންމެމޮޅު ކުރު ފިލްމަކަށް ހޮވިފައިވަނީ [ފަޤީރުކޮއި] އެވެ. އެންމެމޮޅު ބަޠަލަކީ ފިލްމް ހެޕީ ބަރތްޑޭ އިން ޔޫސުފް ޝަފީޢެވެ. އެންމެމޮޅު ބަޠަލާއަކަށް ހޮވިފައިވަނީ ފިލްމް ޔޫސުފުން ނިޢުމާ މުޙަންމަދެވެ. އެންމެމޮޅު ޑައިރެކްޓަރަކަށް ހޮވިފައިވަނީ ފިލްމް ހެޕީ ބަރތްޑޭއިން މުއުމިން ފުއާދެވެ.


Mahujanu jimmy lai hahyarukohfi – Iru\n48 ރަށެއްގައި ސޯލަރ ޕީވީ ހައިބްރިޑް ސިސްޓަމް ބޭނުންކުރަން ފަށައިފި\nމަހުޖަނު ޖިމީ ލައި ހައްޔަރުކޮށްފި\nބޭރުގެ ބާރުތަކާއެކު ސިއްރު ގުޅުންތަކެއް ބާއްވާކަމުގެ ތުހުމަތުގައި ހޮންކޮންގެ މަޝްހޫރު މަހުޖަނެއްކަމަށްވާ، ޖިމީ ލައި ހައްޔަރުކޮށްފިއެވެ.\nޗައިނާއިން ހޮންގކޮންގައި ތަންފީޒުކުރަން ފަށާފައިވާ ސަލާމަތާބެހޭ ޤާނޫނުގެ ދަށުން ޖިމީ ލައި ހައްޔަރުކޮށްފައިވާއިރު، އޭނާއަކީ މިޤާނޫނުގެ ދަށުން ހައްޔަރުކުރި އެންމެ “ހައި-ޕްރޮފައިލް” މީހާއެވެ.\nޖިމީ ލައި ހައްޔަރުކުރިއިރު، އޭނާއާއެކު އޭނާގެ ދެ ދަރިންނާއި އޭނާ ދެ މުވައްޒަފެއްވެސް ހައްޔަރުކޮށްފައިވާކަމަށް ޚަބަރުތައް ބުނެއެވެ. އަދި އޭނާގެ ހިންގާ ނޫސް އިދާރާއަކަށްވެސް ފުލުހުން ވަދެ، ބަލާ ފާސްކޮށްފައިވާކަމަށް ޚަބަރުތައް ބުނެއެވެ.\nޖިމީ ލައި ފާހަގަވެފައިވަނީ ހޮންގކޮންގައި ކުރިއަށްދާ މުޒާހާރަތަކަށް ތާޢީދުކޮށް، ވާހަކަދައްކާ މީހެއްގެ ގޮތުގައެވެ. އިނގިރޭސި ރައްޔިތުކަންވެސް އޮންނަ އުމުރުން 71 އަހަރުގެ ޖިމީ ވަނީ މީގެކުރިންވެސް މުޒާހަރާތަކާ ގުޅިގެން ހައްޔަރުކޮށްފައެވެ. ނަމަވެސް އެފަހަރު ކަފާލާތުގެ ދަށުން އޭނާ ވަނީ ދޫކޮށްލާފައެވެ.\nޗައިނާގެ މީޑިއާތަކުން ސިފަކުރާ ގޮތުގައި ޖިމީއަކީ ދައުލަތާ ދެކޮޅަށް މަސައްކަތްކޮށް، ރައްޔިތުންގެ މެދުގައި ނަފްރަތު އުފެއްދުމަށް މަސައްކަތްކުރާ މީހެކެވެ.\nހޮންކޮންގ ފުލުހުން މިކަމާ ގުޅޭގޮތުން ރަސްމީކޮށް ވާހަކަދައްކާފައި ނުވިނަމަވެސް، ބޭރުގެ ފަރާތްތަކާ ގުޅިގެން ޤާނޫނާ ޚިލާފް މަސައްކަތްތަކެއް ކުރާކަމުގެ ތުހުމަތުގައި އުމުރުން 39 އަހަރާއި 72 އަހަރާ ދޭތެރޭގެ ބަޔަކު ހައްޔަރުކޮށްފައިވާކަމަށް ވަނީ ބުނެފައެވެ.


Aa tourism minister Dr. Mausoom: Baeh gaumuthakun touristun gennan haassa mashvaraathakeh eba kuran | Mihaaru\nއާ ޓޫރިޒަމް މިނިސްޓަރު ޑރ. މައުސޫމް "މިހާރު"އަށް އިންޓަވިއުދެއްވަނީ: އޭނާ ވިދާޅުވީ ކޮވިޑް-19 އަށް ޕޮޒިޓިވްވާ ކޭސްތައް މަދުކުރަން ޖެހޭ ކަމަށް --މިހާރު ފޮޓޯ/ އަހުމަދު އަވްޝަން\nއާ ޓޫރިޒަމް މިނިސްޓަރު: ބައެއް ގައުމުތަކުން ޓޫރިސްޓުން ގެންނަން ހާއްސަ މަޝްވަރާތަކެއް އެބަ ކުރަން\n10 ސެޕްޓެމްބަރ 2020 - 08:31 34 comments\nކޮވިޑް-19ގެ މި ހާލަތުގައި ޓޫރިސްޓުން ގެނައުމުގެ ގޮތުން ބައެއް ގައުމުތަކާ އެކު ހާއްސަ މަޝްވަރާތަކެއް ކުރަމުން އަންނަ ކަމަށާއި އެޗުޕީއޭ އިން މިހާރު ކަނޑައަޅާފައިވާ އުސޫލުތަކަށް ވުރެ މައްޗަށް ބައެއް ކަންކަން ޖައްސަން ޖެހިދާނެ ކަމަށް، އާ ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެ އެވެ.\n"މިހާރު" އަށް މި ހަފުތާގައި ދެއްވި އިންޓަވިއުއެއްގައި، ވަކި ގައުމުތަކެއްގެ ނަން ހަމާކުރެއްވުމެއް ނެތި، ޑރ. މައުސޫމް ވިދާޅުވީ އެ ގައުމުތަކުގެ ޓޫރިސްޓުން ރާއްޖެއަށް ދަތުރުކުރަން ހުއްދަދޭނެ އުސޫލުތައް ގަބޫލުކުރާ ރިސޯޓުތަކާއި ސަފާރީތަކުގެ އިތުރުން ގެސްޓް ހައުސްތަކަށް ވެސް ފުރުސަތު އޮންނާނެ ކަމަށެވެ.\nއެ މަޝްވަރާތައް ކާމިޔާބު ވެއްޖެ ނަމަ، މިހާރަށް ވުރެ ގިނައިން ރާއްޖެއަށް މި ދަނޑިވަޅު އަންނާނެ ޓޫރިސްޓުން ގިނަވުމުގެ ފުރުސަތު އެބަ އޮތެވެ.\nވަކި ގައުމަކުން ބޭނުންވާ ގޮތަކަށް އިންތިޒާމުތައް ހަމަޖައްސަން ޖެހިއްޖެ ނަމަ "އޭގެ މާނައަކީ އަޅުގަނޑުމެން މި ކޮޅުން ގާއިމްކުރަން ޖެހޭ ނިޒާމުތައް، އެޗުޕީއޭގެ ގައިޑްލައިނަށް ވުރެ މައްޗަށް ޖައްސަން ޖެހިދާނެއޭ،" ޑރ. މައުސޫމް ވިދާޅުވި އެވެ.\n"އެހެންވެ އަޅުގަނޑުމެން މުސްތަގުބަލުގައި އިއުލާންކުރަން ޖެހިދާނެ ރިސޯޓުތަކަށް މިސާލަކަށް، މި އެއްބަސްވުން އެބަ އޮތޭ މަގުފަހިވެފައި. އެ ގައުމުގެ ސަރުކާރުން އެބަ ބޭނުންވޭ ރިސޯޓްތަކުން ވަކި ފެންވަރަކަށް ކަންކަން ބަލަހައްޓަން."\nޑރ. މައުސޫމް ވިދާޅުވި ގޮތުގައި "އެ ފެންވަރަށް ކަންކަން ގެންދާ ރިސޯޓުތަކަށް، ސަފާރީ ވެސެލް، ގެސްޓް ހައުސްތަކުން އެ ޕްރޮގްރާމްގައި ބައިވެރިވެވޭނެ،" އެވެ.\nއެކަމަކު ޑރ. މައުސޫމް ލަފާކުރައްވަނީ ކުރިއަށް އޮތް ތިން މަހު، ގާތްގަނޑަކަށް ލައްކައެއްހާ ޓޫރިސްޓުން ރާއްޖެ ގެނެވިދާނެ ކަމަށެވެ. ނުވަތަ "މިހާރު ފެންނަ މަންޒަރުތަކުން އެއަށް ވުރެ ވެސް އިތުރުވެދާނެ ކަމުގެ އިހުސާސް ކުރެވޭ" ކަމަށް އޭނާ ވިދާޅުވި އެވެ.\nއެކަމަކު "ބަލިމަޑުކަމާ ވަރަށް ބޮޑަށް ގުޅިފައި އޮތީމާ ސީދާ އަދަދު ދަންނަވާކަށް ނޭނގޭ،" ޑރ. މައުސޫމް ވިދާޅުވި އެވެ.\nރާއްޖެއަށް އެންމެ ގިނައިން ޓޫރިސްޓުން އަންނަ ގައުމުތަކުގެ ތެރެއިން ސީދާ ދަތުރުތައް މިހާތަނަށް ފަށާފައި ވަނީ އިންޑިއާ އިން އެކަންޏެވެ. އިންޑިއާ ސަރުކާރުން ވަނީ ރާއްޖެއަށް ދަތުރުކުރުމުގެ ހާއްސަ ހުއްދައެއް އެއާލައިންތަކަށް ދީފަ އެވެ. ކޮވިޑް-19ގެ ކުރިން ރާއްޖެއަށް އެންމެ ގިނައިން ޓޫރިސްޓުން އަންނަމުން ދިޔަ ޗައިނާ އިން އަދި އެފަދަ ހުއްދައެއް ނުލިބެ އެވެ. އޭގެ އިތުރުން ޔޫރަޕްގެ ބޮޑެތި މާކެޓްތައް ކަމަށްވާ އިނގިރޭސި ވިލާތާއި އިޓަލީ އަދި ޖަރުމަން ފަދަ ގައުމުތަކުގެ ޓޫރިސްޓުންނަށް ވެސް، ދަތުރުކުރުމުގެ އުނދަގޫތައް އެބަ ހުއްޓެވެ.\nރާއްޖެ އައި ޓޫރިސްޓެއްގެ ފޮށި ޑިސްއިންފެކްޓް ކުރަނީ: ބައެއް ގައުމުތަކާ އެކު ރާއްޖެއިން ގެންދަނީ މަޝްވަރާކުރަމުން -- ފޮޓޯ: ނިޝާން އަލީ /މިހާރު\nކޮވިޑްގެ ތެރޭގައި ޓޫރިޒަމް ކުރިއަށް ގެންދިއުމުގެ އަމާޒު\nޑރ. މައުސޫމް ވިދާޅުވި ގޮތުގައި ކުރިއަށް އޮތް ތިން މަހު ސަރުކާރުގެ އަމާޒު ހުރީ ކޮވިޑް ތެރޭގައި ޓޫރިޒަމް ކުރިއަށް ގެންދެވޭނެ ގޮތްތަކަށެވެ. އެއީ ޓޫރިސްޓުންނާއި އެމީހުންގެ ހިދުމަތުގައި ތިބޭ މުވައްޒަފުންގެ އިތުރުން ރައްޔިތުންނަށް ލިިބިދޭން ޖެހޭ ރައްކާތެރިކަން ވެސް ކަށަވަރުކޮށް، ޓޫރިސްޓުންނަށް ރާއްޖެ ހުޅުވާލުމުގެ މޮޑެލް އެވެ. މިހާރު ކަނޑައަޅާފައިވާ އުސޫލުތަކުގެ ސަބަބުން، މިނިސްޓަރު ވިދާޅުވީ، ޓޫރިސްޓުންނަށް އެންމެ ކުޑަވެގެން އަތް ލާން ވެސް ޖެހޭނީ ވަރަށް މަދު އެއްޗެއްގައި ކަމަށެވެ.\n"އެ މީހުން އަންނާނީ ކޮވިޑް ފްރީ ޓެސްޓު ހިފައިގެން. ރާއްޖޭގެ އެއާޕޯޓަށް ޖައްސާފައި އެއާޕޯޓުން ވީހާވެސް ޓަޗްލެސްކޮށް މިދަނީ،" ޑރ. މައުސޫމް ވިދާޅުވި އެވެ.\n"އަޅުގަނޑުމެން ރާވާފައި ހުރި ހުރިހާ ކަމެއް ނިމުނީމާ ފަތުރުވެރިން ހަމައެކަނި ޕާސްޕޯޓު ސްކޭން ކޮށްލަން މެޝިންގައި އަތް ޖައްސާ ޖެއްސުމާއި ލަގޭޖް ޓްރޮލީގައި ހިފުން އަދި ލަގޭޖް ނެގުން ފިޔަވައި އަތް ލާން ޖެހޭ އެއްވެސް ތަނެއް ނުހުންނާނެ."\nއެކަމަކު ޓޫރިސްޓުންގެ ސަލާމަތަށް އެފަދަ ފިޔަވަޅުތައް އަޅާފައިވިޔަސް ރާއްޖޭގައި ކޮވިޑް-19 އަށް ޕޮޒިޓިވްވާ މީހުންގެ އަދަދު ހުރީ، ޓޫރިޒަމަށް އެހާ ބޮޑު ދިރުމެއް ލިބިދާނެ ގޮތަކަށް ނޫންކަން، މިނިސްޓަރު ގަބޫލުކުރައްވަ އެވެ. އެހެންކަމުން އޭނާ ވިދާޅުވީ ޕޮޒިޓިވްވާ ކޭސްތަކުގެ އަދަދުތައް މަދުކުރުން، ޓޫރިޒަމްގެ ކުރިއެރުމަށް، ވަރަށް މުހިންމު ކަމަށެވެ.\nޑރ. މައުސޫމް ވިދާޅުވި ގޮތުގައި އެންމެ ހިތްހަމަޖެހޭނީ މިހާރުގެ އަދަދުތައް، އާބާދީގެ ކޮންމެ ލައްކައަކަށް ވިއްސަށް ވުރެ ވެސް ދަށަށް ގޮސްގެންނެވެ.\nޓޫރިޒަމްގެ ކުރިއެރުމަށް ބަލާ ކަމަށް ވަންޏާ "އޭރުން ފުދޭ ވަރެއް ކަމަށް ބުނެވޭނީ،" ޑރ. މައުސޫމް ވިދާޅުވި އެވެ.\nއެކަމަކު މިހާރުގެ ހާލަތު ހުރީ އާބާދީއަށް ބިނާކުރާ އިރު ދުނިޔޭގެ ނިސްބަތުން ވެސް މަތީގަ އެވެ. ޓޫރިސްޓުން އަންނަން ތިބި ގައުމުތަކުގެ ސަރުކާރުތަކުން ރައްޔިތުންގެ ރައްކާތެރިކަމަށް އިއުލާންކުރާ ފިޔަވަޅުތައް ބިނާކުރާނީ ރާއްޖޭގެ ރަސްމީ އަދަދުތަކުގެ މައްޗަށް ކަމަށް ވާތީ، ޑރ. މައުސޫމް ވިދާޅުވި ގޮތުގައި، ރާއްޖޭގެ މިހާރުގެ ހާލަތު ރައްކާތެރި ނޫން ކަމަށް، އެ މީހުން ގަބޫލުކުރާނެ އެވެ.\nއިތުރު ލިޔުންތައް ޓޫރިޒަމް ޑރ. އަބްދުﷲ މައުސޫމް (ޓޫރިޒަމް މިނިސްޓަރު) ޓޫރިސްޓުން ޓޫރިޒަމް މިނިސްޓްރީ އިގްތިސާދު ރާއްޖޭގެ އިގްތިސާދު ހެލްތު ޕްރޮޓެކްޝަން އެޖެންސީ ދިވެހި ސަރުކާރު ޓޫރިޒަމް މިނިސްޓަރު


Hoadhi thajuribaage aleegai Nia coaching career ah\nހޯދި ތަޖުރިބާގެ އަލީގައި ނިއާ ކޯޗިން ކެރިއާއަށް!\nމާޖީދިއްޔާ ސްކޫލަށް ކުޅެމުން ދިޔައިރު، އޭނާގެ ކުޅުން ފާހަގަ ވެގެން، ނިއު ލެގޫންސްގެ މީހުން އޭނާގެ ސޮއި ހޯދަން އައެވެ. އެހެންނަމަވެސް ސްުކޫލްގައި ކިޔަވަމުން ދާތީ ކުލަބެއްގެ އޮފިޝަލް ކޮންޓްރެކްޓްގައި ސޮއި ކުރުމަކީ މަނާކަމަކަށްވުމުން އޭނާ މަޑު ކުރީ އެވެ. އޯލެވަލް އިމްތިހާން ނިމުނުތަނާ ހެން ނިއު ލެގޫންސްގެ މީހުން އައިސް އޭނާގެ ސޮއި ހޯދައިގެން ހިނގައްޖެ އެވެ. މިއީ ތަޖުރިބާކާރު މިޑްފީލްޑަރު އަހްމަދު ނިއާޒުގެ ފުޓްބޯޅައިގެ ކެރިއާ ފެށުނު ގޮތެވެ.\nނިއު ލެގޫންސްއިން 1999 ވަނަ އަހަރު ކެރިއާ ފެށި މިޑްފީލްޑަރުގެ ޖެހިގެން އައި އަހަރު ކުޅުން މެދުކަނޑަލަން ޖެހުނީ އޭރުގެ ގަވާއިދު އޮންނަ ގޮތުން ސްކޫލް ނިންމުމަށް ފަހު އަސްކަރިއްޔާގައި ހިދުމަތް ކުރަން ޖެހުމުންނެވެ. ދެހާސް ވަނަ އަހަރު، އެންއެސްއެސް [މިހާރުގެ އެމްއެންޑީއެފް] ގެ ވަޒީފާ އަށް ނިއާ ވަނެވެ. ތިން އަހަރުގެ ބޮންޑު ފުރިހަމަ ކުރުމަށްފަހު، އަލުން އޭނާ ފުޓްބޯޅައިގެ ތެރެއަށް އައެވެ. ދެހާސް ތިން ވަނަ އަހަރު ވެލެންސިއާ އިން އަލުން ފުޓްބޯޅައިގެ ތެރެއަށް ނިކުތެވެ.\nމިދިޔަ އަހަރު ގްރީން ސްޓްރީޓަށް ކުޅުމަށްޓަކައި، އެ ޓީމަށް އޭނާ ސޮއިވެސް ކުރި އެވެ. ޓީމުގެ ޕްރެކްޓިހަށްވެސް ނިކުތެވެ. ނަމަވެސް ފަހުން އޭނާ ބަދަލުވީ ވިކްޓަރީ އަށެވެ. ވިކްޓަރީއަށް ކުޅެން އުންމިދު ކޮށްގެން އޭނާ ބަދަލުވި ނަމަވެސް ކުޅުންތެރިން ރަޖިސްޓްރީ ކުރުމުގެ މުއްދަތު ހަމަވެފައި ވުމުން އޭނާ މަސައްކަތް ކުރަން ޖެހުނީ ވިކްޓަރީގެ ކޯޗް ލާޒްލޯ ކިސްގެ އެސިސްޓެންޓް ކޯޗެއްގެ ގޮތުގަ އެވެ.\nނިއާ ނިއު ރޭޑިއަންޓްގައި ---- ފައިލް ފޮޓޯ\nއެހެންނަމަވެސް އެއަށް ވުރެ ކުރިން، ނިއާ ކޯޗިންގެ ތެރެއަށް ނިކުމެއްޖެ އެވެ. މިިދޔަ އަހަރު ކުރީ ކޮޅު ބޭއްވި ޔޫތު ޗެމްޕިއަންޝިޕްގައި ތިނަދޫ ޓީމުގެ ކޯޗަކަށް ހުރީ އޭނާ އެވެ. ކިސްގެ އެސިސްޓެންޓް ކޯޗަކަށް ބަދަލުވީ އޭގެ ފަހުންނެވެ. އަދި މިދިޔަ އަހަރު އޭނާ ވަނީ އޭއެފްސީ ކޯޗިންގެ ސީ ލައިސެންސް ކޯސް ފުރިހަމަ ކޮށްފަ އެވެ.\nނ އަތޮޅުގެ ރަށްތަކަށް ހާއްސަކޮށްގެން ބާއްވާ 'ސިޔާމް މައުރޫފް ސޮކާ ކަޕު' މިއަހަރުގެ ޗެމްޕިއަންކަން ކެނދިކުޅުދީއިން ހޯދީ ނިއާގެ ކޯޗު ކަމުގެ ދަށުންނެވެ. ނިއާ ދެކޭ ގޮތުގައި އޭނާގެ ކެޗިން ކެރިއާއަށް އެންމެ ބޮޑަށް މަގު އަލި ކުރާނެ އެއް ބައްތި އަކީ ކުޅުންތެރިޔެއްގެ ގޮތުގައި އޭނާ ހޯދި ތަޖުރިބާ އެވެ.\nމެދުކެނޑުމެއް ނެތި 14 އަހަރު ރާއްޖޭގެ އެންމެ މަތީ ފެންވަރުގައި އޭނާ ކުޅުނެވެ. އޭނާގެ އެންމެ ހާއްސަ ސީޒަނަކީ 2013 ވަނަ އަހަރުގެ ސީޒަނެވެ. ނިއު ރޭޑިއަންޓުން ޑޮމެސްޓިކް ސީޒަންގެ ހުރިހާ މުބާރާތެއް ކާމިޔާބު ކޮށް ހުރިހާ މެޗަކުން މޮޅުވި ސީޒަނެވެ. އެ ފަހަރު ނިއާ ވަނީ މޮޅު ކުޅުމެއް ނިއުގެ މެދުތެރޭގައި ދައްކާފަ އެވެ. އެ ޓީމުގައި ދެއްކި ކުޅުމާއެކު ގައުމީ ޓީމުންވެސް އޭނާ ޖާގަ ހޯދި އެވެ.\nނިއާ (8) ---\n"ދެން ވާދަވެރި މެޗެއްގައި ކުޅޭކަށް ދަނޑަށް ނުނިކުންނާނަން، އެބައި މި ނިންމާލީ ދެން،" ނިއާ ވާހަކަ ދެއްކި އެވެ. "އަޅުގަނޑުގެ ވިސްނުން މިހުރީ ދެން ކޯޗިންއަށް، މިހެން ކޯޗެއްގެ ގޮތުގައި ހުރެލީމަ އެބަ އިހްސާސް ކުރެވޭ ކޯޗަކަށް އަންނާނެ ޕްރެޝާ، ހޭންޑަލް ކުރަން ޖެހޭނެ ކަންކަންވެސް، އެހެންވެ ވަރަށް ޝައުގުވެރި މަސައްކަތަކަށް ކޯޗުކަން ވެއްޖެ."\n"އަޅުގަނޑުގެ އެންމެ ބޮޑު ޕްލަސް ޕޮއިންޓަކަށް ވާނެ ކަންނޭންގެ އަހަރުތަކެއް ވަންދެން ފުރަތަމަ ޑިވިޝަންގައި ކުޅުން، ދެން ވަރަށް ބައިވަރު ކޯޗުންނާއެކުވެސް މަސައްކަތް ކުރެވުން ވާނެ އަޅުގަނޑަށް ލިބޭ އިތުރު އެޑްވާންޓޭޖަކަށް."


Final ah kon team eh? Valencia, Green, Maziya ge vaadhaverikan bodu | Mihaaru\nފައިނަލަށް ކޮން ޓީމެއް؟ ވެލެންސިއާ، ގްރީން، މާޒިޔާ ވާދަވެރިކަން ބޮޑު\n19 ޖެނުއަރީ 2022 - 15:16\nޕްރެޒިޑެންޓްސް ކަޕުގެ ލީގު ބުރުގެ އެންމެ ފަހު ދެ މެޗަށްވެފައި އޮތް އިރު، މިއަދު ހަވީރު އަދި މިރޭ ކުޅޭ މެޗުތަކަކީ ފައިނަލްގެ ޖާގައާ ގުޅުން ހުރި ދެ މެޗެވެ. މުބާރާތުގެ ފައިނަލް ކުޅެން ހަމަޖައްސާފައިވާ ރ. އަލިފުއްޓަށް ދާނެ ދެ ޓީމެއް މިއަދުގެ މެޗުުތަކުން ކަށަވަރު ވާނެ އެވެ. ކްލަބް އީގަލްސް އާއި ކްލްބް ގްރީން ސްޓްރީޓްސް ހަވީރު ކުޅޭ މެޗުގެ ފޯރި ވަކިން ގަދަވާނެ ކަމަށް ބެލެވެ އެވެ. މިއަދު ހަވީރުގެ މެޗުން ގްރީން މޮޅުވެއްޖެ ނަމަ އެ ޓީމު ފައިނަލަށް ދާނެ އެވެ. ބަލިވެއްޖެ ނަމަ ވެލެންސިއާ ދާނެ އެވެ.\nއީގަލްސްގެ ކޯޗު މުހައްމަދު ޝާޒްލީ ބުނީ، ވަކި ޓީމެއް ފައިނަލަށް ގެންދިއުމަށް އީގަލްސް ނުވިސްނާ ކަމަށެވެ.\n"އީގަލްސް ވިސްނަނީ އީގަލްސް ޓީމާ މެދު. އެހެން އެއްވެސް ޓީމަކާ މެދު ނުވިސްނަން. މި މެޗު ކާމިޔާބު ކުރުމަކީ އީގަލްސް އަށް ލިބޭ އިތުބާރަކަށް ވާނެތީ އެގޮތަށް ވިސްނަނީ،" ޝާޒް ބުންޏެވެ.\nޝާޒްއާ ދެކޮޅަށް މިއަދު ނުކުންނަ، ގްރީން ސްޓްރީޓްސްގެ ކޯޗު އަލީ ނިސްތާރު މުހައްމަދަކީ ޝާޒްގެ ކުރީގެ އެސިސްޓެންޓެވެ. ބީޖީ ސްޕޯޓްސް ކްލަބާއި ވިކްޓަރީ ސްޕޯޓްސް ކްލަބްގައި ޝާޒް މަސައްކަތް ކުރިއިރު ވެސް އޭނާގެ އެންމެ އިސް އެހީތެރިޔެއްގެ ގޮތުގައި މަސައްކަތް ކުރީ ނިސްތާރެވެ. އެކަމަކު ޝާޒް ބުނީ އެކުވެރިކަމާއި ގާތްކަން އޮންނާނީ ދަނޑުން ބޭރުގައި ކަމަށެވެ.\n"އަބަދުވެސް މަސައްކަތް ކުރަނީ ޕްރޮފެޝަނަލްކޮށް. މިތިބަ އެހެން ކޯޗުންނަކީ ވެސް ހަމަ ގާތް މީހުން. ވެލެންސިއާ އަށް ބެލިޔަސް ތުއްތު [އިސްމާއީލް އާސިފް، ކުޑަހީނާ] އެހާ ގާތް. އާފިއު [މުހައްމަދު ހަމީދު] އެހާ ގާތް. އެކަމަކު ފުޓްބޯޅައިގައި މަސައްކަތް ކުރާއިރު އޮންނާނީ ޕްރޮފެޝަނަލްކޮށް،" ޝާޒް ބުންޏެވެ.\nފައިނަލްގެ ޖާގަ ހޯދުމުގެ ފުރުސަތު އޮތް ތިން ޓީމަށް ބަލާއިރު، މުޅި ސީޒަނަށް އެންމެ ރަނގަޅަށް ތައްޔާރު ވެފައި އޮތީ މާޒިޔާ އެވެ. ސީޒަން ހުޅުވި ޗެރިޓީ ޝީލްޑްގައި 5-0 ގެ ތަފާތު ބޮޑު ނަތީޖާއަކުން ވެލެންސިއާ ބަލިކޮށް މާޒިޔާއިން ފެންވަރު ދައްކައިލި އެވެ.\nވެލެންސިއާގެ ކުޅުންތެރިން ކުޅުނު މެޗެއްގައި ލަނޑު ޖެހުމަށް ފަހު އުފާފާޅު ކުރަނީ\nއެކަމަކު މުބާރާތުގެ ލީގު ބުރު ކުރިއަށް ދިޔަ ވަރަކަށް މާޒިޔާ އަށް ގޯސްތައް ހެދެން ފެށުނެވެ. މުބާރާތުގެ ކުރީކޮޅު ސުޕަ ޔުނައިޓެޑް ސްޕޯޓްސް (ސަސް) އާ ދެކޮޅަށް ކުޅުނު މާޒިޔާ ކުޅުނު މެޗަށް ފަހު، ކޯޗު މުހައްމަދު ޝިޔާޒު (މޯހަން ) ބުނެފައި ވަނީ އެ މެޗުގައި 2-0 އިން މޮޅު ވިޔަސް ކުޅުމާ މެދު ހިތްހަމަ ނުޖެހޭ ކަމަށެވެ.\nއެކަމަކު އޭގެ ފަހުން އީގަލްސްއާ ދެކޮޅަށް ކުޅުނު މެޗުގައި ދެއްކި ކުޅުމާ މެދު މޯހަން ހުރީ ހިތްހަމަޖެހިފަ އެވެ. މޮޅުވުމުގެ އިތުރަށް ރީތީ ފުޓްބޯޅައެއް ވެސް ކުޅުންތެރިން ކުޅުނުކަން ފާހަގަކޮށް އޭނާ ވަނީ ކުޅުންތެރިންނަށް ތައުރީފްކޮށްފަ އެވެ.\nމޮޅުވުމުގެ ޓްރެކެއްގައި ދަނިކޮށް މާޒިޔާ އަޑިއަޅައިލީ ގްރީން ސްޓްރީޓްސް އަތުން ބަލިވުމުންނެވެ. އެ މެޗުން މޮޅުވިނަމަ މާޒިޔާ މިހާރު އޮންނާނީ ފައިނަލްގަ އެވެ. އެކަމަކު 2-0 އިން ބަލިވުމުން ފައިނަލަށް ދިއުމަށްޓަކައި އެ ޓީމަށް ކުރަން ޖެހޭ މަސައްކަތް ދެގުނަ ވެއްޖެ އެވެ.\nގްރީގައި މޮޅު ކުޅުމެއް ދައްކަމުން އަންނ ހަސަން ނަޒީމް\nމާޒިޔާއިން އިއްޔެ ވަނީ މޮންޓެނީގްރޯގެ ޑިފެންޑަރެއް ކަމަށްވާ، ނެމަންޔާ ކާޓޮލް ލައްވައި ސޮއިކުރުވައިފަ އެވެ. މިރޭގެ މެޗުގައި އޭނާ އަށް ފުރުސަތު ދޭނެ ކަމަށް ބެލެވެ އެވެ. މާޒިޔާ އަށް ނުރައްކާ ވާނީ، މިއަދު ހަވީރު ކުޅޭ މެޗުގައި ގްރީން ސްޓްރީޓްސް މޮޅުވެއްޖެ ނަމަ އެެވެ. އެމެޗުން ގްރީން މޮޅު ވެއްޖެނަމަ އެޓީމު ފައިނަލަށް ދާނެ އެވެ. އެހެން ވެއްޖެނަމަ މާޒިޔާ އަށް ޖެހޭނީ ވެލެންސިއާ މެޗުން މޮޅުވާށެވެ. މާޒިޔާ އޮތީ ތިންވަނައިގަ އެވެ. މެޗު އެއްވަރުކޮށްލައިގެން ވެސް ވެލެންސިއާ ފައިނަލަށް ދާނެ އެވެ.\nއެންމެ ކުރީގައި އޮތް ތިން ޓީމުގެ ތެރެއިން ވަކި ޓީމަކަށް ޕްރެޝަރު ބޮޑުވާނެ ކަމަށް ޝާޒް ގބޫލެއް ނުކުރެ ވެއެވެ.\n"މުބާރާތެއްގައި ވާދަކުރާއިރު ކިތަންމެ މޮޅު ޓީމެއް ވެސް ބަލިވެދާނެ. އެކަމަކު މާޒިޔާ އަތުން މާ ބައިވަރު ޕޮއިންޓްތަކެއް ގެއްލުނީކީ ނޫން. އެހެންވީމަ ހީއެއްނުވޭ ވަކި މާޒިޔާ އޮތް މަގާމުގެ ގޮތުން އެޓީމަށް ޕްރެޝަރު އިތުރު ވާނެ ކަމަކަށް،" ޝާޒް ބުންޏެވެ.\nޗެރިޓީ ޝީލްޑް މެޗުގައި މާޒިޔާ އިން ފަސް ލަނޑު ޖަހައިގެން ވެލެންސިއާ ބަލި ކުރިޔަސް މިހާރު އޮތް ހާލަތުގެ ގޮތުން އެވަރުގެ ނަތީޖާ އަލުން ނެރެން މާޒިޔާ އަށް އުނދަގޫވާނެ ކަމަށް ތަޖުރިބާކާރުން ގަބޫލު ކުރެ އެވެ.\nކްލަބް ވެލެންސިއާ ކްލަބް އީގަލްސް މާޒިޔާ ސ.ރ.ކ ޕްރެޒިޑެންޓްސް ކަޕް ކްލަބް ގްރީން ސްޓްރީޓް\nބައްސާމާއި، ސަވީދުވެގެން އެޓީމު ވަނީ ފުޑާލާފަ


Breaking: Health minister kan Ahmed Naseem ah | Mihaaru\nހެލްތު މިނިސްޓަރު ކަމަށް އައްޔަން ކުރެއްވި އަހުމަދު ނަސީމަށް ރައީސް މިއަދު ފަތްކޮޅު އަރުއްވަނީ -- ފޮޓޯ: ރައީސް އޮފީސް\n22 އޮކްޓޯބަރ 2020 - 16:28 196 comments\nއެކަން ހާމަ ކުރައްވައި ރައީސް އޮފީހުގެ ސްޕޯކްސް ޕާސަން އިބްރާހިމް ހޫދު ދެންމެ ކުރެއްވި ޓްވީޓެއްގައި ވިދާޅުވެފައި ވަނީ ހެލްތު މިނިސްޓަރު ކަމަށް އައްޔަންކުރެއްވި ނަސީމަށް ރައީސް މިއަދު ފަތްކޮޅު އަރުއްވާފައިވާ ކަމަށެވެ.\nނަސީމަށް ހުވައިލައިދެއްވީ ސުޕްރީމް ކޯޓުގެ ފަނޑިޔާރު ހުސްނުއްސުއޫދެވެ. ހުވައިކުރެއްވުމަށް ފަހު، އަހުމަދު ނަސީމް ވަނީ ވަޒީރުންގެ މަޖިލީހުގެ މެންބަރުންގެ ހުވައިގެ އިގުރާރުގައި ސޮއިކުރައްވައިފަ އެވެ.\nހެލްތު މިނިސްޓަރުގެ މަގާމާ ހަވާލުވެވަޑައިގެންނެވުމުގެ ކުރިން ނަސީމް ހުންނެވީ ރައީސް އޮފީހުގެ މިނިސްޓަރުގެ މަގާމުގަ އެވެ. އޭނާ ވަނީ ރައީސް މުހަންމަދު ނަޝީދުގެ ސަރުކާރުގައި މާޗް 21، 2011 އިން ފެބްރުއަރީ 7، 2012ގެ ނިޔަލަށް ފޮރިން މިނިސްޓަރު ކަމުގެ މަގާމު ވެސް ފުރުއްވައިފަ އެވެ.\nއަދި އޭގެ ކުރިން ނަސީމް ވަނީ ސްޓޭޓް ފޮ ފޮރިން އެފެއާޒްގެ މަގާމު ވެސް ފުރުއްވައިފަ އެވެ. އޭނާ ސަރުކާރާ ގުޅިވަޑައިގަތީ 1966 ވަނަ އަހަރު އެވެ.\nހެލްތު މިނިސްޓަރުގެ މަގާމު ހުސްވީ، މީގެ ދެ ދުވަސް ކުރިން އެ މަގާމުން އަބްދުﷲ އަމީން އިސްތިއުފާ ދެއްވުމާ ގުޅިގެންނެވެ. އޭނާ އިސްތިއުފާ ދެއްވާފައި ވަނީ ކޮވިޑް 19 އާ ގުޅިގެން، ރާއްޖެ ގެންނަން އުޅުނު ވެންޓިލޭޓަރުތަކުގެ ތެރެއިން ދުބާއީ ކުންފުންޏަކާ ހަވާލު ކުރި 75 ވެންޓިލޭޓަރުގައި ކޮރަޕްޝަންގެ ތުހުމަތުތަކެއް ހިމެނި، އެ މައްސަލަ ބަލަމުން ދަނިކޮށެވެ. އަމީން އިސްތިއުފާ ދެއްވާފައި ވަނީ އެ މައްސަލާގައި އެމްޑީޕީގެ ޕާލަމެންޓްރީ ގްރޫޕުގައި ހިމެނިވަޑައިގަންނަވާ ގިނަ މެމްބަރުންތަކެއް އޭނާގެ އިތުބާރު ނެތް ކަމަށް މަޖިލީހަށް ހުށަހަޅާފައި އޮއްވަ އެވެ.\nއަމީން އަކީ ޖުމްހޫރީ ޕާޓީގެ ސްލޮޓެއްގައި ވަޒީރު ކަމުގައި ހުންނެވި ބޭފުޅެކެވެ. އެކަމަކު ނަސީމަކީ އެމްޑީޕީގެ މެމްބަރެކެވެ.\nއިތުރު ލިޔުންތައް އަހުމަދު ނަސީމް، ހެލްތު މިނިސްޓަރު ހެލްތު މިނިސްޓްރީ ރައީސް އިބްރާހިމް މުހައްމަދު ސޯލިހް ރައީސް އޮފީސް\nތެލެސީމިއާ ސެންޓަރުގެ ހިދުމަތް އިސްލާހުކުރާނަން: ނަސީމް


India ge tuition klaaheggai roave madhuvegen 19 kudhin maruvejje\nމަދުވެގެން 20 ކުއްޖަކު ގެންދަނީ ގުޖުރާތުގެ ހޮސްޕިޓަލެއްގައި ފަރުވާ ހޯދަމުން\nއަލިފާން ނިއްވުމުގެ ނިޒާމް ނެތް\nކިޔަވައިދޭ ތަންތަން ވަނީ ވަގުތީ ގޮތުން ބަންދުކޮށްފައި\nކ. މާލެ 25 މެއި 2019 | ހޮނިހިރު 12:36 3,721\nއަލިފާން ރޯވީ ސިޑިކައިރީ ކަމަށް ވުމުން އެތައް ކުދިންނެއް ތާށިވި - ގެޓީ އިމޭޖާސް\nއިންޑިއާގެ ސްކޫލެއްގައި ރޯވެ މަދުވެގެން 19 ކުދިން މަރުވެއްޖެ އެވެ.\nހުޅަނގުގެ ސިޓީއެއް ކަމަށްވާ ސުރާތުގައި ހިނގި މި ހާދިސާގައި ކަޅުދުން އަރަމުންދިޔަ އެ އިމާރާތުން ކުދިން ވެއްޓި އަދި ފުންމަމުން ދިޔަ މަންޒަރުވަނީ ފެނިފައެވެ.\nމަރުވި ގިނަ ކުދިންނަކީ އެ ޓިއުޝަން ސެންޓަރުގައި ކިޔަވަމުންދިޔަ ފުރާވަރުގެ ކުދިންނެވެ.\nއަލިފާން ރޯވާން ދިމާވި ސަބަބެއް އަދި އެނގިފައެއް ނުވެއެވެ. އޮފިޝަލުން ވިދާޅުވީ ގިނަ ކުދިންތަކެއް ތިބި ކްލާސްރޫމުގައި ހުޅުހިފީ ފުރާޅުގައި ކަމަށެވެ. ހުޅުގަނޑު އެހާ ބޮޑަށް ފެތުރިގެން ދިޔައީ އިމާރާތުގެ ބޮޑު ބައި ޕްލާސްޓިކުން ހުރުމުން ކަމަށް އޮފިޝަލުން ބުންޏެވެ.\nމަދުވެގެން 20 ކުއްޖަކު ގެންދަނީ ގުޖުރާތުގެ ހޮސްޕިޓަލެއްގައި ފަރުވާ ހޯދަމުންނެެވެ.\n"ކުދިން މަރުވީ ރޯވެގެންނާއި އިމާރާތުން ބޭރަށް ފުންމާލުމުގެ ތެރޭގައި" އަލިފާން ނިއްވުމުގައި މަސައްކަތްކުރި ދީޕަކް ސަޕްތަލީ އޭއެފްޕީއަށް ވިިދާޅުވިއެވެ.\nރޮއިޓަރސްއިން ރިޕޯޓްކޮށްފައިވާ ގޮތުގައި މަރުވި ހުރިހާ ކުދިންނަކީ ވެސް 20 އަހަރުން ދަށުގެ ކުދިނެވެ.\nއަލިފާން ރޯވީ ސިޑިކައިރީގައި ކަމަށް ވުމުން އެތައް ކުދިންނެއް ތާށިވި ކަމަށް ވެސް އެ އެޖެންސީން ބުނެފައި ވެއެވެ. އަދި އެ ތަނުގައި އަލިފާން ނިއްވާ އެއްވެސް ނިޒާމެއް ނެތް ކަމަށް ވެސް އޮފިޝަލުން ވިދާޅުވެފައި ވެއެވެ.\nތައުޒިއާ ވިދާޅުވެ ބޮޑުވަޒީރު މޯދީ ކުރެއްވި ޓްވީޓެއްގައި ވަނީ ހާދިސާގައި ގެއްލުން ލިބުނު ފަރާތްތަކަށް އެހީތެރިކަން ފޯރުކޮށްދިނުމަށް އިދާރާތަކަށް ގޮވާލާފައެވެ.\nމި ހާދިސާއާ ގުޅިގެން އެ ސަރަހައްދުގެ ހުރިހާ ޓިއުޝަން ކްލާސްތަކެއް ވަކި އެއްޗެއް އަންގަންދެން ވަނީ ބަންދުކޮށްފައެވެ. އަދި އަލުން ހުއްދަ ދެވޭނީ ކަމާ ބެހޭ ފަރާތްތަކުން ބެލުމަށް ފަހު އަދި އަލިފާން ނިއްވާ ނިޒާމު ގާއިމުކޮށްފައިވާ ކަމުގެ ހުއްދަ ލިބުމުން ކަމަށް ވެސް ކަމާ ބެހޭ ފަރާތްތަކުން ވަނީ އަންގާފައެވެ.


ބައިނަލްއަޤްވާމީ އަންހެންނުންގެ ދުވަހުގެ މުނާސަބަތުގައި މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އާއިޝަތު މުޙައްމަދު ދީދީ ދެއްވާ ޚިޠާބު – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nބައިނަލްއަޤްވާމީ އަންހެންނުންގެ ދުވަހުގެ މުނާސަބަތުގައި މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އާއިޝަތު މުޙައްމަދު ދީދީ ދެއްވާ ޚިޠާބު\nޙަމްދާއި ޝުކުރުކުރަނީ ޢާލަމްތަކުގެ ވެރި ﷲ ސުބަހާނަހޫ ވަތަޢާލާއަށް. ޞަލަވާތާ ސަލާމް ލެއްވުން އެދި ދުޢާކުރަނީ މި އުންމަތަށް ކައުކުރެއްވި، ލޮބުވެތި ރަސޫލާ މުޙައްމަދު ޞައްލަﷲ އަލައިހި ވަސައްލަމްއަށް. އަދި މި ޞަލަވާތާ ސަލާމުގައި އެކަލޭގެފާނުގެ އިތުރު އާލުންނާއި މިތުރު ޞަޙާބީން ޝާމިލްކުރަން.\nބައިނަލްއަޤްވާމީ އަންހެނުންގެ ދުވަހުގެ ތަހުނިޔާ ދިވެހިރާއްޖޭގެ އެންމެހާ އަންހެނުންނަށާއި އަންހެންކުދިންނަށް، އަދި އަންހެނުންގެ ޙައްޤުތައް ރައްކާތެރިކޮށް، އަންހެނުން ބާރުވެރިކުރުވުމަށް ހީވާގިކަމާއެކު މަސައްކަތްކުރަމުންދާ އެންމެހާ ފަރާތްތަކަށް އަރިސްކުރަން.\nމި ދުވަހުގެ މަޤްސަދަކީ، އަންހެނުންނަށް ލިބިފައިވާ ހައްޤުތައް ކަށަވަރުކުރުމަށާއި އަންހެނުންގެ ޙާލަތު ރަނގަޅު ކުރުމަށް އެކި ދާއިރާތަކުން ހޯދާފައިވާ ކާމިޔާބީތައް ފާހަގަކޮށް، ދިވެހިރާއްޖޭގައި އަންހެނުން ބާރުވެރި ކުރުމަށާއި މިންތީގެ ހަމަހަމަކަން ޤާއިމުކުރުމަށް އެކި ފަރާތްތަކުން ކުރަމުންދާ މަސައްކަތްތަކުގެ އަގުވަޒަންކޮށް، އެ މަސައްކަތްތައް އިތުރަށް ރަނގަޅުކުރުމަށް އަޑުތައް އިއްވައިދިނުމަށް ލިބިގެންދާ އިތުރު ފުރުސަތެއް.\nމި ދުވަސް ފާހަގަކުރުމުގެ ގޮތުން ޔޫ.އެން.ވިމެން އިން މިއަހަރުގެ ޝިޢާރު ކަމުގައި ކަނޑައަޅާފައިވަނީ\n“Gender equality today, forasustainable tomorrow”\nއާދެ، ދެމެހެއްޓެނިވި މާދަމާއަކަށް، މިންތީގެ ހަމަހަމަކަން މިއަދު. މޫސުމީ ބަދަލުތަކުގެ ސަބަބުން ދިމާވާ ކަންކަމުން އަރައިގަތުމަށްޓަކައި، އަދި މިފަދަ ބަދަލުތަކަށް އެޑެޕްޓް ވުމަށްޓަކައި، އަންހެނުން އަދާކުރަމުންދާ ދައުރާއި، އަންހެނުންގެ ތަޖުރިބާރަތައް ދެނެގަނެ، ފާހަގަކުރުމަކީ މުހިންމުކަމެއް. އަންހެނުންނަކީ އަޅުގަނޑުމެންގެ އާބާދީގެ ދެބައިކުޅަ އެއްބައި. މުޖުތަމަޢެއްގެ ވިސްނުމާއި، ޚިޔާލުތަކާއި، ހައްލުތަކާއި، ތަޖުރިބާތަކުގެ ދެބައިކުޅަ އެއްބައި ހިއްސާކުރާ ފަރާތްތައް. އެހެންކަމުން، ދެމެހެއްޓެނިވި މާދަމާއެއް ނުވަތަ މުސްތަޤްބަލެއް ބިނާކުރަން އަޅުގަނޑުމެން މަސައްކަތްކުރާއިރު، އެ މަސައްކަތްތަކުގައި އަންހެނުންގެ ފުރިހަމަ ބައިވެރިވުމާއި ހިއްސާ އޮންނަން ޖެހޭ.\nދުނިޔޭގެ ގިނަ ޤައުމުތަކުގައި، އަދި ދިވެހިރާއްޖޭގައިވެސް ދިމާވާ ބޮޑެތި ކާރިސާތަކާއި، ކުރިމަތިވާ ހާލަތްތަކުގައި، ނޭދެވޭ އަސަރުތައް ކުރާ އެއް ބަޔަކީ އަންހެނުންނާއި އަންހެން ކުދިން. ކޮވިޑް19 ގެ ޙާލަތުގައި އަޅުގަނޑުމެނަށް އެކި ދާއިރާތަކުން މިކަން ސާފުކޮށް ފެނިގެންދިޔަ. އެގޮތުން، 2020 ވަނަ އަހަރުން ފެށިގެން ދިވެހިރާއްޖެއަށް ދިމާވި އިޤްތިޞާދީ ހީނަރުކަމުގެ ނޭދެވޭ އަސަރުތައް އެންމެ ބޮޑަށް ފެނިގެންދިޔައީ ގިނައިން އަންހެނުން ހަރަކާތްތެރިވާ ‘އިންފޯރމަލް ސެކްޓަރ’ގައި. ކޮވިޑް19 ލޮކްޑައުންއަށް ފަހު ވަކި ޖިންސަކަށް ވީތީ ކުރާ އަނިޔާގެ މައްސަލަތައް ރިޕޯޓުކުރާ މިންވަރު އިތުރުވެގެންދިޔައިރު، މިނިސްޓްރީއަށް ހުށަހެޅިފައިވާ ގިނަ މައްސަލަތަކަކީ އަންހެނުންނަށް ކުރާ އަނިޔާގެ މައްސަލަތް. އަޅުގަނޑުމެންގެ ނިޒާމުތައް މިހާރު ހުރި ގޮތުން، މިފަދަ ކޮންމެ ލޮޅުމެއްގައިވެސް، އޭގެ ނޭދެވޭ އަސަރުތައް އަންހެނުންނާއި އަންހެން ކުދިންނަށް ކުރިމަތިވޭ. ދުނިޔެއަށް ކުރިމަތިވެފައިވާ މޫސުމީ ބަދަލުތަކަކީވެސް މިފަދަ ކަމަކަށް ވެގެންދާނެ.\nދިވެހިރާއްޖެފަދަ ކުދި ޖަޒީރާ ޤައުމުތަކަކީ މޫސުމީ ބަދަލުތަކުގެ ސަބަބުން ދިމާވަ ނޭދެވޭ އަސަރުތަކުގެ ބިރު އެންމެ ބޮޑަށް ކުރިމަތިކުރާނެ ޤައުމެއް. އަޅުގަނޑުމެންގެ ރަށްރަށުގައި އުދަ އެރުމާއި، ބޯކޮށް ވިއްސާރަވެ ފެން ބޮޑުވުމުގެ ހާދިސާތައް ވަނީ އިތުރުވެފަ. މިފަދަ ހާލަތްތަކުގައި، ކުދިން ސްކޫލަށް ފޮނުވުމަށާއިއި، ސިއްޙީ ޚިދުމަތްތައް ހޯދުމުގައި ދަތިތައް ކުރިމަތިވެ، ދިމާވާ ގޮންޖެހުންތަކާ އެންމެ ގާތުން ކުރިމަތިލާން ޖެހެނީ އަޅާލުމާއި ކުދިން ބެލުމުގެ ޒިންމާ އުފުލަމުންދާ އަންހެނުންނަށް. މޫސުމީ ބަދަލުތަކާ ގުޅޭ މައްސަލަތަކަކީ ދިގު ދެމިގެންދާ އަސަރުތަކެއް އިޖްތިމާޢި ތަރައްޤީއަށާއި، އިޤްތިޞާދަށާއި އަދި އެހެނިހެން ދާއިރާތަކަށްވެސް ކުރާނެ މައްސަލައެއް.\nއެހެންކަމުން، އަޅުގަނޑުމެންގެ ދޮންވެލި ބިމާއި، ޖަޒީރާ ރަށްތަކާއި، ނޫ ކަނޑުތަކާއި، ފަޅުތަކާއި، ދިވެހިރާއްޖޭގެ ޤުދުރަތީ ވަސީލަތްތައް ހިމާޔަތްކޮށް، ކުރިއަށް އޮތް ޖީލުތަކަށް މި އަމާނާތް ފޯރުކޮށްދިނުމަށްޓަކައި، ސިޔާސަތު އެކުލަވާލުމުގައާއި، ކަންކަން ރޭވުމުގައި ބަދަލުތަކެއް ގެންނަން އެބަ ޖެހޭ. މި ބަދަލަކީ ކަންކަން ރާވާ، ނިންމާ އަދި ތަންފީޒުކުރާ މަރުހަލާތަކުގައި ދެޖިންސުގެ މައުނަވީ ބައިވެރިވުމާއި، ދެޖިންސުގެ ޚިޔާލާ، ފިކުރާއި ތަޖުރިބާ ހިމަނައިގެން ގެނެވޭ ބަދަލަކަށް ވާންޖެހޭ.\nދެމެހެއްޓެނިވި މާދަމާއަކަށް، އަންހެނުންގެ ބައިވެރިވުމާއި، އަންހެނުންގެ ހިއްސާ އިތުރުކުރަން އެބަ ޖެހޭ.\n2030 ވަނަ އަހަރަށް ދެމެހެއްޓެނިވި ތަރައްޤީގެ ލަނޑުދަނޑިތައް ހާސިލުކުރުމަށާއި، ދިވެހި ރާއްޖެއިން ބައިވެރިވެފައިވާ ބައިނަލްއަޤްވާމި މުޢާހަދަތަކަށް ރިޕޯޓުކުރުމުގައި، ދިވެހިރާއްޖޭގެ އަންހެނުންގެ ޙާލަތު ބަދަލުކުރުމަށް އިތުރު މަސައްކަތްތަކެއް ކުރަންޖެހޭ.\nއެގޮތުން 2016 ވަނަ އަހަރު ތަސްދީޤުކުރެވުނު ޖެންޑަރ އީކުއަލިޓީ ޤާނޫނުގެ ދަށުން 2019 ވަނަ އަހަރު އެކުލަވާލެވުނު ނެޝަނަލް ޕޮލިސީ އޮން ޖެންޑަރ ފުރިހަމައަށް ތަންފީޒުކުރުމަށްޓަކައި ޤައުމީ ފެންވަރުގައި މަސައްކަތްކުރާނެ އެކްޝަން ޕްލޭންއެއް ވަނީ ފާސްކުރެވިފައި.\nޔޫ.އެން.ޑީ.ޕީ އަދި އޮސްޓްރޭލިއާގެ ސަރުކާރުގެ ދީލަތި އެހީތެރިކަމާއި ފަންނީ ލަފާއާއެކު، 2021 ވަނަ އަހަރު އެކުލަވާލެވުނު ޖެންޑަރ އީކުއަލިޓީ އެކްޝަން ޕްލޭން، މިދިޔަ ފެބުރުވަރީ މަހުގެ 22ގައި ވަޒީރުންގެ މަޖިލީހުން ފާސްކުރެވިގެންދިޔުމަކީ ދިވެހިރާއްޖޭގައި މިންތީގެ ހަމަހަމަކަން ޤާއިމކުރުމަށް އަޅުގަނޑުމެން މިކުރާ މަސައްކަތް ތަކުގައި އެޅިގެންދިޔަ އެންމެ މުހިންމު އެއް ފިޔަވަޅު. އަދި މި އެކްޝަން ޕްލޭން ތަންފީޒުކުރުމުގައި ލަފާދެއްވުމަށް އެކުލަވާލާ ސްޓިއަރިން ކޮމިޓީގައި އިސްކޮށް ހުންނެވުމަށް ރައީސުލްޖުމްހޫރިއްޔާ އަމިއްލަފުޅަށް ނިންމެވި ނިންމުމަކީވެސް، މި ސަރުކާރުން އަންހެނުން ބާރުވެރިކުރުމަށް އަދި ޚާއްސަކޮށް އެމަނިކުފާނު، އަންހެނުން ކުރިއެރުވުމަށް ދެއްވާ އަޙައްމިއްޔަތުކަން ޔަޤީންކުރެވިގެންދިޔަ ކަމެއް.\nޖެންޑަރ އީކުއަލިޓީ އެކްޝަން ޕްލޭން ދިވެހިރާއްޖޭގެ ހުރިހާ ހިސާބެއްގައި ހަލުވިކޮށް ތަންފީޒުކުރުމަށްޓަކައި، ސިޓީ އަދި ރަށު ކައުންސިލުތަކާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ ދައުރު ވަރަށްވެސް މުހިންމު. 2021 ވަނަ އަހަރު، %33 ކޯޓާއާއެކު ކުރިއަށްގެންދެވުނު ތާރީޚީ ލޯކަލް ކައުންސިލް އިންތިޚާބުން %39 ގޮނޑި އަންހެނުންވަނީ ކާމިޔާބުކޮށްފައި. މިއީ ދިވެހިރާއްޖޭގެ ރަށްތަކުގައި ކަންކަން ނިންމާ ފެންވަރުގައި މިހާ ގިނައިން އަންހެނުން ތަމްސީލުވެގެންދާ ފުރަތަމަ ދައުރު. ލާމަރުކަޒީ އުސޫލުން އިދާރީ ދާއިރާތައް ހިންގުމުގެ ޤާނޫނުގެ ދަށުން، ރަށުގެ ތަރައްޤީގެ ޕްލޭންތައް އެކުލަވާލުމުގައާއި، ރަށުގެ އަންހެނުންނާ ގުޅޭ މަޢުލޫމާތުތައް އެއްކޮށް، އަންހެނުންގެ ޙާލަތު ދެނެގަނެ، އަންހެނުން އެކި ދާއިރާތަކުން ބާރުވެރިކުރުމަށް މަސައްކަތްކުރުމަށް އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކަށް ލާޒިމުކުރޭ. އަދި ރަށުގައި ހިނގާ މުހިންމު ތަރައްޤީގެ މަޝްރޫޢުތަކުގައި މިފަރާތްތަކުގެ ބައިވެރިވުން އަދި ހޯދައި، އެ ފުރުސަތުތައް ފަހިކުރުމަށް ރަށު ކައުންސިލުތަކަށްވެސް ޒިންމާތަކެއް ހަވާލުކުރެވިފައިވޭ.\nހަމަ އެއާއެކު، ޖެންޑަރ އީކުއަލިޓީ ޤާނޫނުގެ ދަށުން، ކައުންސިލުތަކަށް ޒިންމާތައް ހަވާލުކުރުމަށް 2021 ޑިސެންބަރުގައި ޤަވާއިދެއް ގެޒެޓުކުރެވި، މި އަހަރުގެ ޖޫން މަހުން ފެށިގެން ޢަމަލުކުރަންފަށާނެ. އަދި މި މަސައްކަތްތައް އެންމެ ފުރިހަމަ ގޮތުގައި ރޭވުމަށްޓަކައި ކޮންމެ އަތޮޅެއްގައި ހުންނަ މިނިސްޓްރީގެ ފެމިލީ އެންޑް ޗިލްޑްރަން ސަރވިސް ސެންޓަރ ތަކުގެ ޖެންޑަރ އީކުއަލިޓީ އެކްޝަން ޕްލޭންއަށް އަހުލުވެރިކުރުމަށް ތަމްރީން ޕްރޮގްރާމެއް ކުރިއަށް ގެންދެވި މާރިޗު މަހުގެ ތެރޭގައި، އަތޮޅު ފެންވަރުގައި، ރަށު ކައުންސިލުތަކާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކާ ގުޅިގެން އަމަލީ ސިފައެއްގައި އެކްޝަން ޕްލޭން ތަންފީޒުކުރުމަށްޓަކައި ޕްރޮގްރާމްތަކެއް ކުރިއަށް ގެންދެވޭނެ.\nޖެންޑަރ އީކުއަލިޓީ ޤާނޫނުގެ ދަށުން މިންތީގެ ހަމަހަމަކަން ޤާއިމުކުރުމުގައި އެކި އެކި ދާއިރާތަކުގެ ޒިންމާތައް ހުރިކަން ފާހަގަކުރަން. މި މަސައްކަތްތަކަކީ ހަމައެކަނި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއިން ޚާސިލުކުރެވޭނެ ކަންކަމެއް ނޫން. އެހެންކަމުން، އެކި ދާއިރާތަކުން މި ޕްލޭން ތަންފީޒުކުރުމަށް ހިނގާނެ ޚަރަދު އަންދާޒާކުރުމަށްޓަކައި “އެކްޝަން ޕްލޭންގެ ކޯސްޓް” ކުރުމުގެ މަސައްކަތްތަކެއް ކުރެވޭނެ. އަދި މި ކޯސްޓިން ގެ ސަބަބުން 2023 ވަނަ އަހަރުގެ ބަޖެޓް އެކުލަވާލާއިރު އެކްޝަން ޕްލޭން ތަންފީޒުކުރުމަށް ހުރިހާ ދާއިރާއަކުންވެސް އަންދާސާކޮށް ބަޖެޓް ކުރުމަށް ފަސޭހަވެގެންދާނެ.\nއަޅުގަނޑުގެ އުންމީދަކީ ޖެންޑަރ އީކުއަލިޓީ އެކްޝަން ޕްލޭން ހަލުވިކަމާއެކު ތަންފީޒު ކުރެވި ދިވެހި އަންހެނުން މިހާރަށް ވުރެ ބާރުވެރިވެ، މިހާރަށްވުރެ އިޤްތިޞާދީ ގޮތުން ފުދުންތެރިވެ، ކަންކަން ނިންމާ ފެންވަރުގައި ބަސް ކިޔާ، އަދި ގުދުރަތީ ކާރިސާ ނުވަތަ މޫސުމީ ބަދަލުތައް ފަދަ ކަންކަމުން އަންހެނުންނަށް ކުރިމަތިވާ ގޮންޖެހުންތަކަށް ހައްލުތަކެއް ލިބިގެން ދިއުން. އަދި އަންހެނުންގެ ދަރަޖަ އުފުލިގެން ދިއުން. ވައްސަލާމް ޢަލައިކުމް.\n08 މާރިޗް 2022\nޖަނަވަރީ 2022 ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް →\n← ފެމިލީ އެންޑް ޗިލްޑްރަންސް ސަރވިސް ސެންޓަރުގެ މުވައްޒަފުންނަށް ހިންގި ތަމްރީނު ޕްރޮގްރާމް ނިންމާ ބައިވެރިންނަށް ހަނދާނީ ލިޔުންދީފި


ގަލާތިޔާ 5\nމިނިވަންކަން ދެއްވަނީ އަލްމަސީޙު\n1 އީސާ އަލްމަސީޙު އަހަރެމެން މިނިވަން ކުރައްވައިފިއެވެ. ވީމާ އެނބުރި އަނެއްކާ އަމުރުފުޅުތަކާއި ގަވާއިދުތަކުގެ މަޅީގައިޖެހި އަޅުވެތި ނުވެ މިނިވަންކަންމަތީ ތިބޭށެވެ.2އަޑުއަހާށެވެ. އަހަރެން ޕައުލް ކަލޭމެންނަށް ބުނަމެވެ. ކަލޭމެން މާތްރަސްކަލާނގެ ދެއްވާ ރުއްސެވުން ހޯދުމަށް، ޚިތާނުކުރަންޖެހޭ ކަމުގައި ދެކެނީނަމަ، ދެން އީސާ އަލްމަސީޙުގެ އެއްވެސް ބޭނުމެއް ކަލޭމެންނަކަށް ނުވެއެވެ.3އަހަރެން ތަކުރާރުކޮށް އަނެއްކާވެސް ބުނަމެވެ. ކަލޭމެން އެފަދައިން ކަންތައް ކޮށްފިނަމަ، މޫސާގެފާނު މެދުވެރިކުރައްވައި އެންގެވި ހުރިހާ އަމުރުފުޅުތަކާއި ގަވާއިދުތަކާ އެއްގޮތަށް، ކަލޭމެން ކަންތައް ކުރަން ޖެހޭނެއެވެ.4އަދި ކަލޭމެން އެ އަމުރުފުޅުތަކާއި ގަވާއިދުތަކާ އެއްގޮތަށް ކަންތައް ކޮށްގެން މާތްރަސްކަލާނގެ ރުއްސެވުން ހޯދަން އުޅެނީނަމަ، ކަލޭމެން ތިޔަވަނީ އަލްމަސީޙުއާއި ވަކިވެފައެވެ. އަދި، ކަލޭމެން ތިޔަވަނީ، މާތްރަސްކަލާނގެ ރަޙުމަތްފުޅުން ވެސް ބޭރުވެފައެވެ.\n5 އެހެނަސް މާތްރޫޙުފުޅު، އަހަރެމެންނަށް އަންގަވާދެއްވައި ޔަޤީންކޮށްދެއްވަނީ، އަހަރެމެން އީސާގެފާނަށް އީމާންވުމުގެ ސަބަބުން، މާތްރަސްކަލާނގެ އަހަރެމެންނަށް ރުއްސެވުން ދެއްވާނެ ކަމެވެ.6އަދި އަހަރެމެން އީސާގެފާނަށް އީމާންވުމުން، އަހަރެމެންނަކީ، ޚިތާނު ކުރެވިފައި، ނުވަތަ ނުކުރެވިވާ ބަޔަކުތޯއެއް މާތްރަސްކަލާނގެ ނުބައްލަވައެވެ. އެއީއަކީ އެކަލާނގެ ކިބަފުޅަށް އެއްގޮތަކަށް ވެސް މުހިންމު ކަމެއް ނޫނެވެ. މުހިންމު ކަމަކީ ކަލޭމެން މީހުންދެކެ ވާލޯބީގެ ސަބަބުން، ކަލޭމެންގެ ކިބައިގައިވާ އީމާންތެރިކަން، ފާޅުވެ އެނގި ފެނިގެން ދިއުމެވެ.7ކަލޭމެންގެ މެދުގައި ކަންތައްތައް ވަމުން ދިޔައީ ނުލާހިކު ރަނގަޅަށް މެއެވެ. ވީއިރު ކަލޭމެންނަށް ތެދާއި އެއްގޮތަށް ކަންތައް ކުރުމަށް ހުރަސްއެޅީ ކާކުހެއްޔެވެ؟ 8 ހަމަ ޔަޤީނުންވެސް އެއަކީ މާތްރަސްކަލާނގެއެއް ނޫނެވެ. އެއީ އެކަލާނގެއީ ކަލޭމެން ހޮއްވަވާ، ކަނޑައެޅުއްވި ރަސްކަލާނގެއެވެ.9ސަމާލުވާށެވެ! މި އޮޅުވާލުމުގެ ފިލާވަޅުތަކުގެ ސަބަބުން، ބޮޑު ފުށްގަނޑެއްގެ ތެރެއަށް ކުޑަ ކަމީރު ކޮޅެއް ފެތުރިގެން ދާހެން އެންމެންގެ ވިސްނުން ތަޣައްޔަރު ކޮށްލާނެއެވެ. 10 ނަމަވެސް ކަލޭމެން ތިއީ މާތްސާހިބާގެ މިލްކެކެވެ. އެހެންކަމުން ކަލޭމެން ވެސް ހަމަ އަހަރެންނެކޭ އެއްފަދައިން، މިކަންތައްތަކާ ދޭތެރޭ ދެކޭނެ ކަމުގެ އިތުބާރު، އަހަރެންނަށް އެބައޮތެވެ. އަދި ކަލޭމެންނަށް އޮޅުވާލަން އުޅުނު މީހަކަށް، މާތްރަސްކަލާނގެ އެކަމުގެ ސަޒާދެއްވާނެއެވެ.\n11 މަގޭ ލޮބުވެތި އަޚުންނާއި އުޚުތުންނެވެ. އަހަރެން މީހުންނަށް ޚިތާނުކުރުމަށް އަންގަމުން ގެންދެއޭ މީހުން އެބުނާ ބުނުން އެއީ ތެދެއްނަމަ، އަހަރެންނަށް ބަނީއިސްރާއީލު މީހުންގެ ފަރާތުން މިހުރިހާ އުނދަގޫތަކެއް ލިބެމުން މިދަނީ ދެން ކީއްވެހެއްޔެވެ؟ އަހަރެން އެފަދައިން ކަންތައް ކުރަމުން ދާނަމަ އަލްމަސީޙު ގެ ސަލީބު ގެ ވާހަކަ އަންގާދީ ކިޔާދެމުން މިދާ ދިންނެވުމުގެ ވާހަކަތަކާހެދި އަހަންނާމެދު އެއްވެސް ދެކޮޅުވެރިކަމެއް ނުވީހެވެ. 12 ކަލޭމެން ޚިތާނުކުރަން އެއުޅޭ މީހުން، އެމީހުންގެ އެގުނަވަން، އެއްކޮށް ބުރިކޮށްލިޔަސް އަހަންނަށް ހެވެވެ.\n13 ލޮބުވެތި އަޚުންނާއި އުޚުތުންނޭވެ. މާތްރަސްކަލާނގެ ކަލޭމެން ތިޔަވަނީ އިޚުތިޔާރު ކުރައްވައި މިނިވަން ކުރައްވާފައެވެ. ނަމަވެސް އެއަކީ އެމިނިވަން ކަމުގެ ބޭނުންކޮށް ކަލޭމެންގެ އަމިއްލަ ފާފަވެރި އެދުންތައް ފުއްދުމަށް ދެއްވި މިނިވަންކަމެއް ނޫނެވެ. އެއީ އެކަކު އަނެކަކަށް އެހީވެ ލޯބިވުމަށްޓަކައި ދެއްވި މިނިވަންކަމެކެވެ. 14 އެ ހުރިހާ އަމުރުފުޅުތަކެއް އެންމެ އަމުރުފުޅަކުން ފުރިހަމަވެއެވެ. އެއީ ”ކަލޭގެ އަމިއްލަ ނަފުސުދެކެ ލޯބިވާ ފަދައިން ކަލޭވެސް އަނެއްމީހާ ދެކެ ލޯބިވާށޭ“ މިއެވެ. 15 ނަމަވެސް ކަލޭމެން އެކަކު އަނެކަކު ދެކެ ލޯބިވުމުގެ ބަދަލުގައި އަބަދު އެކަކު އަނެކަކާ ދެކޮޅުވެ އެކަކު އަނެކަކުގެ ނެތިމޮށެނީ ނަމަ ހަނދާންކުރާށެވެ. ކަލޭމެން އެކަކު އަނެކަކު މުޅިން ނެތި ވީރާނާ ކޮށްލާނެއެވެ.\nމާތްރޫޙުފުޅުގެ ބާރުން ކަންތައްކުރުން\n16 އެހެންވީމާ އަހަރެން ކަލޭމެންނަށް ބުނަމެވެ. މާތްރޫޙުފުޅު ކަލޭމެންނަށް ދައްކަވާ މަގުން ހިނގަމުންދާ ނަމަ ކަލޭމެންގެ ނަފުސު ދައްކާ ވިޔާނުދާ އެދުންތަކާ ދިމާއަށް ދާކަށެއް ނުޖެހޭނެއެވެ. 17 އެގޮތަކީ އަހަރެމެންގެ އަމިއްލަ ނަފުސުގެ އެދުންތަކަކީ މާތްރޫޙުފުޅުގެ އެދުންތަކަށް ނުވާތީއެވެ. އަދި މާތްރޫޙުފުޅު އެދޭގޮތަކީ އަމިއްލަ ނަފުސު އެދޭގޮތެއްވެސް ނޫނެވެ. އަބަދުވެސް މާތްރޫޙުފުޅު އަހަރެމެންނަށް ރަނގަޅު ކަންތައްތައް ކުރުމަށް ހިތްޖައްސަވާ ހިނދު، ނުބައިކަންތައް ކުރުމަށް އަމިއްލަ ނަފްސު އަހަރެމެންނަށް ހިތް ޖައްސުވައެވެ. އެހެނަސް މާތްރޫޙުފުޅު ކަލޭމެންގެ ނަފުސުގެ އެދުމާއި އެއްގޮތަކަށް ކަންތައް ކުރުމަށް ހުރަސްއަޅައެވެ. 18 ނަމަވެސް މާތްރޫޙުފުޅު ކަލޭމެންނަށް މަގުދައްކަވަމުން ދަނީ ނަމަ އަމުރުފުޅުތަކާއި ގަވާއިދުތައް ކަލޭމެންގެ މައްޗަކަށް ބާރެއް ނުފޯރުވޭނެއެވެ.\n19 ކަލޭމެންގެ އަމިއްލަ ނަފުސުގެ އެދުންތަކާ އެއްފަދައިން ކަންތައް ކުރާނަމަ އޭގެ ނަތީޖާއެއްގެ ގޮތުން ކަލޭމެންގެ ދިރިއުޅުމުގައި ފެންނާނީ މިފަދަ ސިފަތަކާއި އަމަލު ތަކެވެ: ޖިންސީގޮތުން ހިންގޭ ނުބައި ގުޅުންތައް، ހިތުގައި އުފެދޭ ނުބައި ނުލަފާ ޚިޔާލުތައް، ވަޙްޝީ ނުބައި އަމަލުތައް ކުރުމަށް ޝައުޤުވެރިވުން، 20 ބުދަށް އަޅުކަންކުރުން، ފަންޑިތަ ސިހުރު ހެދުން، މީހުންނަށް ނަފުރަތު ކުރުން، މީހުންނާ ނުގުޅުން، މީހުންނާއި ހަސަދަވެރިވުން، ރުޅިއައުން، އަމިއްލަ އެދުންބޮޑުވުން، ބައިބައިވުން އުފެއްދުން، އެމީހަކާ އެއްބަސްނުވާ އެންމެންނަކީ ނުބައި މީހުން ކަމުގައި ދުށުން، 21 އަނެކާއަށް ރަނގަޅުގޮތެއްވާން ނޭދުން، މަސްތުވުން، ލަދުވެތި އަމަލު ތަކާ އިސްރާފުކުރުމަށް ހަފްލާތައް ބޭއްވުން އަދި އެހެންވެސް ފާފަތައް ކުރުމެވެ. އަހަރެން ކަލޭމެން ގާތު ކުރިން ބުނި ފަދައިން އަނެއްކާވެސް ބުނަމެވެ. މިފަދަ އަމަލުތައް ކުރާ މީހުންނަށް މާތްރަސްކަލާނގެ ހަޒުރަތުގައި އެއްވެސް ޖާގައެއް ނުވެއެވެ.\n22 ނަމަވެސް އަހަރެމެންގެ ދިރިއުޅުމުގެ މައްޗަށް ބާރުފޯރުވާ ފަރާތަކީ މާތްރޫޙުފުޅު ކަމުގައި ވަނީނަމަ އެރޫޙުފުޅުގެ ސަބަބުން އަހަރެމެންގެ ދިރިއުޅުމުގައި މިފަދަ ސިފަތަކާއި އަމަލުތައް ވާނެ: ލޯބިވުން، އުފާވެރިކަން، ފުރާނައިގެ ހިތްހަމަޖެހުން، ކެތްތެރިކަން، ހިތްހެޔޮކަން، ރަނގަޅުކަން، ތެދުވެރިކަން، 23 ކެތްތެރިކަމާއި އަމިއްލަނަފުސުގެ ހިފެހެއްޓުންތެރިކަމާ ދެކޮޅަށް އޮތް އެއްވެސް ގަވާއިދެއް އަމުރުފުޅެއް ނެތެވެ. 24 އީސާގެފާނަށް އީމާންވީ މީހުން އެމީހުންގެ ކިބައިގައި ހުރި އަމިއްލަ ނަފުސުގެ ބޭނުންތަކާ އެދުންތައްފަދަ ކަންތައް ސަލީބަށް އަރުވައި މަރާލައިފިއެވެ. 25 މާތްރަސްކަލާނގެ މާތްރޫޙުފުޅު އަހަރެމެންނަށް އާ ދިރުމެއް ދެއްވައިފިއެވެ. ވީމާ އެރޫޙުފުޅުގެ އެންގުމާ އެއްގޮތަށް އަހަރެމެން ކަންތައް ކުރަމާ ހިނގާށެވެ. 26 ވީމާ ބޮޑާވެ ކިބުރުވެރިވެ، މީހުން ހިތުގައި ޖައްސައި، އެކަކު އަނެކަކާ މެދު ހަސަދަވެރި ނުވާށެވެ.


Saudi Ilmuveriyaa Al-Awdahge Maruge Shareeai Anekkaaves Faskoffi\nމަޝްހޫރު ދީނީ އިލްމުވެރިޔާ ސަލްމާނުލް އަވްދާ--\n29 ޖުލައި 2019 1 ކޮމެންޓް\nސައުދީ އިލްމުވެރިޔާ އަލްއަވްދާގެ މަރުގެ ޝަރީއަތް ފަސްކޮށްފި\nސައުދީ އަރަބިއްޔާއިން ހައްޔަރުކޮށްފައިވާ މަޝްހޫރު ދީނީ އިލްމުވެރިޔާ ސަލްމާނުލް އަވްދާގެ މައްޗަށް ހިންގަމުންދާ މަރުގެ ޝަރީއަތް އަނެއްކާ ވެސް ފަސްކޮށްފި އެވެ.\nމިއީ ސަލްމާނުލް އަވްދާގެ ޝަރީއަތް މިއަހަރުގެ ތެރޭގައި ފަސް ކުރި ދެވަނަ ފަހަރެވެ. އަލްއަވްދާގެ ދަރިފުޅު އަބްދުﷲ ޓްވިޓު ކުރައްވާފައިވާ ގޮތުގައި އަލްއަވްދާގެ މައްޗަށް ކުރާ ޝަރީއަތުގެ އަޑުއެހުމެއް އާދިއްތަ ދުވަހު އޮންނާނެއެވެ. ނަމަވެސް އަލްއަވްދާ ހާޒިރު ނުކޮށް ޝަރީއަތް ޑިސެމްބަރު މަހާ ހަމައަށް ފަަސް ކުރިކަން ވަނީ އަންގާފައެވެ.\nއަލްއަވްދާ ހައްޔަރުކޮށްފައިވަނީ 2017 ވަނަ އަހަރުގެ ސެޕްޓެމްބަރު މަހުގެ ތެރޭގައެވެ. އަލްއަވްދާގެ މައްޗަށް ގިނަ ދައުވާތަކެއް ކުރަމުންދާ އިރު، އާއްމުންގެ ތެރޭގައި ހަމަނުޖެހުން އުފެއްދުމާއި، ދައުލަތާ މެދު މީހުންގެ ތެރޭގައި ނަފުރަތު އުފެއްދުމާއި، ފަލަސްތީނުގެ މުސްލިމު ބްރަދާހުޑްއާއި ގުޅުން އޮންނަ ކަމަށް ވެސް ތުހުމަތު ކުރެއެވެ. އަލްއަވްދާގެ މައްޗަށް އެ މައްސަލަތަކުގައި މަރުގެ ހުކުމް އިއްވުމަށް ސައުދީއިން ދަނީ ވަކާލާތު ކުރަމުންނެވެ.\nއަލްއަވްދާވަނީ ހައްޔަރު ކުރުމުގެ ކުރިން ސައުދީއިން ގަތަރާ ގުޅުން ކަނޑާލަން ނިންމި ނިންމުމާ މެދު ހިތްހަމަ ނުޖެހުން ފާޅު ކުރައްވާފައެވެ. އަލްއަވްދާގެ އާއިލާއިން ވަނީ ގަތަރުގެ މައްސަލާގައި ސައުދީ ސަރުކާރު ދިފާއު ކުރުމަށް އެނގި ކަމަށާއި ނަމަވެސް އަލްއަވްދާ އެކަމާ ދެކޮޅު ހެއްދެވިކަމަށް ބުނެފައެވެ.\nއަލްއަވްދާގެ އިތުރުން އަވަދް އަލް ގަރުނީއާއި، އަލީ އަލް އޮމާރީ ވެސް ވަނީ ހައްޔަރުކޮށްފައެވެ. އެދެބޭފުޅުންގެ މައްޗަށް ވެސް ދަނީ މަރުގެ ހުކުމް އިއްވުމަށް ދައުވާ ކުރަމުންނެވެ.\nދީނީ ޢިލްމު ވެރިންނަށް ނާއިންސާނީ އަނިޔާ ނުޙައްޤުން ދިނުމަކީ ޣައިރު މުސްލިމު ގައުމުގެ ތަކުގެ ބޮޑުންގެ ރޭވުމެއް. ދެރަކަމަކީ މުސްލިމް ޤައުމުތަކުގެ ވެރިން މިފަދަތަ ނާއިންސާނީ ދަންތުރައުގާ ޖެހި ގޮތް ހުވެފައިވާ ކަމަށް ދެކޭތީ!!


Fahu Vaguthu Jehi Landaa Eku Everton in Arsenal Balikoffi - Vaguthu\nއެވަޓަން މޮޅުވި ލަނޑު ޖެހުމަށްފަހު އުފާފާޅުކުރަނީ RESTRICTIONS: EDITORIAL USE ONLY No use with unauthorised audio, video, data, fixture lists, club/league logos or "live" services. Online in-match use limited to 120 images, no video emulation. No use in betting, games or single club/league/player publications.\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގެ އެންމެ ފަހުކޮޅު ކާމިޔާބުކުރި ލަނޑާއެކު އެވަޓަން އިން އާސެނަލް ބަލިކޮށްފިއެވެ.\nއެވަޓަންގެ ރަސްމީ ދަނޑު ކަމަށްވާ ގުޑިސަން ޕާކުގައި ކުޅުނު މި މެޗު އެ ޓީމު ކާމިޔާބުކޮށްފައިވަނީ ފަހަތުން އަރައި ކާމިޔާބުކުރި ލަނޑުތަކާއި އެކު 2-1 ގެ ނަތީޖާއަކުންނެވެ\nމި މޮޅާއެކު އާސެނަލް އޮތީ ތާވަލުގެ ހަތްވަނައިގައެވެ. އެ ޓީމަށް މި މެޗުން މޮޅުވެގެން ތާވަލުގެ ފަސްވަނައަށް އެރެން އޮތެވެ. ނަމަވެސް މި ބައްޔާއެކު އެ ޓީމު މިހާރު އޮތީ 15 މެޗުން ލިބުނު 23 ޕޮއިންޓާއެކު އެވެ. މި މޮޅާއެކު އެވަޓާން ވަނީ ކުޅުނު 15 މެޗުން ލިބުނު 18 ޕޮއިންޓާއެކު ތާވަލުގެ 12 ވަނައަށް ޖެހިލާފައެވެ.\nރޭގެ މެޗުން މޮޅުވެގެން ފަސް ވަނަ އަށް އެރެން އޮތް އާސެނަލް ބަލިވުމުން އޮތީ ހަތް ވަނައިގަ އެވެ. އެއީ 15 މެޗުން 23 ޕޮއިންޓާ އެކު އެވެ. އެވަޓަން އިން ތިން ޕޮއިންޓް ހޯދައި ވަނީ 12 ވަނަ އަށް ޖެހިލައިފަ އެވެ. އެ ޓީމަށް ވަނީ 15 މެޗުން 18 ޕޮއިންޓް ލިބިފަ އެވެ..\nމިއީ އެވަޓަން ލީގުގައި އެންމެފަހުން ކުޅުނު ނުވަ މެޗުގެ ތެރެއިން އެ ޓީމު މޮޅުވި ފުރަތަމަ ފަހަރެވެ. އަދި މިއީ މަގާމުން ވަކިކުރަން އުޅޭ އެވަޓަންގެ ކޯޗު ރަފައެލް ބެނިޓޭޒް އަށްވެސް ލިބުނު ބޮޑު ހިތްހަމަޖެހުމަކަށް ވާނެއެވެ.\nމެޗުގައި ލީޑުނަގަން އެންމެެ ފުރަތަމަ ރަނގަޅު ފުރުސަތެއް ތަނަވަސްކުރީ އެވަޓަން އެވެ. މެޗުގެ 44 ވަނަ މިނެޓުގައި ޓައުންސެންޑްގެ ހިލޭޖެހުމަކުން ރިޗަލިސަން ގޯލު ޖެހި ނަމަވެސް ވީއޭއާރު ބެލުމަށްފަހު ރެފްރީ ނިންމީ އެއީ އޮފްސައިޑު ލަނޑެއްގެ ގޮތުގައެވެ.\nއެވަޓަންގެމި ލަނޑު އޮފްސައިޑު ވިތާ ތިން މިނެޓުފަހުން މާޓިން އޮޑެގާޑް ވަނީ އާސެނަލަށް ލީޑު ނަގައިދީފައެވެ. މިއީ ކިއެރަން ޓިއެރަނީ ނަގައިދިން ހުރަހަކުން އޮޑެގާޑް ކާމިޔާބުކުރި ލަނޑެކެވެ. .\nއޭގެފަހުން ފުރަތަމަ ހާފު ނިމުނުއިރު ދެވަނަ ހާފުގެ 58 ވަނަ މިނެޓުގައި ރިޗަލިސަން ޖެހި ދެވަނަ ލަނޑުވެސް ވީއޭއާރުން ބަލައެއް ނުގަތެވެ. ރިޗަލިސަން އަށް ލަނޑުޖެހޭ ގޮތެއް ވީ މެޗުގެ 79 ވަނަ މިނެޓުގައެވެ. މިއީ ޑެމްރީ ގްރޭ ޖެހި ބޯޅައެއް ދަނޑީގައި ޖެހިފައި ކުޅުމުގެ ތެރެއަށް އައި ބޯޅައެއްގައި ކާމިޔާބުކުރި ލަނޑެކެވެ.\nމެޗުން އެވަޓަން މޮޅުވި ލަނޑު ފެނިގެންގޮސްފައި ވަނީ މެޗުގެ އިތުރުވަގުތުގެ ދެވަނަ މިނެޓުގައެވެ. މިއީ އޭރިއާ ބޭރުން ފޮނުވާލި ބާރު ހަމަލާއެއްގައި ގްރޭ ކާމިޔާބުކޮށްދިން ލަނޑެކެވެ.


Nasheed Ge Banguraluge Siyaasath Aanmu Kurun November Ah - Ihtifaageh? - Vaguthu\nކުރީގެ ރައީސް ނަޝީދު، ނޫސްވެރިންނަށް މައުލޫމާތު ދެއްވަނީ - ވަގުތު އިމޭޖަސް: އިބްރާހީމް ޝާބިލް\nބަނގުރަލުގެ ވިޔަފާރި ކުރުމަކީ ވަރަށް ފައިދާ ހުރި ކަމެއް ކަމަށް ކުރީގެ ރައީސް މުހައްމަދު ނަޝީދު ވިދާޅުވުމުން އެމަނިކުފާނަށް ފާޑުކިޔުން އަމާޒުވެފައި ވާއިރު އެކަމާއި ގުޅޭ "އިއްތިފާގެއް" މީހުންގެ ސަމާލުކަމަށް އައިސްފިއެވެ.\nރަލުގެ ވިޔަފާރި ކުރީމަ އިންތިހާއަށް ފައިދާ ބޮޑުވެ މުއްސަނދި ވާނެ ކަމަށް ނަޝީދު ވިދާޅުވީ މިމަހުގެ 12 ވަނަ ދުވަހުގެ ރޭ އއ.ތޮއްޑޫގައި ބޭއްވި ޖަލްސާއެއްގައެވެ. ނަޝީދު އެރޭ ދެއްކެވި ވާހަކަ "އިއްތިފާގަކުން" ނަމަވެސް ގުޅެނީ 2009 ވަނަ އަހަރުގެ ނޮވެމްބަރ 09 ވަނަ ދުވަހާއި އެވެ.\n2009 ވަނަ އަހަރުގެ ނޮވެމްބަރ މަހުގެ 09 ވަނަ ދުވަހު އޭރު ނަޝީދު ވެރިކަމުގައި ހުންނަވައިގެން ބަނގުރަލާއި އޫރު މަސް މީހުން ދިރިއުޅޭ ރަށްރަށުގައި ވިއްކުމުގެ ހުއްދަ ސަރުކާރުން ދެއްވިއެވެ. ނޮވެމްބަރ 15 ގައި އަމަލު ކުރަން ފަށާގޮތައް ނޮވެމްބަރ 09 ވަނަ ދުވަހު ޤަވައިދު ގެޒެޓްކޮށް ބަނގުރަލާއި އޫރު މަސް ވިއްކުމުގެ ހުއްދަ ދިން ނަމަވެސް ޕްރެޝަރު ބޮޑުވެގެން ޤަވައިދު ތަންފީޒު ކުރެވިފައެއް ނުވެއެވެ.\nބަނގުރަލާއި އޫރު މަސް މީހުން ދިރިއުޅޭ ރަށްރަށުގައި ވިއްކުމާއި ދެކޮޅަށް އެތައް ބަޔަކު މުޒާހަރާކޮށް، ޕެޓިޝަންތަކުގައި ސޮއިކޮށް ސަރުކާރުގެ ނިންމުމާއި ދެކޮޅު ހަދަން ފެށުމުން އެންމެފަހުން 2010 ވަނަ އަހަރުގެ ފެބްރުއަރީ 23 ވަނަ ދުވަހު ސަރުކާރުގެ ނިންމުން ބަދަލު ކުރިއެވެ.\nއަނެއްކާވެސް އޭގެ 09 އަހަރު ފަހުން އެމްޑީޕީގެ ވެރިކަމެއް ގާއިމް ވެފައި ވާއިރު މީހުން ދިރިއުޅޭ ރަށްރަށުގައި ބަނގުރާ ވިއްކުމުގެ ހުއްދަ ދޭން އުޅޭ ކަމުގެ އަޑުތައް ވަނީ ގަދަވެފައެވެ. ނަމަވެސް ނަޝީދު އިއްޔެ ވިދާޅުވީ މީހުން ދިރިއުޅޭ ރަށްރަށުގައި ބަނގުރާ ވިއްކުމުގެ ހުއްދަ ދޭން ނުފެންނަ ކަމަށެވެ.\nމާޗް 15, 2019 11:41\nމީތި މާ ބޮޑު މޮޅު އެއްޗަކަށްވެގެން މިކަލޭގެ ފަހަތުންވެސް ގައުމާއި ދީނަށްޓަކައި ބަޔަކު އުޅޭކަމީ މިގައުމުގެ މިސްރާބް ބުދުފައްޅިޔާއި ޗާޗްތަކާއި ދިމާލަށް ދާނޭކަމުގެ ހެއްކެއް.\nމާޗް 15, 2019 13:22\nއެއްޖިންސުން ގުޅުން ހިންގުމަށާއި، ރަލާއި އޫރުމަހާއި ޒިނޭއާއި ލިވާޠާއި\nމިކަންކަމަށް ބާރުއަޅާ ވެރިކަމެއް، މިރާއްޖޭގައި ނޯންނާނެއެވެ. ހަލާކުވެ، ނިމިގެންދާނީ، މިވެރިންނެވެ.\nމާޗް 15, 2019 15:15\nއެމްޑީޕީ ވެރިކަމަށް ގެނައި ބޮޑު މެޖޯރިޓީ ތި އާޔަތެއް ނުދަނޭ. ގައުމުގެ ގިނަ ބަޔަކު މިހާރު ވެސް ހަލާކުވެ ނިމިއްޖެ ނޫންތޯ.\nމާޗް 15, 2019 15:29\nމި މީހާއަކީ މުޅި ރާއްޖޭގައި ހުޅުޖަހައިގެންވެސް ވެރިކަން ހޯދަން އުޅުނު މީހެއް. ކަނާތުންކުރާ ކަންތައް ވާތަށް ނާންގައި ކުރަންއުޅޭ މީހެއް. އެވަރުގެ މީހަކު މިބާވަތުގެ ވާހަކަވެސް ދައްކާނީ މިކަހަލަ ގޮތަކަށް. ކުދީންނޭ! ހޭއަރައިތިބޭތި. ބޮޑިއެއް ނުބޯތި.\nމާޗް 15, 2019 19:31\nމިކަލޭގެ ގެނގޮސް2ގަސްދޭތެރެއަށް ލަމާ ހިނގާ\nމާޗް 19, 2019 00:35\nޝޭހު އިމްރާން އެންމެ އަޑުގަދަކުރީ މިހާރު ހުން ނެވީ ނަގޫފިތިފަ ހަނު....


Dhivehinnah iskandhey resort thakah tax ge lui dheyn jehey: Ali Waheed | Mihaaru\nދިވެހިންނަށް އިސްކަންދޭ ރިސޯޓުތަކަށް ޓެކްސްގެ ލުއި ދޭންްޖެހޭ: އަލީ ވަހީދު\nރައްޔިތުންގެ މަޖިލީހުގެ ޕެޓިޝަން ކޮމިޓީން މިއަދު ބޭއްވި ބައްދަލުވުމެއްގައި ޓޫރިޒަމް މިނިސްޓަރު އަލީ ވަހީދު ވާހަކަ ދައްކަވަނީ. އޭނާ ވިދާޅުވީ ދިވެހިންނަށް އިސްކަންްދޭ ކުންފުނިތަކަށް އިންސެންޓިވްސް ދޭން ޖެހޭ ކަަމަށް. ފޮޓޯ:މަޖިލިސް\nރައްޔިތުންގެ މަޖިލީހުގެ ޕެޓިޝަން ކޮމިޓީން ބޭއްވި ބައްދަލުވެއްގައި މެމްބަރަކު ކުރެއްވި ސުވާލެއްގެ ޖަވާބުގައި އަލީ ވިދާޅުވީ، 60 ޕަސެންޓަށް ވުރެ އިތުރަށް ދިވެހިން ގެންގުޅޭ ރިސޯޓުތައް ވެސް އެބަހުރި ކަމަށާއި އެފަދަ ފަަރާތްތަކަށް "ހެޔޮ ގޮތް" ވާން ޖެހޭ ކަމަށެވެ. ޓެކްސްގެ ނިޒާމާއި ގާނޫނުތަކުގެ ތެރެއިން އެ އިންތިޒާމު ހަމަޖެހެން ވާނެ ކަމަށް ގަބޫލު ކުރައްވާ ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެންގެ ދުރު ރާސްތާ ޕްލޭން ނިމޭ އިރު، އަޅުގަނޑު އުއްމީދު ކުރާ ގޮތުގައި އަދި ގަބޫލުކުރާ ގޮތުގައި ދިވެހިންނަށް އިސްކަންދޭ ތަންތަނަށް ޓެކްސް އިންސެންޓިވްސް އަންނަން ޖެހޭ،" އަލީ ވިދާޅުވި އެވެ.\nއޭނާ ވިދާޅުވި ގޮތުގައި، އެމްޑީޕީގެ މެނިފެސްޓޯގައި އޮތީ އޯގާތެރިކަމުގެ ސިޔާސަތެވެ. އެހެންވެ، މީހުން އިސްލާހު ވާނީ ހަރުކަށި ފިޔަވަޅު އަަޅައިގެން ކަމަށް ގަބޫލު ނުކުރައްވާ ކަމަށް ވިދާޅުވި އެވެ. އޭގެ ބަދަލުގައި ކުރަންވީ ކަމަކީ ރަނގަޅަށް ކަންތައްތައް ކުރ ފަރާތްތަަކަށް ރަނގަޅު ގޮތްތައް ހަދައިދިނުން ކަަމަށް އޭނާ ވިދާޅުވި އެވެ.\n"އަޅުގަނޑުމެން ގަބޫލުކުރާ ގޮތުގައި އޮބަހައްޓައިގެން ހަރުކަށި ފިޔަވަޅު އަޅައިގެނެއް ނޫން މީހުން އިސްލާހު ވާންވީ. މީހުން އިިސްލާހު ވާންވީ ނުވަަތަ ހެޔޮ ބަދަލު އަންނަންވީ ހަމަ ލޯބި ދީގެން،" އަލީ ވިދާޅުވި އެވެ.\nރަނގަޅަށް ކަންތައްތައް ކުރާ ކުންފުުނިތަކަށް ލުއި ލިބޭނެ މަގަށް މަޖިލީހުގެ މެމްބަރުން މަސަައްކަތް ކޮށްދެއްވަން ވެސް މިނިސްޓަރު އެދިވަޑައިގަތެވެ.\nއަޅުގަނޑުމެން ގަބޫލުކުރާ ގޮތުގައި އޮބަހައްޓައިގެން ހަރުކަށި ފިޔަވަޅު އަޅައިގެނެއް ނޫން މީހުން އިސްލާހު ވާންވީ. މީހުން އިިސްލާހު ވާންވީ ނުވަަތަ ހެޔޮ ބަދަލު އަންނަންވީ ހަމަ ލޯބިދީގެން،--- އަލީ ވަހީދު\nމީހުން ބިނާކުރަން އެހީވާނެ\nޓޫރިޒަމް އިންޑަަސްޓްރީ އަށް ބޭނުންވާ މީހުން ބިނާކުރުމުގެ މަސަައްކަތް އެ އިންޑަސްޓްރީގެ ފަރާތްތަކުން ކުރަން އެދިވަޑައިގަންނަވާ ކަމަށާއި އެކަމުގައި ހަޔާ އެޑިއުކޭޝަން މިނިސްޓްރީއާ އެކުގައި ވެސް ޓޫރިޒަމް މިނިސްޓްރީން މަސައްކަތް ކުރަމުުން އަންނަ ކަމަށް އަލީ ވިދާޅުވި އެވެ. އެކަމަކު، އެގޮތުން ކުރިއަށް ގެންދަން އުޅުނު ބައެއް ޕްރޮގްރާމްތަކަށް ތަރުހީބު ނުލިބުނު ކަމަށް ވިދާޅުވި އެވެ.\nއަލީ ވިދާޅުވި ގޮތުގައި، ޓޫރިޒަމް ދާއިރާ އިން ތަމްރީނު ހަދަން މީހުން ޝައުގުވެރިކުވުމަށްޓަކައި މީހުންނަށް ތަފާތު އެހީތެރިކަން ދިނުމަކީ ވިސްނުމެކެވެ. އެގޮތުން ތަމްރީނު ޕްރޮގްރާމްތަކުގައި ބައިވެރިވާ ދަރިވަރުންގެ ތަމްރީނު ނިމުމާ އެކު، ވަޒީފާ ލިބޭނެ ކަމުގެ ކަށަވަރުކަން މިހާރު ވެސް މިނިސްޓްރީން ދީފައިވާ ކަމަށް އޭނާ ވިދާޅުވި އެވެ.\n"އަޅުގަނޑަށް މައުލޫމާތު ލިބިފައިވާ ގޮތުގައި މި ދޭތެރެއިން މިނިސްޓްރީ އޮފް އިކޮނޮމިކް ޑިވެލޮޕްމެންޓާއި ހަޔާ އެޑިއުކޭޝަނުން ދެކުނު ސަރަހައްދެއްގައި އިއުލާނު ކުރި ޕްރޮގްރާމަށް ހަމަ އެކަށީގެންވާ ތަރުހީބެއް ނުލިބިގެން އެ ޕްރޮގްރާމް ކުރިއަށް ނުދިޔައީ. އެކަމާ ގުޅިގެން ހަޔާ އެޑިއުކޭޝަން މިނިސްޓްރީން އަޅުގަނޑުމެންނާ ބައްދަލުކުރީމާ އަޅުގަނޑުމެން މި ވިސްނަނީ ސްޓައިޕެންޑެން ދީގެން، ކިޔަވަން ދާ ކުއްޖާ އަށް އެއްޗެއް ދީގެން ވެސް ކިޔެވޭނެ މަގު ފަހިކުރަން،" އަލީ ވިދާޅުވި އެވެ.\nޓޫރިޒަމް އިންޑަސްޓްރީގެ ހާލަތު އޮތް ގޮތް ބަލަން ސަރުކާރުން ވަނީ މިދިޔަ އަހަރު ހާއްސަ ސާވޭ އެއް ކޮށްފަ އެވެ. އެ ސާވޭ އިން އެނގިފައިވާ ގޮތުގައި ވަޒީފާއި ދިވެހިންނާއި ބޭރު މީހުންގެ ނިސްބަތް ހުންނަން ޖެހޭ މިންގަނޑުގައި ނެތް ގިނަ ރިސޯޓްތަކެއް ފާހަގަ ކުރެވުނެވެ. އެ ކަންތައްތައް އިސްލާހު ކުރަން ޓޫރިޒަމް މިނިސްޓްރީން ވަނީ ރިސޯޓުތަކަށް އަންގައިފަ އެވެ.\nއިގްތިސާދު ރައްޔިތުންގެ މަޖިލިސް ޓޫރިސްޓުން ޓޫރިޒަމް މިނިސްޓްރީ ވަޒީފާ އަލީ ވަހީދު، ކުރީގެ ޓޫރިޒަމް މިނިސްޓަރު ރާއްޖޭގެ އިގްތިސާދު ޓޫރިޒަމް މިނިސްޓަރު\nރިސޯރޓްވެރިއެއްގެ ސްލޮޓްގަ އުޅެންޏާ ހުށަހެޅޭނީ ތިކަހަލަ ޚިޔާލު! އެނޫންނަމަ ބިދޭސީން ގެންގުޅޭ ތަންތަނުން އިތުރަށް ޓެކްސްނަގަން ޚިޔާލު ކުރެވުނީސް!\nދުނިޔޭގެ އެހެންގައުމުތަކުގައި ކަންކުރާގޮތަކީ އެގައުމަށް އިންވެސްޓްމަންޓް ގެންނަނީ އެގައުމުގެ މީހުންނަށް ވަޒީފާގެ ފުރުޞަތު ތަނަވަސްކޮށްދިނުމާއެކު އުފެއްދުންތައް ކުރިއަރުވައި އެކްސްޕޯޓް ޓެކްހާއި އިންޕޯޓް ޓެކްސް ނަގައި ގައުމަށާއި އަދި އިންވެސްޓް ކުރާފަރާތަށް ފައިދާ ހޯދާދިނުމަށް. މުހިންމު ޝަރުޠަކީ ވަޒީފާ އިތުރުކުރުން. މިގައުމުގައި މިވާގޮތަކީ އިންވެސްޓް ކުރާފަރާތަށް އެކަނި ފައިދާ މިވަނީ. ގާނޫނެއް ގައި ބަޔާންކޮށްފައިވާނަމަ ތިކަމަކަށް އާދޭސްކުރާކަށް ނުޖެހޭ\nގަވާއިދު ބަދަލުކޮށްބަލަ. ދިވެހިން 60% ބިދޭސީން ބާކީ ބައި. 99 އަހަރަށް ރިސޯޓު ދީފަ، ހަދަން6ރިސޯޓު ހުޅުވާވަރަށް ޑިއުޓީ މާފުކޮށް މުދާއެތެރެކޮށްފަ، ކޮވިޑް ލޯނު ދީފަ، އަނެއްކާ ޓެކްސްވެސް ލުއި ކުރަނީ. ހަރުކަށި ގަވާއިދަކުން ނޫނީ މައިތިރި ނުވާނެ. އަލީ ވަހީދު ހީކުރަނީ އެމީހުންގެ ތަރިކަ މުދާކަމަށްތަ އެއީ. އެ ފަޅުރަށްތަކާއި ފަޅުތަކަކީ ހުރިހާ ދިވެހިންގެ މިލްކެއް. އެއްބަޔަކަށް އަބަދު ފައިދާ\nހާދަ މަޖާ ޖޯކް ވިދާޅުވާ ބޭފުޅެކޭ. ސަރުކާރުން ހަދާފައިވާ ގަވާއިދާ އެއްގޮތަށް އަމަލު ކުރާނަމަ އަދި އިތުރަށް ސަރުކާރުން އެޙީ ދޭން މިޖެހެނީ. ގަވާއިދަށް އަމަލު ނުކުރިއަސް އޯކޭ. އެހެންވީމާ ކޮންމެހެން ގަވާއިދުތަކެއް ހެދުމުގެ މާބޮޑު ބޭނުމެއް ނެތްތާ.\nހުރިހައި ރިސޯޓްތަކަށް ލުއިދޭންޖެހެނީ، ވަކި ބަޔަކު އިހްމާލް ކުރުމަކީ ފޮރިން އިންވެސްޓްމަންޓަށް ދެވޭ ނުބައި މެސެޖެއް، އެހެންކަމުން ހަމަ އެކަނި ދިވެހިންނަށް އިސްކަން ދިނުމަކީ ވަރަށް ބޮޑު ނާއިންސާފެއް، ކޮވިޑް ގެ މައްސަލައަކީ ހުރިހައި މީހުންނަށް އަދި މުޅި ދުނިޔެއަށް ދިމާވިކަމެއް\nއުމަރުބޭ އިންޑިއާގޮސް އިންވެސްޓް ކޮށްފައި ބުނެބަލަ ތިމަންނަ ބޭނުންވަނީ އެތަނުގައި މަސައްކަތްކުރަން ދިވެހިންގެންނާށޭ ބުނީމާ ހުއްދަދޭތޯ؟ އެހެނެއްނޫން އިންޑިއާއިން ލިބެންނެތް ޕްރޮފެޝަނަލުންނަށް ހުއްދަދީފާނެ. ނުވަތަ އިންވެސްޓްކުރާ ފަރާތުގެ އާއިލާގެ މީހުންނަށް ހުއްދަދީފާނެ. އިންވެސްޓްމަންޓް ގައުމުތަކަށް މައިގަނޑު ގޮތެއްގައި ގެންނަނީ ދެ ސަބަބަކަށް އެއީ ގައުމުގެ ރައްޔިތުންނަށް ވަޒީފާގެ ފުރުޞަތު ހޯދައި ދިނުމަށާއި އުފެއްދުންތައް އިތުރުކުރުމަށް.\n160ރިސޯޓު އޮންނައިރު ދިވެހިންނައް އިސްކަންދޭ ްްްްްްްްްްްްްްްްް 10 ރިސޯޓު ވަރުއޮތީ ދިވެހިރާއްޖޭގަ 40%ދިވެހިން 60%ބޭރުމީހުން ގިނަ ރިސޯޓު ތަކުގަ 40%ދިވެހިން ނުވެސް އުޅޭ .ދިވެހިރާއްޖޭގަ ދިވެހިންނަށް އަންދާގާނޫނު\nރިސޯޓް އޯނަރުން ދަށުވެފަހުރި މީހެއް މި އަލީވަހީދަކީ. މަހުންޖަނުން ފަހަތުން އަބަދުވެސް މުގޯލިއަޅާނި\nމަނިކުފާނަށް މިހާރު މަނިކުފާނު. ފެންނަފަދައެވެ. ރައްޔިތުންގެ މަތިން ހަދާންނެތިއްޖެކަންޔަޤީނެވެ. ރައްޔިތުންގެ މިލްކިއްޔާތުގައިވާ މުދަލާއި ރައުސުލްމަލު، އަދިޙަޒާނާ ތައް މަނިކުފާނނަށްއޮޅި އެތަކެއްޗަކީ މަނިކުފާނުގެ އަމިއްލަ މިލްކިއްޔާތުގައިވާ ތަކެތިކަމަށް ތިކޭ ހުވަފެެންހުއްޓާލާށެވެ. ރިސޯރޓުތަކުގެއޯނަރުންތައް ރައްޔިތުން. ބިކަކޮއް މަގުމަތި ކުރިހަދާން މަނިކުފާނު ނެތުނަސްރައްޔިތުން އެހަދާންކުރެއެވެ. އެވެރިންގެ އަތުންޓެކްސްނެގުމަށްރައްޔިތުން ގޮވާލަނމެވެ.\nއިސްކަންދީގެން ދިވެހި މުވައްޒަފުން ކަނޑާލި ރިސޯޓުތަކަށްތަ؟\nވަޒީރޫ! ރައްޔިތުންގެ މުދަލަށް މަނިކުފާނަށް ބޭނުންހާ ބަޔަކަށް ބަހައި ބޭނުންވީމާ ޢެވެރިންނަށް ފައިދާ ވާގޮތައް ޓެކްސް ކަނޑާލުމަށްފަހު ވަޒީފައިގައި ތިބި ނިކަމެތި ރައްޔިތުން އެވެރިން ވަޒީފާއިން ވަކިކޮއް އާޢިލާ ތަކާއި އެކު މަގުމަތި ކުރީމަވެސް މަނިކުފާނުގެ ވިސްނުން ތިހުރީ އަދިވެސް އެފަދަ ވިޔަފާރިވެރިންނަށް ނަފާ ހޯދާދިނުމަށް މަނިކުފާނު ފޫގަލައިގެން ހުރިތަނެވެ. މިއީ ކޮރަޕްޝަން. ޚަމުގައި މިއަލާ ދެކި ތިކަންވެސް ބެލޭނެ ދުވަހެއް އަންނާނެކަން ޔަޤީނެވެ.


އަޕްޑޭޓްނުވާ އައިފޯން5ނޮވެމްބަރު3ގައި ބަންދުވާނެ\nއައިފޯން5ބޭންކުރާ މީހުން ތިބި ނަމަ އެޕަލްގެ މި އިލްތިމާސަށް ސަމާލުވާށެވެ. އެ ކުންފުނިން ބުނިގޮތުގައި އައިފޯން5އަވަހަށް އަޕްޑޭޓްނުކޮށްފި ނަމަ އޭގެ ބޭނުން ކެނޑިދާނެ އެވެ. އަންނަ މަހުގެ3ކުރިން އަޕްޑޭޓް ނޮޓިފިކޭޝަން ލިބޭތޯ ކަށަވަރުކުރުމަށް ފަހު، ފޯނު އަޕްޑޭޓްކުރަން ވަނީ އަންގައިފަ އެވެ.\nކޮރެއާގައި އެއް ދުވަހުން 130،000 އައިފޯނު ވިކުނު\nސައުތު ކޮރެއާގައި މި މަހު 25 ގައި އައިފޯން 11 ވިއްކަން ފެށުމާ އެކު އެ ދުވަހު 130،000 ފޯނު ވިކިފައިވާ ކަމަށް ރެކޯޑްތަކުން ދައްކައިފި އެވެ. މިއީ ސައުތު ކޮރެއާގައި އެ ދުވަހު، އައިފޯން 11ގެ މޮޑެލްތައް އަލަށް "އެކްޓިވޭޓް"ކުރި އަދަދު ވެސް މެ އެވެ.\nއަގު ހެޔޮ އައިފޯނެއް އުފައްދަނީ\nއަގު ބޮޑުވުމުގެ ސަބަބުން އައިފޯން ގެންގުޅުމުގެ ނަސީބު ނުލިބި ތިބި މީހުންނަށް އޮތީ އުފާވެރި ޚަބަރެކެވެ. އެއީ އަންނަ އަހަރުގެ ކުރީކޮޅު އައިފޯނުގެ އަގު ހެޔޮ މޮޑެލެއް ނެރެން ތައްޔާރުވަމުން އަންނާތީ އެވެ.\nޑިމާންޑް ބޮޑުވުމުން އައިފޯން 11 އިތުރަށް އުފައްދަނީ\nއެޕަލް އިން އަންދާޒާކުރި ވަރަށް ވުރެ އައިފޯން 11ގެ ޑިމާންޑް އިތުރުވުމުން، މި މަރުކާގެ ފޯނުތަކުގެ ސަޕްލައި 10 ޕަސެންޓް އިތުރުކުރަން ސަޕްލަޔަރުންނަށް އަންގައިފި އެވެ.\n5ޖީ އައިފޯނެއް އަދި ތިން އަހަރު ފަހުން\nއެޕަލް އަށް އަމިއްލަ 5ޖީ އުފެއްދޭނެ ކަމަށް ބެލެވެނީ އަދި ތިން އަހަރު ފަހުންނެވެ. މިއީ އަމިއްލަ އަށް ޑިޒައިންކޮށް، ބަޔަކު ލައްވައި 5ޖީ މޯޑެމްއެއް އުފައްދަން ނަގާނެ ކަމަށް ބެލެވޭ...\nދިރާގާއި އުރީދޫގެ އައިފޯން ސްޓޮކް ހުސްވެއްޖެ\nމިދިޔަ ހުރުކު ވިލޭރޭ އުރީދޫ އާއި ދިރާގުން އައިޕޯނު 11 ގެ ޕްރީ އޯޑަރަށް ހުޅުވާލިތާ ކުޑަ ވަގުތުކޮޅެއްގެ ތެރޭ ފޯނުގެ ސްޓޮކް ހުސްވެއްޖެ އެވެ.\nހޮންކޮންގު މުޒާހަރާ އެޕް ގޫގުލް ސްޓޯރުން ނަގައިފި\nޗައިނާއާ ދެކޮޅަށް ހޮންކޮންގުގައި ކުރާ މުޒާހަރާތަކަށް ހިތްވަރު ލިބޭ ގޮތަށް ތައްޔާރުކުރި މޮބައިލް ގޭމެއް ގޫގުލް ސްޓްރުން ނަގައިފި އެވެ.\nކޯރަކަށް ވެއްޓުނު އައިފޯން 15 މަސް ފަހުން ވެސް ބަރާބަރު\nމީގެ 15 މަސް ދުވަސް ކުރިން ކޯރަކަށް ވެއްޓުނު އައިފޯނެއް ބޭނުންކުރެވޭ ހާލަތުގައި އޮންނަ ވީޑިއޯއެއް އާންމުވުމާ ގުޅިގެން އެކަމަށް ގިނަ ބައެއްގެ ސަމާލުކަން ހުއްޓިއްޖެ އެވެ.\nއައިއޯއެސް 13 އަށް ދިވެހި ކީބޯޑް\nއެޕަލްގެ ޑިވައިސްތަކުން ތާނަ ލިޔަން އުނދަގުލުގައި އުޅޭތާ ކިތަންމެ ދުވަހަކެވެ. އެކަމަކު މި މަހު ރިލީޒްކުރި އައިއޯއެސް 13 އާ އެކު އައިފޯނުތަކުން މިހާރު ފަސޭހަކަމާ އެކު ތާނަ ލިޔަންވީ އެވެ.\nނަކަލުކުރުމެއް ނޫން، ހިތްވަރުހޯދުން\nމައިކްރޮސޮފްޓް ސާފަސް ޕްރޮ ޓެބްލެޓްތައް އަގު ހެޔޮ ކަމަށް އެކަކު ވެސް ނުބުނާނެ އެވެ. ސާފަސް ޕްރޮ ޓެބްލެޓްތަކުގެ ބޭނުން ފުރިހަމަ އަށް ހިފުމަށްޓައި އަދި އިތުރު ސާމާނުތަކެއް ވެސް ގަންނަން ޖެހެ އެވެ. އޭގެ ތެރޭގައި "ޓައިޕް ކަވާ" ކީބޯޑް އަދި "ސާފަސް ޕެން" ވެސް ހިމެނެ އެވެ.\nއައިފޯން 11 އަށް މެދުމިނުގެ ޑިމާންޑެއް\nއައިފޯން 11 "ޕްރީއޯޑާ"ކުރުމަށް ހުޅުވާލައިފި އެވެ. ނަމަވެސް، ފޯނުތަކަށް ރަނގަޅު ޑިމާޑެއް އަދި ނެތް ކަމަށް މާކެޓް ދިރާސާކުރާ މީހުން ބުނެ އެވެ. މި ދިޔަ އަހަރު، "އައިފޯން އެކްސްއެސް" އަދި "އައިފޯން އެކްސްއެސް މެކްސް" އަށް ތަރުހީބު ލިބުނު ވަރަށް ވެސް، މި އަހަރުގެ ފޯނުތަކަށް ނުލިބޭކަން ވަނީ ފާހަގަކޮށްފަ އެވެ.\nއަގު ހެޔޮ އެޕަލް ޓީވީ ޕްލަސް، ބޮޑު ބަދަލެއްގެ ފެށުން\nއެޕަލްގެ ސްޓްރީމިން ސާވިސް، އެޕަލް ޓީވީ ޕްލަސް ތައާރަފްކޮށް އަގު ހެޔޮކޮށްލުމާ އެކު ސްޓްރީމިން ސާވިސްތަކުގެ ވާދަވެރިކަން ބޮޑުވެއްޖެ އެވެ.\nއައިފޯނުތަކާއި ގަޑި އަދި އެޕަލްޓީވީ ޕްލަސް ދައްކާލައިފި\nއެޕަލްގެ އާ އައިފޯން މޮޑެލްތަކާއި ސީރީޒް5ގެ ގަޑި އާއި އެޕަލް ޓީވީ ޕްލަސް ރޭ ތައާރަފްކޮށްފި އެވެ.\nބާރުގަދަ ކެމެރާތަކާ އެކު ތިން ފޯނެއް އެޕަލް އިން ތައާރަފްކޮށްފި\nއެޕަލްގެ އާ އުފެއްދުންތައް ދައްކާލާ ހަފުލާ، ސްޓީވް ޖޮބްސް ތިއޭޓަރުގައި ފަށައިފި. ދައުވަތު ދީގެން ގޮސް ތިބި އެތައް ހާސް ބަޔަކާ އެކު ކުރިއަށްދާ މި ހަފުލާފައި އެޕަލްގެ އާ އައިފޯނާއި...\nއެޕަލްގެ އާ އުފެއްދުންތައް ދައްކާލުން މިރޭ\nއެޕަލްގެ އާ އައިފޯނާއި އެހެން ބައެއް އުފެއްދުންތަކާއި ހިދުމަތްތައް ތައާރަފްކުރާ ހާއްސަ އިވެންޓް މިރޭ އޮންނާނެ އެވެ.\nSeptember 06, 2019 1\n"އައިފޯން އެސްއީ" އަލުން އުފައްދަނީ\nއައިފޯން އެސްއީގެ ޒަމާނީ މޮޑެލްއެއް އުފައްދަން އެޕަލް އިން މަސައްކަތްކުރާ ކަމަށް އަޑު ފެތުރިއްޖެ އެވެ. އެއީ ވާދަވެރި މާކެޓްގައި، އަގު ހެޔޮ ފޯނުތަކަށް އޮތް ޖާގައިން ބައެއް ލިބޭތޯ އެވެ. އެޕަލް އިން އެ އުންމީދު އަދި ވެސް ދޫކޮށެއް ނުލަ އެވެ.\nއައިފޯނުތަކަށް އޮތް ބިރެއް ގޫގުލް އިން ހާމަކޮށްފި\nއެޕަލްގެ އައިއޯއެސް އިން ހިންގާ ޑިވައިސްތައްތައް ހެކް ކުރެވޭ ބާގަނޑެއް ފާހަގަކުރެވިފައިވާ ކަމަށް ގޫގުލްގެ "ޕްރޮޖެކްޓް ޒީރޯ" ގައި ބުނެފި އެވެ.\nއައިފޯން 11 ނެރުން އަންނަ މަހުގެ 10 ގައި\nއެޕަލް އިން މި އަހަރު ނެރޭ އާ އުފެއްދުންތައް ދައްކާލާ އިވެންޓް، އަންނަ މަހުގެ 10 ގައި ބާއްވަން ނިންމައި ދައުވަތު ފޮނުވަން ފަށައިފި އެވެ. ކެލިފޯނިއާގެ ސްޓީވް ޖޮބްސް ތިއޭޓަރުގައި ބާއްވާ އިވެންޓުގެ ދައުވަތުގައި ލިޔެފައި ވަނީ "ބައި އިނޮވޭޝަން އޮންލީ" އެވެ.\nފިޓްބިޓް "ވާސާ 2": މިއީ ވެސް ސްމާޓްގަޑިއެއް\nފޯނެއް ނުވަތަ ގަޑިއެއް ސްމާޓް ކަމަށް ބަލަނީ، ކޮންމެވެސް ކަމެއް މާ މޮޅަށް ކުރެވޭތީ އެވެ. އެހެންކަމުން، މި ބަލަނީ "މިއީ ވެސް ސްމާޓްގަޑިއެއް" ކަމަށެވެ. މިއީ ފިޓްބިޓްގެ "ވާސާ 2" އެވެ. އެ މީހުން މި ގަޑި އަށް ކިޔާ ނަމަކީ މި އެވެ.\nމިއީ އާދަކާދަ އެވެ. އެޕަލްގެ އުފެއްދުމެއް ލޯންޗްކުރާ ތާރީޚް ކައިރިވަމުން އަންނައިރު، ލިޔާނެ އެހެން ޚަބަރެއް ނޫސް މަޖައްލާތަކަކަށް ނުލިބެ އެވެ. އެ ނޫން އެހެން ވާހަކައެއް ދެއްކޭކަށް ވަފާތެރިންނަކަށް ވެސް ނޯވެ އެވެ. މި ފަހަރު މި އޮތީ އެޕަލް ވޮޗް 5ގެ ވާހަކަތަކެއެވެ. މިއީ އެ މީހުން ބުނާ ގޮތަށް ނަމަ، ފަސް ވަނަ ޖީލުގެ ގަޑިތަކެވެ. ހިތާމަ...\n"ދަ މޯނިން ޝޯ" އެނިސްޓަނާއި ރީޒްއާ އެކު\nއަންނަ މަހު ރަސްމީކޮށް ލޯންޗްކުރާ އެޕަލް ޓީވީ ޕްލަސް އިން ގެނެސްދޭ ޝޯތަކުގެ ތެރެއިން "ދަ މޯނިން ޝޯ" ގެ ޓީޒާ ޓްރެއިލާއެއް ދައްކާލައިފި އެވެ.\nAugust 11, 2019 8\nއެޕަލް އިން އައިފޯނުން ހެޑްފޯން ޖެކް ނައްތާލުން ވީ ބޮޑު މަޖާގަނޑަކަށެވެ. ސްމާޓްފޯން ސިނާއަތުގައި ބާރުގަދަ ކުންފުނިތަކުން އެޕަލް އަށް ޖޯކުޖަހައި، މަލާމާތްކުރި އެވެ. މިކަމުގައި އެންމެ ކުރީގައި އުޅުނީ ސެމްސަންގެވެ. އައިފޯން7ގައި 3.5އެމްއެމް ހެޑްފޯން ޖެކް ނުހިމެނުމަކީ ޒަމާނާ ގުޅޭ ކަމެއް ނޫން ކަމަށް ބަޔަކު ބުންޏެވެ.


Import aai expert in libunu aamdhanee dhashah | Mihaaru\nއެމްޕީއެލް ސަރަހައްދުގައި ބޯތަކުން މުދާ ބާލަނީ-- ފޮޓޯ: އަހުމަދު އަވްޝަން / މިހާރު\nއިމްޕޯޓާއި އެކްސްޕޯޓުން ލިބުނު އާމްދަނީ ދަށަށް\n16 ނޮވެމްބަރ 2020 - 10:09 1 comment\nމިދިޔަ މަހު އިމްޕޯޓާއި އެކްސްޕޯޓުން ލިބުނު އާމްދަނީ މިދިޔަ އަހަރުގެ އޮކްޓޯބަރު މަހާ އަޅާ ބަލާއިރު 41 ޕަސެންޓް ދަށްވެއްޖެ ކަމަށް ކަސްޓަމްސްގެ ތަފާސްހިސާބުތަކުން ދައްކައިފި އެވެ.\nކަސްޓަމްސް އިން ނެރުނު ތަފާސްހިސާބު ދައްކާގޮތުގައި މިދިޔަ މަހު އިމްޕޯޓާއި އެކްސްޕޯޓުން ލިބުނީ 174 މިލިއަން ރުފިޔާ އެވެ. މިދިޔަ އަހަރުގެ އެ މުއްދަތުގައި ލިބުނީ 295 މިލިއަން ރުފިޔާ އެވެ.\nމިދިޔަ މަހު ރާއްޖޭގެ އެކްސްޕޯޓު ވަނީ މިދިޔަ އަހަރާ އަޅާ ބަލާއިރު އިތުރުވެފަ އެވެ. އެގޮތުން، މިދިޔަ އަހަރުގެ އޮކްޓޯބަރު މަހު 289 މިލިއަން ރުފިޔާގެ މުދާ އެކްސްޕޯޓު ކޮށްފައިވާއިރު މިދިޔަ މަހު ވަނީ 305 މިލިއަން ރުފިޔާގެ މުދާ އެކްސްޕޯޓު ކޮށްފަ އެވެ.\nއެކްސްޕޯޓު އިތުރުވެފައިވާއިރު އިމްޕޯޓު ވަނީ ވަރަށް ބޮޑަށް ދަށްވެފަ އެވެ. މިދިޔަ މަހު 2.1 ބިލިއަން ރުފިޔާގެ މުދާ އެތެރެ ކުރި އިރު މިދިޔަ އަހަރުގެ މި މުއްދަތުގައި އެތެރެ ކޮށްފައިވަނީ 4.2 ބިލިއަން ރުފިޔާގެ މުދަލެވެ. މިއީ 51 ޕަސެންޓުގެ ދަށްވުމެކެވެ.\nމިދިޔަ މަހު ރާއްޖެއަށް އެންމެ ގިނައިން މުދާ އެތެރެކޮށްފައިވަނީ އޮމާން އާއި އިންޑިއާ އަދި ޗައިނާއިންނެވެ. އެގޮތުން، އޮމާން އިން 287 މިލިއަން ރުފިޔާގެ މުދާ އެތެރެކޮށްފައިވާއިރު އިންޑިއާ އިން 270 މިލިއަން އަދި ޗައިނާއިން 261 މިލިއަން ރުފިޔާގެ މުދާ ވަނީ އެތެރެކޮށްފަ އެވެ.


އދ. އިން ކުރަންޖެހިފައިވާ މަސަތްކަތާއި ލިބޭ އާއްމުދަނީއާ ނުބައްދަލު | Sandhaanu\nއދ. އިން ކުރަންޖެހިފައިވާ މަސަތްކަތާއި ލިބޭ އާއްމުދަނީއާ ނުބައްދަލު\nއދ. އަށް ލިބެމުން އަންނަ އަހަރީ ބަޖެޓް އިތުރު ނުވި ކަމުގައިވިޔަސް، ކުރަންޖެހިފައިވާ މަސައްކަތްތައް އަންނަނީ އިތުރުވަމުންނެވެ.\nއަންގާރަ ދުވަހު އދ. ގެ އެންމެ މަތީފެންވަރުގެ ވެރީންގެ ބައްދަލުވުމެއް ނިއު ޔޯކްގައި ފެށުމާއެކު ދުނިޔެއަށް ދިމާވެފައިވާ ޕެންޑެމިކްގެ ހާލަތާއި އިގުސާދީ ދަތިތަކާ ކުރިމަތިލުމަށް އދ. ގެ 193 މެމްބަރު ގައިމުތައް އެއްބައިވަންތަ ކުރަން މަސައްކަތް ކުރާނެއެވެ.\nފާއިތުވެ ދިޔަ އަހަރުގެ ތެރޭގައި އދ. އަށް ވަނީ ގިނަ ގޮންޖެހުންތަކަކާ ކުރިމަތިލާން ޖެހިފައެވެ. ސީރިޔާގައި ސެކުއިރިޓީ ކައުންސިލްގެ މަސައްކަތް ކުރިއަށް ނުގެންދެވުމާއި ހިޖުރަ ކުރާ މީހުންގެ އަދަދު ލަފާކޮށްފައިވާ މިންވަރަށް ވުރެ އިތުރުވުމާއި، މުޅި ދުނިޔެއަށް ޖެހިފައިވާ މިވާ ޕެންޑެމިކް ހާލަތުގެ އިތުރުން އދ. އަށް ވަނީ ފައިސާ ލިބުމުގެ ދަތިތަކާވެސް ކުރިމަތިލާން ޖެހިފައެވެ.\nފައިސާގެ ދަތިކަމާ ކުރިމަތިލާން ޖެހިފައިވަނީ އެމެރިކާގެ ކުރީގެ ރައީސް، ޓްރަމްޕް އެމެރިކާއިން އދއަށް ދެމުން އައިސްފައިވާ ފައިސާގެ އެހީތައް މަދުކުރުމާ ގުޅިންނެވެ.\nކޮވިޑް-19ގެ ސަބަބުން ކުރިއަރާފައިވާ ގައުމުތަކާއި ކުރިއަރަމުން އަންނަ ގައުމުތަކަށްވަނީ ގިނަ ގުނަ ގޮންޖެހުންތަކަކާ ކުރިމަތިލާން ޖެހިފައެވެ. މީގެސަބަބުން ފައިސާގެ އެހީއަށް ބޭނުންޖެހޭ މިންވަރުވެސް އަންނަނީ އިތުރު ވަމުންނެވެ. ހަމަ އެފަދައިން، ހުރިހާ ގައުމުތަކެއް އެއްބައިވަންތަކޮށް ބޭނުން ޖެހިފައިވާ ގައުމުތަކަށް އެހީ ފޯރު ކޮށްދޭނެ ފަރާތްތަކަކަށް ވެސް ވަނީ ބޭނުން ވެފައެވެ.\nމިދިޔަ އޮކްޓޯބަރު މަހު ތިން ބިލިއަންޑޮލަރުގެ ބަޖެޓް ހުށައަޅުއްވަމުން ގުޓަރެސް ވަނީ ލިބޭ ވަރަށްވުރެ ގިނައިން ޚަދަރު ކުރަން އދ. އަށް ޖެހިފައިވާ ކަމަށް ވިދާޅުވެފައެވެ.\n“އަހަރުމެނަށް މަސައްކަތް ކުރަންޖެހިފައި ވަނީ ފައިސާ ލިބެން ހުރި ވަރަކުން، މުހިންމު ކަންތައްތަކަށް ބަލައިގެނެއް ނޫން.” ގުޓަރެސް ވިދާޅުވެފައި ވެއެވެ.\nއެއަށްފަހު ފާއިތުވެފައިވާ 11 މަސްދުވަސް ތެރޭގައި އދ. އިން ކުރަން ޖެހިފައިވާ މަސައްކަތްތައް މަދުވެފައި ނުވި ކަމުގައި ވިޔަސް، ބައިޑެން ވެރިކަމަށް ހޮވިވަޑައިގަތުމާއެކު ފައިސާގެ ދަތިކަމަށް ވަނީ ކުޑަވަރެއްގެ ލުއިކަމެއް ލިބިގެން ގޮސްފައެވެ.


އައިމިނަތު ފަޒްނާ ރަޝީދު\n28 މެއި 20190ކޮމެންޓް\n"މަންމީ، ކޮބާ ޗޮކްލެޓް؟" އޮފީހުން ނިމިގެން ގެއަށްވަން ތަނުން ހަތަރު އަހަރުގެ ބާތިން އަހަރެންގެ ފައިގައި އޮޅުލައިގަންނަމުން އެހިއެވެ.\nމިއަދު އޮފީހުން އަންނަމުން ޗޮކްލެޓް ގެނެސްދޭނަމޭ ބުނި ހަނދާންވީ ދެނެވެ.\n"ކޮއްކި މިއަދު ވަރަށް ބަސް އަހައިގެން އުޅުނީ, ދޯ މާމާ؟" އަހަރެންގެ މަންމައަށް ދޯ ލަމުން ބާތިން ބުންޏެވެ.\n"އެއީ ތެދެއް، މި އަދު ޤުރުއާން ވެސް ކިޔެވި. ބަތްތަށި ވެސް ހުސްކުރި." މަންމަ ބުންޏެވެ.\n"ޗޮކްލެޓް ގަންނަން ދާނީ މަންމައާއި ބާތިންއާ ދެ ކުދިން އެއްކޮށް." ބާތިން ނަގާ އުރާލުމަށްފަހު ކޮލަށް ދޮނެއް ދެމުން އަހަރެން ބުނީމެވެ.\n"އޯކޭ ހިނގާ ދާން." ކެތްތެރިކަން ކުޑަވެފައިވާ ރާގަކަށް ބާތިން ބުންޏެވެ.\n"އާދޭ ދޮންތި ވެސް ގޮވައިގެން." އަހަރެން ބުނީމެވެ.\nކިތަންމެ ވަރުބަލިވެފައި ހުއްޓަސް އެ ވަގުތު އަހަރެންނަށް މުހިންމުވީ ބާތިންއަށް ވެފައިވީ ވަޢުދު ފުއްދުމެވެ.\n"މަންމަ ދެން ދަނީ އިނގޭ." މަންމަ ބުންޏެވެ.\nއަހަރެން ބޯ ޖަހާލާފައި ހިނިތުންވެލީ ޝުކުރުވެރި ހިތަކާ އެކުއެވެ. އަހަރެންނަށް އޮފީހަށް ދެވެނީ މަންމަ ކޮންމެ ދުވަހަކު އައިސް ކުދިން ބަލާދޭތީއެވެ. އެހެންނޫންނަމަ ބޭރުމީހެއްގެ އަތްމައްޗަށް ކުދިން ދޫކޮށްލާފައި އަހަރެން އޮފީހަށް ދާކަށް މިއާން ހުއްދައެއް ނުދޭނެއެވެ.\nމަންމައާ ކުޑަކޮށް ވާހަކަދައްކާލުމަށްފަހު ބާތިން އާއި ބަތޫލް ގޮވައިގެން ދެން އަހަރެން ދިޔައީ ގޭ ކައިރީ ފިހާރައަކަށެވެ. ޗޮކްލެޓާއި އަދިވެސް ގެއަށް ބޭނުންވާ ބައެއް ސާމާނު ހިފައިގެން ފައިސާ ދައްކަން ދިޔައިރު ފިރިހެނަކު އޭނާ ގަތް ތަކެއްޗަށް ފައިސާ ދައްކާފައި އެނބުރިލަނީއެވެ.\n"އަނހަ، ނަޒާ!" ދަންނަ އަޑެއް އިވުމުން އަހަރެން ބަލައިލީމެވެ.\nތުންފަތަށް ހިނިތުންވުމެއް ވެރިވީ އެއީ ކާކުކަން އަހަރެންނަށް ވެސް އެނގުނީމައެވެ.\n"ދާދު! ކިހިނެއް؟" ކައުންޓަރު މަތީގައި އެއްޗެހި ބަހައްޓަމުން އަހަރެން އަހައިލީމެވެ.\nއިމްދާދަކީ ސްކޫލް ދައުރުގެ ރައްޓެއްސެކެވެ. ރައްޓެއްސަކަށް ވުރެ ބޮޑަށް އަހަރެންދެކެ ލޯބިވާކަމަށް ދަޢުވާކޮށް ފަހަތުން މުގޯލި އެޅި އެކަކެވެ. އަހަރެން މިއާންއާ ރައްޓެހިވުމުން އިމްދާދު ވެސް އެހެން ދިމާއަކަށް ދީލައިލީއެވެ. މިއީ ސްކޫލް ނިމުނު ފަހުން އިމްދާދާ ދިމާވި ފުރަތަމަ ފަހަރެވެ.\n"ދެން އެކަހަލަ ގޮތެއް،" އިމްދާދު ބުންޏެވެ.\nއަހަރެން ފައިސާ ދައްކާ ނިމެންދެން އިމްދާދު ވާހަކަ ދައްކަން ހުއްޓެވެ. އިމްދާދުގެ ކައިވެނި ރޫޅިފައިވާ ވާހަކައާއި އޭރުގެ އެކުވެރިންގެ ވާހަކަތައް ވެސް ދެއްކިއެވެ. އެވީ ވަގުތު ކޮޅުގެ ތެރޭގައި އެންމެންގެ ހަޔާތުގެ ކުރު ޚުލާސާއެއް އަހަރެންނަށް ލިބުނެވެ. އިމްދާދަކީ އަބަދުވެސް އަނގަގަދަ، ދޫހެލޭ މީހެކެވެ. އެހެން ހިތަށްއެރުމުން އަހަރެން ކައިރިއަށް ހިނިއައެވެ.\n"ދާދުއާ ދިމާވީމަ ވަރަށް އުފާވެއްޖެ." ދާންވެގެން އަހަރެން ބުނެލީމެވެ.\n"ނަޒާ އަދިވެސް ހާދަ ރީއްޗޭ." އަހަރެން ހިނގައިގަތް ވަގުތު އިމްދާދު ބުންޏެވެ.\nއެ އަޑުގައިވި އަސަރުން އަހަރެންގެ ގައިން ހީބިހި ނަގައިގެން ދިޔައެވެ. ރަކި ހިނިތުންވުމެއް ދިނުމަށްފަހު އަހަރެން އެ ތަނުން ހިނގައިގަތީމެވެ. ތަންކޮޅެއް ދުރުގައި ކުޅޭ އެއްޗެހީގެ ހަރުގަނޑު ކައިރީގައި ތިބި ބާތިންއާއި ބަތޫލް ގޮވައިގެން ފިހާރައިން ނުކުތްއިރު ވެސް އިމްދާދު އަހަރެންނަށް ބަލަން ހުއްޓެވެ.\nގެއަށް އައިސް އެއްޗެހި ބަދަލުކޮށްލާ ހަދައިގެން އަހަރެން ކެއީމެވެ. މިއާން ގިނަ ދުވަސް ދުވަހު ކާކަށް ނާންނާއެވެ. އޮފީސް މީހުންނާއެކު ގޮތެއް ހަދާލަނީ ކަމުގައި ބުނެއެވެ. ކައި ނިމިގެން ކުދިން ކޮބައިތޯ ބަލަަައިލަން ދިޔައިރު ބާތިން އިނީ ސޯފާގައި ދެފައި ވަށްކޮށްލައިގެން ޗޮކްލެޓު ކާށެވެ. މުޅި އަނގަމަތީގައި ޗޮކްލެޓް ހޭކިފައި ހުރިއިރު އަތުގައި ވެސް ހުރީ ޗޮކްލެޓު ހޭކިފައެވެ. އަހަރެން ފެނުމުން ހީނލާފައި ސޯފާ މައްޗަށް ތެދުވެ އަތްދިއްކޮށްލިއެވެ. ބާތިން އުރާލި ވަގުތު ޗޮކްލެޓު ހޭކިގެން ސޯފާ ހަޑިވެފައި ހުއްޓާ ފެނުނެވެ.\n"ބާތިން، މަންމަ ބުނަމެއްނު ސޯފާ މަތީގައި އިނދެގެން ނުކާށޭ." ހިތްހަމަ ނުޖެހިފައި ހުރެ އަހަރެން ބުނީމެވެ.\n"މަންމީ، ޗޮކްލެޓް ވަލަށް މީލު." ބާތިން ބުނެލިއެވެ.\nބާތިން އެހެން ބުނެލިގޮތުން އަހަރެންގެ ގާތަށް ހިނިއައެވެ. ހިތްހަމަ ނުޖެހުން ފިލިއެވެ. ބާތިންއަށް އަދިވެސް ރާ ނުކިޔޭތީ ވާހަކަދައްކާ އިރު ހުންނަނީ ވަރަށް ޅަ ގޮތެކެވެ. ބާތިންގެ އަތާއި އަނގަމަތި ދޮވެ، ސާފުކޮށް ހެދުމަށްފަހު ކޮޓަރިއަށް ގެން ގޮސް ކުޅޭ އެއްޗެއް ދީފައި ބޭންދީމެވެ. އޭރު ބަތޫލު އިނީ ކުލަ ޖައްސާށެވެ. އަހަރެން ދެން ދިޔައީ ސޯފާ ސާފުކުރާށެވެ.\n"މަންމާ!" ބަތޫލް ބާރު ބާރަށް ގޮވައިލިއެވެ.\nއޭރު އަދިކިރިޔާ ސޯފާ ސާފުކޮށްފައި އަހަރެންނަށް ހިންދެމިލެވުނީއެވެ. ބަތޫލް ހުއްޓާ ނުލާ ގޮވަން ފެށުމުން އަހަރެން އަވަސް އަވަހަށް އެ ކުދިންގެ ކޮޓަރިއަށް ދިޔައީމެވެ. ބަތޫލް ހުރީ ރޮވެން ކައިރިވެފައެވެ. ބާތިން ހަމަޖެހިލާފައި ހުރެ ޗޮކްލެޓެއް ކަމުން ގެންދިޔައެވެ.\n"މަންމާ، ބަލާ ކޮއްކޮ، ދޮންތިގެ ޗޮކްލެޓް ކަނީ. ނުވެސް ދިން." ބަތޫލް ޝަކުވާ ކުރިއެވެ.\nއަހަރެން ގޮސް ބާތިން އަތުން ޗޮކުލެޓު އަތުލީމެވެ. ނަމަވެސް އޭރު ޗޮކްލެޓުގެ އެއްބައި އޮތީ ކާލައިފައެވެ. ބަތޫލް ބޭނުންވީ އެހެން ޗޮކްލެޓެކެވެ. ފަހުން ގަނެދޭނަމޭ ބުނުމުން ވެސް ގަބޫލެއް ނުވިއެވެ. ބާތިންއަށް އަޑުލީމެވެ. އަހަރެންގެ ރުޅި ގަދަވާން ފެށުމުން ބާކީ އޮތް ޗޮކުލެޓުކޮޅު ނަގާ ކާން ފެށީމެވެ. އެ ވަގުތު ދެ ކުދިން ވެސް ފެށީ ރޯށެވެ.\nކުދިން މަސަލަސް ކުރަން އެތައް އިރެއް ނެގިއެވެ. އެންމެފަހުން ފަރު ޖެހުނީ ބަތޫލްއަށް ޗޮކްލެޓެއް ގަނެދީގެންނެވެ. ޗޮކްލެޓް ގަނެގެން ގެނެސް ދިނުމުން އޭގެން އެތިކޮޅެއް ނައްޓާލައިފައި ބާތިންއަށް ބަތޫލް ދިނެވެ. ބަތޫލް އެ ގޮތަށް ކަންތައް ކުރިތަން ފެނިފައި އަހަރެންގެ ހިތަށްފިނިވިއެވެ.\nކުދިން ކުރާ ކަންތައްތަކުންނާއި އުޅޭގޮތުން ބައެއް ފަހަރު ރުޅިއައިސް ހިތްހަމަނުޖެހުނު ނަމަވެސް އެ ކުދިންގެ މި ފަދަ އަމަލުތަކުން އެ ހިތްހަމަ ނުޖެހުން ފިލާދަނީ ބަސްބުނާހާ ކުޑަ ހިނދުކޮޅެއްގެ ތެރޭގައެވެ. ފުން ނޭވާއެއް ލުމަށް ފަހު ދެން އަހަރެން އުޅުނީ ކުރީ ދުވަހު ދޮވެފައި ހުރި އެއްޗެހި ފަތްޖަހާށެވެ. ކުދިން ކުޅެން ބޭތިއްބީ އަހަރެންނަށް ފެންނަ ހިސާބުގައެވެ.\nމިއާން ގެއަށް އައިއިރު ހައެއް ޖަހާ ބޮޑު ވެއްޖެއެވެ. އަހަރެންނަށް މޫނު ހަދާލެވުނެވެ. ފަހެއް ޖަހާއިރު ނިމޭ މީހާއަށް އަދި ކިރިޔާ އާދެވުނީއެވެ. ލަސްވާނެކަން ބުނެލިނަމަ އަހަރެން ވެސް ހިތްހަމަޖެހުނީސް ތާއެވެ. މިއާން ފެނިގެން ދެ ކުދިން ދުވެފައި ކައިރިއަށް ދިޔައެވެ. މިއާން އެ ކުދިންނާ ވާހަކަދައްކާލާ، ލޯބިކޮށްލާ ހެދުމަށް ފަހު ކޮޓަރިއަށް ދިޔައިރު އަހަރެންނާ ދިމާއަށް ބަލާ ވެސް ނުލައެވެ.\nއެއީ މިފަހުން ކޮންމެ ދުވަހެއްގެ ވެސް އާދައެވެ. އެކަމަކު އެއީ އާދައަކަށް ބަދަލުވީ ކޮން ހިސާބަކުން ކަމެއް އަހަރެން ހަނދާނެއް ނެތެވެ. ކައިވެނީގެ ފުރަތަމަކޮޅުގައި އޮފީހުން އަންނަ ގޮތަށް އަހަރެންގެ ގައިގައި ބައްދާލުމަށް ފަހު ނޫނީ މިއާން އެހެންކަމެއް ކުރާކަށް ނުދާނެއެވެ. ދޭތެރެއަކުން އަހަރެންދެކެ ލޯބިވާ ވާހަކަ ބުނާނެއެވެ. އަހަރެންނަށް ތަޢުރީފްކޮށްލާނެއެވެ. ނަމަވެސް މިހާރު އެއީ ކަންފަތަށް ބީރައްޓެހި ލަފްޒުތަކަކަށް ވެއްޖެއެވެ. ރޭގަނޑު ބުރު ޖަހަން ދިޔުމާއި އަތުގައި ހިފައިގެން ހިނގަން ދިޔަ ދުވަސް މާޒީވެ ދިޔައީ ހިލަމެއް ވެސް ނެތިއެވެ.\nރޭގަނޑަށް އަހަރެން ކައްކަން އުޅުނުއިރު މިއާން ކުދިވެރިން ގޮވައިގެން އުޅުނެވެ. ކައި ނިމިގެން މިއާން ތަށިތައް ދޮންނަން ފެށުމުން އަހަރެން ދިޔައީ ކުދިވެރިން ނިންދަވާށެވެ. އޮފީހުގައި އުޅޭއިރު އެމީހަކު އެމީހަކަށް ހަވާލު ކުރެވިފައިވާ މަސައްކަތް ނިންމަން އުޅޭ ބީދައިންނެވެ. ކުދިންގެ ވާހަކަ ފިޔަވާ އަހަރެމެންގެ ދެމެދުގައި މާ ބޮޑު ވާހަކައެއް ނުދެކެވެއެވެ.\nކުދިން ނިންދަވާފައި އަހަރެން ބޭރުގޭތެރެއަށް ނުކުތް އިރު މިއާން ސޯފާގައި އިންތަން ފެނިގެން އަހަރެން ވެސް އައިސް ކައރީގައި އިށީނީމެވެ. ނަމަވެސް އިސް އުފުލާ ބަލައިލުން ފިޔަވައި އިތުރު އިޝާރާތެއް މިއާންގެ ފަރާތަކުން ނުފެނުނެވެ. މިއާންގެ ހުރިހާ ސަމާލުކަމެއް ހުއްޓިފައި ހުރީ ފޯނަށެވެ. އިރުކޮޅަކު ފޯނާ ކުޅެން އިނުމަށްފަހު ވަރަށް ނިދި އައިސްފިކަމަށް ބުނެ މިއާން ކޮޓަރިއަށް ދިޔައެވެ. މިއާންގެ އެ އަޅާނުލުމާއި ދުރުކަމުން އަހަރެންގެ ހިތަށް އަސަރު ކުރިއެވެ. ޝަކުވާއިން ފުރުނެވެ. ޙަޔާތުގެ ދަތުރުގައި ދެމީހުން އެކީ އުޅެން އެރި ނައު ފެތެނީކަމުގެ އިހުސާސް އަހަރެންނަށް ކުރެވުމުން ލޮލުން ކަރުނަ ހިލުނެވެ.\nފޫހިވެފައި އިނދެ އަހަރެން ވެސް ފޯނު ނަގާ އެފްބީއަށް ވަދެލީމެވެ. އިމްދާދުގެ ފްރެންޑް ރިކުއެސްޓެއް އައިސްފައި އިން ތަން ފެނުމުން އަހަރެންގެ ހިތް އަވަސްވިއެވެ. މި އަދު އިމްދާދު ބުނެލި ޖުމްލަ ހަނދާންވުމުން ހީނލެވުނެވެ. އެއީ ދެ ކުދިން ވިހާ ކުޑަކޮށް ފަލަވެފައި ހުރި އަހަރެން އަހާލަން ކިހާ ބޭނުންވެފައި ހުރި ޖުމްލައެއް ކަން އެނގޭނީ ހަމައެކަނި އަހަރެން ކަހަލަ މީހަކަށެވެ. އިމްދާދުގެ ދަޢުވަތު ޤަބޫލުކުރުމަށް އަހަރެންގެ ހިތް އެދުނެވެ. ދިރިއުޅުމަށް ވެރިވެފައިވާ ފޫހިކަމާއި ފަޅުކަން ފިލުވާލަދޭނެ މީހަކު ބޭނުންވެފައި ހުރި މިންވަރު އެ ވަގުތު އިހުސާސް ކުރެވުނެވެ.\nކުރު ވާހަކަ ވާހަކަ ރޯދަމަސް


Fayyaz ge ithubaaru neh kamuge mahsala: Fahathugai foruvifaivaa...\nފައްޔާޒުގެ އިތުބާރު ނެތްކަމުގެ މައްސަލަ\nމައްސަލަ މަޖިލިހަށް ވެއްދުމުގެ ގޮތުން ސޮއި ހޯދުމުގެ މަސައްކަތް ވަނީ ފަށާފައި\nފައްޔާޒުގެ ދިފާއުގައި ތެދުވި މެމްބަރުންގެ ތެރޭގައި އިދިކޮޅު މެމްބަރުންވެސް ހިމެނޭ\nމިހާރުވެސް 4000ށް ވުރެ ގިނަ ބިދޭސީން އަނބުރާ ޤައުމަށް ފޮނުވާލާފައިވޭ\nކ. މާލެ | 12 އޯގަސްޓް 2020 | ބުދަ 20:09 | 15,184\nއިކޮނޮމިކް މިނިސްޓަރ ފައްޔާޒް އިސްމާއިލް - ރައްޔިތުންގެ މަޖިލިސް\nދުނިޔޭގެ ހުރިހާ ބައްރަކަށް ފެތުރެމުންދާ ކޮވިޑް-19 މިވަނީ މުޅި ދުނިޔެވެސް "ހުއްޓުމަކަށް" ގެނެސްފައެވެ. މި ވައިރަސްގެ އަސަރު ހަމައެކަނި ކުރަނީ ވައިރަސް ޖެހޭ މީހާ ނުވަތަ ވައިރަސް ފެންނަ ޤައުމަކަށް އެކަންޏެއް ނޫނެވެ. ކޮވިޑް-19 ގެ އަސަރު ސީދާ ގޮތުންނާއި ނުސީދާ ގޮތުންވެސް ދުނިޔޭގެ ހުރިހާ ރައްޔިތުންގެ ދިރިއުޅުމަށް ކުރަމުންދާއިރު، އޭގެ ތެރެއިން އެއް ކަމަކީ އިޤްތިސާދީ ގޮތުން ކުރިމަތިވާ ފިއްތުންތަކުގެ ސަބަބުން ރައްޔިތުންގެ ދިރިއުޅުމަށް ކުރާ އަސަރެވެ. އެގޮތުން ކޮވިޑް-19 އަކީ 1930 ގައި ދުނިޔެ ދުއް އިޤްތިސާދީ "ބޮޑު ޑިޕްރެޝަން" އަށް ފަހު އަންނަ އެންމެ ބޮޑު އިޤްތިސާދީ ކާރިސާއަށް ވެދާނެ ކަމަށް މިހާރު މިވަނީ ބެލެވިފައެވެ. މިފަދަ ދަނޑިވަޅެއްގައި ދިވެހި ރާއްޖެވެސް މިވަނީ އިޤްތިސާދީ ގޮތުން ބޮޑު އަނދަވަޅެއްގެ ތެރޭގައޭ ބުނުމަކީ ދޮގަކަށް ނުވާނެއެވެ.\nމިފަދަ ދަނޑިވަޅެއްގައި ސަރުކާރުގެ މުއައްސަސާތަކާއި ވުޒާރާތަކުގެ މަސައްކަތްތައް ހިނގާ ނުހިނގާ ގޮތް ރައްޔިތުންވެސް ދަނީ ގާތުން ބަލައި ފާރަވެރި ވަމުންނެވެ. ބިނާކުރަނިވި ގޮތުގައި ފާޑުކިޔަމުންނެވެ. އަދި އެންމެ އެކަށީގެންވާ ގޮތެއްގައި މަސައްކަތްތައް ނުހިނގާކަމަށް ބުނެ، ބައެއް މުއައްސަސާތަކުގެ ވެރިން މަޤާމުންވެސް ދުރުކޮށްފައިވެއެވެ.\nމި ހުރިހާ ކަމެއްގެ ތެރެއިން މިއަދު އިވިގެން ދިޔަ އެއް ޚަބަރަކީ އިކޮނޮމިކް މިނިސްޓަރ ފައްޔާޒް އިސްމާއިލްގެ އިތުބާރު ނެތްކަމުގެ މައްސަލަ މަޖިލިހަށް ވެއްދުމުގެ ގޮތުން ސޮއި ހޯދުމުގެ މަސައްކަތް ފެށި ޚަބަރެވެ. އެ ހިސާބުން މުޅި މީސްމީޑިއާގައި މިވަނީ އެ ވާހަކަ ގުގުމާލާފައެވެ. މިނިސްޓަރ ފައްޔާޒުގެ ދިފާއުގައި ތެދުވި މެމްބަރުންގެ ތެރޭގައި އިދިކޮޅު ކޯލިޝަންގެ މެމްބަރުންވެސް ހިމެނެއެވެ.\nއެކަމާ ގުޅޭގޮތުން ވާހަކަ ދެއްކެވި ގިނަ މެމްބަރުން ބުނާ ގޮތުގައި މިނިސްޓަރ ފައްޔާޒުގެ ހިންގެވުމުގެ ދަށުން މި ވޭތުވެދިޔަ ދޮޅު އަހަރަކީ އިޤްތިސާދީ ގޮތުން ޤައުމުގައި ހުރި ބޮޑެތި މައްސަލަތަކަކަށް އަލިއަޅުވާލެވުނު އަހަރެކެވެ. އޭގެ ތެރެއިން އެއް ކަމެއްގެ ގޮތުން ފާއިތުވި ހުރިހާ ސަރުކާރެއްގައިވެސް އަޅާނުލެވި ދޫކޮށްލެވިފައިވާ މައްސަލައެއް ކަމަށްވާ ބިދޭސީންގެ މައްސަލައަށް ޙައްލެއް ހޯދުމަށް ކޮށްފައިވާ މަސައްކަތްތައް ފާހަގަ ކޮށްލެވެއެވެ. އެގޮތުން ބިދޭސީންނަށް ޚާއްސަކޮށް ރެގިއުލަރައިޒޭޝަން ޕްރޮގްރާމެއް ފަށައި، ބިދޭސީން ޤާނޫނީ އިމުގެ ތެރެއަށް ވެއްދުމުގެ ޕްރޮގްރާމް ހުޅުވާލިއިރު ގަލޮޅު ދަނޑު ފުރިގެން ދިޔަ މަންޒަރު ފެނުމުން އޭރު ބިދޭސީންގެ މައްސަލަ ޤައުމުގައި ބޮޑުވެފައި އޮތް މިންވަރު ހާމަވެގެން ދިޔަކަމަށް ގިނަ ބަޔަކު ބުނެއެވެ. އެތައް ދުވަހެއްވީ އެ މައްސަލައަށް ޙައްލު ހޯދުމުގެ އަމަލީ މަސައްކަތުގެ ފެށުމަކީ އެއީކަމަށް ގިނަ ބަޔަކު ސިފަ ކުރެއެވެ.\nއޭގެ އިތުރުން، މިހާރުވެސް 4000ށް ވުރެ ގިނަ ބިދޭސީން އަނބުރާ ޤައުމަށް ފޮނުވާލާފައިވާއިރު، ޤައުމުތަކުގެ އެމްބަސީތަކާއި ހައިކޮމިޝަންތަކާއި ގުޅިގެން އެ މަސައްކަތް އަދިވެސް ދަނީ ކުރިއަށެވެ. އަދި މި އަހަރު ނިމެންވާއިރަށް، ލިޔެކިޔުމެއްނެތި ރާއްޖޭގައި އުޅޭ ބިދޭސީންގެ ތެރެއިން 20،000 މީހުން އަނބުރާ ފޮނުވާލުމުގެ އަމާޒުގައި މަސައްކަތްތައް ވަނީ މެކުހަށް ޖަހާލާފައެވެ. ވީއިރު މިފަދަ ދަނޑިވަޅެއްގައި މިނިސްޓަރ ފައްޔާޒުގެ އިތުބާރު ނެތްކަމުގެ ވޯޓު ނެގުމުގެ ފަހަތުގައިވާ ސިއްރަކީ ކޮބައިތޯ ގިނަ ބަޔަކު ދަނީ ސުވާލު އުފައްދަމުންނެވެ.\nވިޔަފާރިވެރިންނަށް ހުރި ދަތިތައް ނައްތާލައި، މިނިވަންކަމާއެކު ވިޔަފާރިކުރެވޭނެ މާހައުލެއް ޤާއިމްކުރުމަށްވެސް މިނިސްޓަރ ފައްޔާޒުގެ ހިންގެވުމުގެ ދަށުން ގިނަ މަސައްކަތްތަކެއް ކުރެވިފައިވާކަން މީސްމީޑިއާގައި ޙިޔާލު ފާޅު ކުރަމުންދާ ފަރާތްތައް ދަނީ ބުނަމުންނެވެ. އެގޮތުން ސަރުކާރުގެ ފަރާތުން ކުދި އަދި މެދު ފަންތީގެ ވިޔަފާރިތައް ކުރިއެރުވުމަށްޓަކައި އެސްއެމްއީ ބޭންކެއް ހަދާ، އެ ބޭންކު މެދުވެރިކޮށް ވިޔަފާރިތަކަށް ލޯނު ލިބޭނެ ފުރުޞަތުތައް ފަހިކޮށްދިނުން އެއީ މިހާރުވެސް ގިނަ ބަޔަކު ފާހަގަކުރާ ކަމެކެވެ.\nސަރުކާރުގެ އެންމެ ފުރަތަމަ އަހަރުވެސް ކުދި އަދި މެދު ފަންތީގެ ވިޔަފާރިތަކަށް އަމާޒުކޮށް 120 މިލިއަން ރުފިޔާގެ ލޯނު ދޫކޮށްފައިވާއިރު، އޭގެ ސަބަބުން އެތައް ބަޔަކަށް ވިޔަފާރީގެ މައިދާނަށް ނުކުތުމުގެ ބިންގާ އެޅިގެން ދިޔައެވެ. އޭގެ ތެރޭގައިވެސް ނޫކަށިފުރައިގެ ޒުވާނުން ގިނަކަން ފާހަގަކޮށްލެވެއެވެ. ވީއިރު ވިޔަފާރިތައް ކޮޅަށް ޖެހުމުގައި މިނިސްޓްރީން ކޮށްފައިވާ މަސައްކަތްތަކަށްވެސް ތައުރީފު ކުރާ މީހުން މަދެއް ނޫނެވެ. އެންމެންވެސް މި ދަނޑިވަޅުގައި ސާފު ކުރަން ބޭނުންވާ ކަމަކީ މިނިސްޓަރ ފައްޔާޒުގެ އިތުބާރު ނެތްކަމުގެ ވޯޓު ނެގުމަށް ތައްޔާރުވަމުން ދަނީ ސީދާ ކޮން މައްސަލައަކަށް އަމާޒުކޮށްގެންބާއެވެ؟\nއޭގެ އިތުރުންވެސް ގުޅީފަޅު ޕްރޮޖެކްޓާއި، ވިޔަފާރިވެރިންގެ މައި ބަނދަރުގައި ހުރި މައްސަލަތައް ހައްލުކުރެއްވުމަށް މިނިސްޓަރ ފައްޔާޒުގެ މޭސްތިރިކަމުގެ ދަށުން މި ސަރުކާރުން ފަށާފައިވާ މަސައްކަތްތަކުގެ މިސްރާބު ހުރީ ރަނގަޅަށް ކަމަށް ގިނަ ބަޔަކު ދަނީ ބުނަމުންނެވެ.\nރާއްޖޭގެ އިތުރުވެފައިވާ ދަރަންޏާއި، ރާއްޖެއިން ކުރަމުންދާ ހަރަދުގެ ނިސްބަތުން ބަލާއިރު، ބޭރު ފައިސާގެ ރިޒާވް މަދުވުމުން ކުރިމަތިވެދާނެ ނޭދެވޭ އަސަރުތަކުން އަރައިގަތުމުގެ ޤާބިލިއްޔަތުކަން ހުރިކަމަށް ރާއްޖޭގެ އިޤްތިސާދުގެ ހާލަތު ދިރާސާކުރާ ފަރާތްތަކުންވެސް ދަނީ ބުނަމުންނެވެ. މި ހުރިހާ ކަމެއްގެ ތެރެއިންވެސް ފެނިފައިވަނީ މިނިސްޓްރީގެ މަސައްކަތްތައް ބަލައިގަނެފައިވާ ކަމެވެ.\nދެން އޮތީ ސަރުކާރަށް ނުވަތަ ރައީސުލްޖުމްހޫރިއްޔާ އިބްރާޙިމް މުޙައްމަދު ސޯލިޙަށް މިނިސްޓަރ ފައްޔާޒުގެ މައްޗަށް އިތުބާރު އޮތްތޯ ނުވަތަ ނޫންތޯ ބެލުމެވެ. އެގޮތުން ބަލާއިރު، މިނިސްޓަރ ފައްޔާޒަކީ މި ސަރުކާރު ގެނައުމުގައި އިސްކޮށް އުޅުއްވި ބޭފުޅެކެވެ. ފާއިތުވި ސަރުކާރުން ހިންގާފައިވާ ޖަރީމާތަކަށް އެންމެ ކުރިން ފަށައިގެންވެސް ފާޑު ވިދާޅުވަމުން އައި ބޭފުޅެކެވެ. މިއަދާ ހަމައަށްވެސް އެ ގޮތުގައި ދެމި ހުންނެވިއިރު، ޖަޒީރާ މެނިފެސްޓޯގައި ހިމެނޭ، ނޫ އިޤްތިސާދުގެ ސިޔާސަތު ތަންފީޒު ކުރައްވާނެ ކަމުގެ ޔަޤީންކަމާއެކު ގެންދަވަނީ މަސައްކަތްތައް ކުރައްވަމުންނެވެ.\nދެން އުފެދިގެންދާ ސުވާލަކީ ހަޤީޤަތުގައި މި ދިމާވެގެން އުޅޭ މައްސަލައަކީ ކޮބައިބާއެވެ؟ މިނިސްޓަރަށް އިތުބާރު ނެތްކަމުގެ މައްސަލަ ކުއްލިއަކަށް ފެންމަތިވި ސަބަބަކީ ކޮބައިތޯއެވެ؟ މިކަމުގެ ފަހަތުގައި ސަރުކާރާއި މަޖިލީހުގެ ސިޔާސީ ކޯޅުމެއް ނުވަތަ ދެބަސްވުމެއް އޮތީބާއެވެ؟ ރައްޔިތުން ތިބީ ޖަވާބެއްގެ އިންތިޒާރުގައި މަންޒަރު ބަލާށެވެ.


Green taxhuge faisaa green fundah\nހދ. ހަނިމާދޫ -7ސެޕްޓެމްބަރ 2018: ހަނިމާދޫ ގޮނުދޮށުގައި ކުޑަކުއްޖަކު ކުޅެން އުޅެނީ، ތިމާވެށި ހިމާޔަތް ކުރަން ހާއްސަ ފަންޑެއް ހަދަން ސަރުކާރުން ވަނީ ނިންމާފައި - ފޮޓޯ: މުހައްމަދު އަފްރާހް | އަވަސް\nގްރީން ޓެކުހުން ލިބޭ އާމްދަނީ "ގްރީން ފަންޑަށް" ޖަމާކޮށް ކުރަން ނިންމާފައިވާކަމަށް ސަރުކާރުން ބުނެފި އެވެ.\nރައްޔިތުން މަޖިލީސް އާ އަހަރަށް ހުޅުއްވައި ދެއްވަމުން ރައީސް ސޯލިހު ވިދާޅުވީ ގްރީން ފަންޑުގެ ފައިސާ ހަރަދު ކުރާނީ ތިމާވެށި ހިމާޔަތް ކުރުމާއި ސާފު ބޯފެން ފޯރުކޮށްދިނުމަށާއި، ރައްކާތެރި ގޮތުގައި ކުނި ނައްތާލުމަށް ކުރެވޭ މަސައްކަތްތަކަށް ކަމަށެވެ.\nރައީސް ސޯލިހު ވިދާޅުވީ ކަރަންޓު އުފެއްދުމަށްޓަކައި ތެލަށް ބަރޯސާވާ މިންވަރު ކުޑަކޮށް، އިޔާދަކުރަނިވި ހަކަތައިން ކަރަންޓު އުފެއްދުން އިތުރު ކުރުމުގެ ގޮތުން މި އަހަރު ތެރޭގައި އިތުރު 82 ރަށެއްގައި އަވިން ހަކަތަ އުފައްދާ ނިޒާމު ގާއިމް ކުރެވޭނެ ކަމަށެވެ.\n"އެ ރަށްރަށުގައި މި ނިޒާމު ގާއިމް ކުރުމުން އިޔާދަކުރަނިވި ހަކަތައިން ކަރަންޓު އުފެއްދޭ މިންވަރު މިހާރާ އަޅާ ބަލާއިރު ދެގުނަ އިތުރުވެގެންދާނެ،" ރައީސް ސޯލިހު ވިދާޅުވި އެވެ.\nތިމާވެށި ހިމާޔަތް ކުރުމަށް ކުރިއަށް ގެންދާ މަޝްރޫއުތަކުގައި ބޭނުން ކުރުމަށް ގްރީން ޓެކުސް ނަގަން ފެށީ ރައީސް އަބްދުﷲ ޔާމީންގެ ސަރުކާރުން 1، ސެޕްޓެމްބަރު 2015ގަ އެވެ. މި ޓެކުސް ނަގަނީ ރިސޯޓުތަކާއި ސަފާރި އަދި ހޮޓާތަކަށް އަންނަ ޓޫރިސްޓުންގެ އަތުން ހަ ޑޮލަރެވެ. އަދި ގެސްޓްހައުސްތަކަށް އަންނަ މީހުންގެ އަތުން ނަގަނީ ތިން ޑޮލަރެވެ. މި ޓެކްސް މިހާރު ޖަމާވަނީ ވަކިން ހާއްސަ ފަންޑަކަށް ނޫނެވެ.\nގްރީން ޓެކްސް ނަގަން ފެށި އަހަރު މި ޓެކުހުން އާމްދަނީގެ ގޮތުގައި 314 މިލިއަން ރުފިޔާ ލިބޭނެ ކަމަށް އޭރު އަންދާޒާ ކުރި އެވެ. އަދި ޖެހިގެން އަންނަ އަހަރު މި އަދަދު 1.1 ބިލިއަން ރުފިޔާ އަށް އިތުރުވެ، 2017 ވަނަ އަހަރު ގްރީން ޓެކުހުން ދައުލަތަށް 1.3 ބިލިއަން ރުފިޔާ ލިބޭނެ ކަމަށް އަންދާޒާކޮށްފައިވެ އެވެ. ނަމަވެސް މިދިޔަ އަހަރު މި ޓެކުހުން ލިބިފައިވަނީ 810 މިލިއަން ރުފިޔާ އެވެ.\nމީރާ ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ގްރީން ޓެކްސް ޓެކްސް އިގްތިސޯދު


Aharen ihuthiyaaru kuraa ahenaage kibaigai hunnaan jeheynee kon sifa thakeh އަހަރެން އިޚްތިޔާރުކުރާ އަންހެނާގެ ކިބައިގައި ހުންނަންޖެހޭނީ ކޮން ސިފަތަކެއް – Ilm Aharen ihuthiyaaru kuraa ahenaage kibaigai hunnaan jeheynee kon sifa thakeh\nއަހަރެން އިޚްތިޔާރުކުރާ އަންހެނާގެ ކިބައިގައި ހުންނަންޖެހޭނީ ކޮން ސިފަތަކެއް\nއަންހެނާގެ އެތެރެފުށުގެ ކަންކަމާއި އުޅުމުގެ ރިވެތިކަމަކީ، ކައިވެނިކުރުމުގެ ކުރިން އެކަމުގެ ޙަޤީޤީ ސޫރާގައި ފެންނާނެ އެއްޗެއް ނޫނެވެ. ޘަނާކިޔޭފަދަ ސިފަތަކެއް ހުރިކަމަށް ބުނެވުނެ އެތައް އަންހެނުންނެއްވަނީ، އެއާ ޚިލާފު ސިފަތަކެއް ހުރި ބައެއްކަމުގައި ފަހުން އެނގިބަޔާންވެފައެވެ.\nއިސްލާމްދީން ބާރުއަޅާފައިވަނީ ކައިވެނިކުރާ ފިރިހެނާ، ދީންވެރި އަންހެނަކު އިޚްތިޔާރުކުރުމަށެވެ. ޝަރުޢީ ކައިވެންޏެއްގެ މަޤްޞަދު ޙާޞިލުވާނީ އެފަދަ މީހެއްގެ ފުށުންނެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n((تُنْكَحُ الْمَرْأَةُ لِأَرْبَعٍ: لِمَالِهَا، وَلِحَسَبِهَا، وَجَمَالِهَا، وَلِدِيْنِهَا، فَاظْفَرْ بِذَاتِ الدِّيْنِ تَرِبَتْ يَدَاكَ)) [متفق عليه]\nމާނައީ: “ހަތަރުކަމަކަށްޓަކާ އަންހެނުންނާ ކައިވެނިކޮށް އުޅެއެވެ. އެއީ އެކަނބުލޭގެ މުދާވެރިކަމަށާއި، ޙަސަބަށާއި، ރީތިކަމަށާއި، ދީންވެރިކަމަށެވެ. ފަހެ، ދީންވެރި އަންހެނާ ޚިޔާރުކުރާށެވެ. (ނޫނީ) ތިބާގެ އަތް ވެއްޔާ މޮޑެވިދާނެއެވެ. [އެބަހީ: ތިބާ ފަޤީރުވެ، ޙަޔާތް ބަރުބާދުވެދާނެއެވެ.]”\nދީންވެރިކަމަކީ ކައިވެނި ކުރެވޭ އަންހެނާގެ ކިބައިގައި ހުންނަންޖެހޭ އެންމެ އަސާސީ ސިފަކަމުގައި ހަދާށެވެ. ހަމައެއާއެކު އޭނާގެ ޚުލުޤުގެ މަތިވެރިކަމާއި މުޢާމަލާތުގެ ރަނގަޅުކަމާ އަދި މީހުންނާ ބައްދަލުކުރާއިރު މޫނުމަތީގައި ހުންނަ އުޖާލާކަމަށްވެސް ބަލާށެވެ. ފަހެ އޭނާގެ ދީންވެރިކަމާއި ޚުލުޤުވެރިކަމާއެކު ރިވެތި މީހަކަށްވުމަކީވެސް އޭނާގެ ސިފަތަކަށް ލިބޭ އިތުރުފުރިހަމަކަމެކެވެ.\nއަދި ދީންވެރިކަމާއި މުދާވެރިކަމާއި ޙަސަބުވެރިކަމާއި ރީތިކަން އަންހެނެއްގެ ކިބައިގައި ޖަމާވެއްޖެނަމަ ދަންނައެވެ. އެމީހަކު އިޚްތިޔާރުކުރާށެވެ. އަދި ދީންވެރިކަމުގެ މައްޗަށް ރީތިކަން ޚިޔާރުނުކުރާށެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n((الدُّنْيَا مَتَاعٌ وَخَيْرُ مَتَاعِ الدُّنْيَا الْمَرْأَةُ الصَّالِحَةُ)) [رواه مسلم]\nއަދި ކައިވެންޏަށް އެދުމުގެ ކުރިން މަޑުމައިތިރިކަމާއެކު ކަންކަން ނިންމުމަށް އާދަކުރާށެވެ. އަދި އެ އަންހެންކުއްޖާގެ މައިންބަފައިންގެ އަޚްލާޤާ ބެހޭގޮތުން މީހުންކައިރިން އަހައިގެން އޮޅުން ފިލުވާށެވެ. އެއީ އެކުއްޖާގެ ޚުލުޤުމަތިވެރިވުމުގެ އަޞްލެވެ. ފަހެ އެދެމީހުންކުރެ އެކަކުގެ ކިބައިގައިވެސް މައްސަލަތަކެއް އުޅޭނަމަ އޭގެ ސަބަބުން އެކުއްޖާއަށްވެސް އެކަމުގެ އަޘަރުކޮށްފައި ހުރުމަކީ އެކަށީގެންވާކަމެކެވެ.


Thinadhoo Zamaanvy Sagaafy Kulhivaru “Balhe Nonta” - AO News\nތިނަދޫ ޒަމާންވީ ސަގާފީ ކުޅިވަރު “ބަޅެ ނޮންޓާ”\nތިނަދޫ އަށް މީހުން އާބާދުވިތާ 55 އަހަރު ފުރުމުގެ މުނާސަބާތުގައި އަންހެނުންނަށް ހާއްސަ ސަގާފީ ކުޅިވަރެއް ކުޅުމަށް މަޝްވަރާ ކުރެވި މަޝްވަރާ ހުއްޓުނީ ތިނަދޫގައި ސަގާފީ ކުޅިވަރެއް ގޮތުގައި ކުޅެމުން ދިޔަ “ބަޅެ ނޮންޓާ” ކިޔާ ކުޅިވަރަކަށެވެ. ޒަމާންތަކަކަށް ހުއްޓިފައި އޮތުމަށްފަހު މިކުޅިވަރު ކުޅުން ތިނަދޫ ކައުންސިލުން ނިންމި ނިންމުންވީ ތިނަދޫ އިސްރަށްވެހި ކަބަލުންނަށް މާޒީގެ އެތައް ހަނދާން ތަކެއް ގެނުވި ކަމަކަށެވެ.\nބަޅެ ނޮންޓާ ކުޅިވަރާއި ބެހޭ ގޮތުން ތިނަދޫ އިސްރަށްވެހި ކަނބަލުން ފަރާތުން އޭއޯ ނިއުސް އަށް މައުލޫމާތު ދިން ގޮތުގައި ކުޑައިރު ހަނދާން ހުންނަން ފެށީއްސުރެ މި ކުޅިވަރަކީ ވަރަށް ފޯރި އާއި ޖޯޝުގައި ކުޅުނު ކުޅިވަރެކެވެ. ހިނިތުންވުމާއި އެކު ކޮންމެ ކަނބަލަކުވެސް ހިއްސާ ކުރި ގޮތުގައި ކުޑައިރުގެ ވަރަށް ސަކަ ދުވަސްތައް މިކުޅިވަރު އަނެއްކާވެސް ކުޅޭތަން ފެނުމުން ހަނދާންވާ ކަމަށްވެއެވެ.\nފޯރިއާއި އެކު މިކުޅިވަރު ކުޅެމުން ގޮސް ފަނޑުވަމުން ގޮސްފައިވަނީ ކުރީ ޒަމާނުގައި މިކުޅިވަރު ޖޯޝުަގައި ކުޅެމުން އަންހެންވެރިންނަށް ލިބެންފެށި އެކި ކަހަލަ އަނިޔާގެ ސަބަބުން ކަމަށް ވެއެވެ. ނަމަވެސް އާންމުކޮށް ދޭތެރެ ދޭތެރެއިން އީދު ދުވަސް ތަކުގައި މިކުޅިވަރު ހާއްސަކޮށް ތިނަދޫ އުތުރު އަވަށުގައި ކުޅޭކަމަށް ވެއެވެ.\nދެޓީމަކަށް އެއްވަރަކަށް ކުޅުންތެރިން ބަހާލައިން ކުޅެލާ މިސަގާފީ ކުޅިވަރަށް “ބަޅެ ނޮންޓާ” ސީދާ ކިޔުނު ގޮތެއް ނޭނގޭ ކަމަށް ގިނަ އިސްރަށްވެހިންގެ ފަރާތުން މައުލޫމާތު ދިނެވެ. ބައެެއް އިސްރަށްވެހިން ފަރާތުން މައުލޫމާތު ލިބުނު ގޮތުގައި މިކުޅިވަރަށް “ހުލުން ހުލުން” ވެސް ކިޔާ އުޅެއެވެ. 50 އަހަރު ވެފައިވާ ކަނބަލުންވެސް ހިއްސާ ކުރެއްވި ގޮތުގައި އެކަނބަލުން އުމުރުން6އަހަރުން ފެށިގެންވެސް މިކުޅިވަރު ކުޅޭތީ ފެނެއެވެ. މާމަމެން ކުޅޭތަން ފެނި ދަަސްކޮށްގެން ކުޅިވަރު ތެރެއަށް ވަދެވުނު ކަނބަލުންވެސް މި ކުޅިވަރުގެ ވާހަކަ ހިއްސާ ކުރީ އުފަލާ އެކުއެވެ.\nދެޓީމަކަށް ބަހާލައިން ކުޅޭ މިކުޅިވަރުގައި ސަފުތަކަކަށް އެއް ޓީމް އެތުރިގެން ތިބޭ އިރު އިދިކޮޅު ޓީމް އެެއްކޮށް ތިބެނީ ސަފުތަކަށް ދުވެފައި އައިސް ވަދެވޭނެ ވަރަށް ދުރުގައެވެ. ޓީމް އެއްކޮށް ދުވަމުން ގޮސް ސަފުތައް ފޫ އަޅުވާފައި ޓީމް ކުޅުންތެރިން އަތު ނުޖެހި ދެވޭ ޓީމް އަކީ މޮޅުވާ ޓީމެވެ.\nތިނަދޫއަށް މީހުން އާބާދުވިތާ 55 އަހަރު ފުރުމުގެ މުނާސަބަތުގަައި އާބާދީ 55 ފާހަގަ ކުރުމުގެ ގޮތުން ބަޅެ ނޮންޓާ ކުޅެން ހަމަޖެހިފައިވަނީ ކޮންމެ ޓީމަކަށްވެސް 55 ކަނބަލުންނާއެކުއެވެ. ޖޯޝާއި ފޯރިއާއި އެކު ޒަމާން ތަކަކަށްފަހު ބަޅެ ނޮންޓާ ކުޅެން އިއުލާން ކުރުމާއި އެކު ތިނަދޫގެ ދުވަސްވީ ގިނަ ކަނބަލުންވެސް މިކުޅިވަރު ކުޅުމަށް ނުކުމެ މިހާރު ވަނީ އެންމެ ފަހުގެ ތައްޔާރީ ތައް ވެފައެވެ. 55 މިނެޓަށް ކުޅެން ހަމަޖެހިފައިވާ މިކުޅިވަރު ކުޅެން ހަމަޖެހިފައިވަނީ ތިނަދޫ ރަސްމީ ބޯޅަ ދަނޑުގައި9ސެޕްޓެމްބަރ 2021 ވަނަ ދުވަހު ހަވީރު 5:00 ގައެވެ.\nބަޅެނޮންޓާއާބާދީ 55ތިނަދޫ އާބާދުވުންގދ.ތިނަދޫ


STORY: Aharen loehbattaka varubali vee eve! | Naares\nތިޔަ ލޯބި ކާމިޔާބު ކުރުމަށްޓަކައި އަހަރެން އުފުލަމުން އައި ބުރަޔާ ތަކުލީފުތަކުން މިއަދު އަހަރެން ވަރުބަލިވީއެވެ. ހަދާނެ ގޮތެއް ނެތުނީއެވެ. މަންޒިލް ނުލިބި މިސްރާބު ގެއްލުނީއެވެ. އަދު އަހަރެންގެ ހިތުގައި ތިޔަނޫން އެހެން ސޫރައެއް ކުރެހިފައި ނެތް ނަމަވެސް އަހަރެންގެ ހިތުގައި އުތުރި އަރަމުން އައި ތިޔަ ލޯބިން އަހަރެން ފޭލްވީއެވެ. ދެރަވަމެވެ. ހިތާމަވެސް ކުރަމެވެ.\nހިޝާމް އޭނާކުރަމުން އައި މިއުއްމީދީ ލޯތްބާމެދު ކަންތައް ވެގެން މިދާގޮތް ބަޔާންކޮށް މުޅިދުނިޔެއަށް ކުރާ އިލްތިމާސެއްގެ ސިފައިގައި އޭނާގެ ފޭސްބުކު ޕޭޖުގައި ލިޔަމުން ދެއެވެ.ހަމަ ޙަޤީގަތުގައި ވެސް މިއަދު އަހަރެން މިވަނީ ފޭލް ވެފައެވެ. ވަރުބަލި ވެފައެވެ. މިހެން މިކަން ވާން ޖެހުނު އެއްވެސް ސަބަބެއް އަހަންނަކަށް ނޭނގުނެވެ. ލޯތްބަށްޓަކައި ވަރުބަލިވީއެވެ.\nއަހަރެން އައީ ނަޒްރާގެ ލޯތްބަށްޓަކައި ވާންޖެހުނު ކޮންމެ ޤުރުބާނެއް ވަމުންނެވެ. ކުރާން ޖެހުނު ކޮންމެކަމެއް ކުރަމުންނެވެ. އެޙައްޤުގައި އަހަރެންގެ މުޅިހިތާ ފުރާނަ ޤުރުބާން ކުރަމުންނެވެ. އެއީ ކުރިޔަށް އޮތްތަނުގައި މިލޯބީން ލިބިދާނެ އުފާވެރިކަމާ މީރުކަމެއްގެ އެދުމުގައެވެ. އެލޯތްބަށްޓަކައެވެ.\nހިޝާމް އިތުރަށް ލިޔަމުން ދިޔައެވެ. ނަޒްރާއެވެ! މިއަޑު އަހާބަލާށެވެ. ދުނިޔޭގެ ހަތަރުބިތުގައި މިދެސޫރަ ކުރެހިފައި ވާކަން ހަމަރަގަޅަށް ކަލެޔަށް އެގޭނޫން ހެއްޔެވެ. އެންމެންގެ ދުލުގެ ކުރީގަޔާ ލޯތަކުގެ ކަޅިރަވައިގައި ވެސް މިދެނަން ވަނީ ކުރެހިފައެވެ. މި ލޯބީގެ ވާހަކަ ނުދައްކާ އިންސާނެއް ވިޔަސް ޖަނަވާރެއް ވިޔަސް މިބިން މަތީގައި ނުވާކަން ހަމަރަގަޅަށް ނަޒްރާއަށް އެގޭނެއެވެ. ކަލެޔަށްޓަކައި ނުވަތަ ތިޔަލޯތްބަށްޓަކައި އަހަރެންގެ އުފާވެރި ދިރިއުޅުމާ ހަނގުރާމަ ކުރަމުން ދާކަންވެސް ހަމަ ރަގަޅަށްވެސް ނަޒްރާއަށް އެގޭނެއެވެ. މިހާހިސާބަށް ދާއިރު މިލޯބި ނުވަތަ މިނަން ތިޔަ ހިތުގައި ކުރެހިފައި ނުވާ ކަމީ އަހަރެން ހައިރާން ވާން ޖެހޭ ކަމެކެވެ.\nހިޝާމްގެ ވާހަކަތަކުގެ އަސްލަކީ އޭނާޔާ ނަޒްރާގެ ޙަޤީޤީ ލޯބީގެ ވާހަކަ ކަމަށްވިޔަސް ހިޝާމްގެ ދުލުން މިފަދަ އެއްވެސް ވާހަކައެއް އަދިމިހާތަނަށް ބުނެފައެއްނުވެއެވެ. ޙަޤީގަތް ހާމަކުރުމުގައި ވެސް ވަގުތެއް އަންނާނޭ ކަމަށްޓަކައި ހިޝާމްގެ ހިތުގެ އުދާސްތައް ހިޝާމްގެ މޭގެ އަޑީގައި ފޮރުވާފައި މިވަނީ ނަޒްރާގެ ހިތުގައި މިލޯތްބަށްޓަކައި ދެވިފައި ވަނީ ކޮންފަދަ އިޙްތިރާމެއްތޯ ބެލުމުގެ އެދުމުގައެވެ. ނަމަވެސް ފަރުދާގެ އަނެއް ފަރާތުގައި ފޮރުވިފައި ވަނީކޮން ކަމެއްކަމާ މާދަމާ އަހަރެމެންނާ ބައްދަލު ކުރާނީ ކަން އެއީ އެއްވެސް މީހަކަށް ކަމެއްނޫން ކަމުން އަހަރެން ވެސް ނަޒްރާއަށް ޓަކައި އިންތިޒާރު ކުރަނީއެވެ.\nހިޝާމް އަދިވެސް ލިޔަމުން ދެއެވެ. ނަޒްރާއެވެ! މިއީދުނިޔެއެވެ. މިދުނިޔޭގައި ތަފާތު ކަންތައްތަކާ ތަފާތު ކުލަތައް ފެންނަމުން ދެއެވެ. މިޙަޤީގަތުގެ ސަބަބުން އެތައް ބަޔަކު ކުރާ އެތައް އުއްމީދުތަކެއް ބިމުގެ ވެއްޔާ މޮޑެވިދާން ޖެހެއެވެ. މިކަމުގެ ސަބަބުން އެމީހުންގެ މުޅިޙަޔާތް ބަރުބާދުވެ އެއްވެސް އަރާމެއް އުފަލެއް ނެތް ހާލަތެއްގައި ދުނިޔޭގެ ދުވަސްތައް ގުނަން ޖެހިފައި އެބަހުއްޓެވެ. ހަމައެފަދައިން މިހަގީގަތުގެ ސަބަބުން އެތައް ބަޔެއްގެ އުއްމީދުތައް އެބައިމީހުންގެ މުޅި ޢުމުރުގެ އުފަލާ ހިތް ހަމަ ޖެހުމަށްވެ އެތަކެއް ޖީލުތަކަކާ ހަމަޔަށް ވާޞިލް ވަމުންވެސް ގޮސްފައި އެބަހުއްޓެވެ. ނަޒްރާއެވެ! މުޅިދުނިޔޭގެ ކުރިމަތީ އަހަރެން މިލޯބީން ވަރުބަލިވެ ގޮތް ހުސްވެފައި ވާކަން ބަޔާން ކުރަމުން މިދަނީ މިއީވެސް މިދުނިޔެ ދެކެފައިވާ ލޯތްބެއްކަމާ މިލޯބި ފޭލްވާން ޖެހުން ގޮތެއް ނޭގޭތީއެވެ.ހަމައެކަނި ނަޒްރާގެ ޖަވާބަކަށް އެދިއެވެ. މިލޯތްބަށް އިންސާފު ލިބެންއެދެއެވެ. ނަޒްރާއެވެ! ތިޔައީ އިންސާނެއް ހެއްޔެވެ. އެހެން ކަމަށް ވާނަމަ ރަޙުމާ އޯގާތެރި ކަމުގެ ޒައްރެއް ވިޔަސް ތިޔަހިތުގައި ވޭހެއްޔެވެ. ހަދާން ކޮށް ބަލާށެވެ. މުޅި މިޢާލަމް ހެކިކޮށް ނަޒް ހިޝާމަށްޓަކައި ވީވަޢުދުތައް އަދު ކޮބައިހެއްޔެވެ. ހަނދާނެއް ނުވޭދޯއެވެ. އެދޮންވެލި ތުނޑިމަތީ ތިއްބާ ދިމާވި ބިރުވެރި ޙާދިސާ މިއަދަކު ހަދާނެއް ނެތް ދޯއެވެ. ވިލާގަޑާއެކު ފެނުޖެހި ނަގޫރޯޅިން ދެމީހުން ވިއްސައިގެން ދިޔަ ބިރުވެރިކަން މިއަދު ހިތެއްގައި ނެތް ދޯއެވެ. އެހެން ކަމުން އިންސާނާގެ ހިތަށް އަންނަމުން ދާބަދަލު ތަކާއެ މިއަދު އެހިތި ވަކިވުމުގެ ރަގަބީލް މިވަނީ ޖެހިފައެވެ.\nހިޝާމް އޭނާގެ މި ލިޔުން ނިންމާލަމުން ވެސްދުނިޔެއަށް މެސެޖެއް ދިނެވެ. އާއެކެވެ! ލޯތްބަށްޓަކައި އަހަރެން ވަރުބަލި ވީއެވެ. ގޮތް ހުސް ވީއެވެ. ނަމަވެސް މިއީ ތަޤްދީރު އަހަންނަށް ކުރަހައިދިން ގޮތެވެ.\n1 month ކުރިން\nVaahakaige Kunis olhumeh nufili.